Galolhu dhan'du gai Dhivehinah beynunhaa gotheh nehedheyne! | Mihaaru\n2000 ވަނަ އަހަރުގެ ގޯލްޑަން ޖުބިލީ ފުޓްބޯޅަ މުބާރާތުގައި ސަޕޯޓަރުން ފޯރިނަގަނީ. --ފައިލް ފޮޓޯ\nގަލޮޅު ދަނޑުގައި ދިވެހިންނަށް ބޭނުންހާ ގޮތެއް ނުހެދޭނެ!\n10 ސެޕްޓެމްބަރ 2019 - 12:10 67 comments\nރަށު މީދާ ރަށަށް ގަދަވާ އުސޫލުން ފުޓްބޯޅައިގައި އަބަދުވެސް އަމިއްލަ ދަނޑުގައި ކުޅޭ ޓީމަށް ފައިދާ ބޮޑުވާނެ އެވެ. ރާއްޖެ އަކީ ދެކުނު އޭޝިއާގެ ގައުމުތަކުގެ ތެރެއިން އެ ފައިދާ އެންމެ ބޮޑަށް ނަގާ އެއް ޓީމެވެ. އަމިއްލަ ދަނޑުގައި ކުޅެ ރާއްޖޭން ވަނީ ދުނިޔެ ހައިރާންކޮށްލި ނަތީޖާއެއް ވެސް ނެރެފަ އެވެ. ރާއްޖޭގައި ގައުމީ ޓީމެއް 1979 ވަނަ އަހަރު އެކުލަވާލެވުނު ނަމަވެސް އަމިއްލަ ދަނޑުގައި ކުޅެން ފެށީ 2000 ވަނަ އަހަރުން ފެށިގެންނެވެ. އެހާތަނުން ނެރެން ފެށި ނަތީޖާތަކަކީ، އަމިއްލަ ދަނޑުގައި ކުޅޭ ކޮންމެ ފަހަރަކު ވެސް ގައުމީ ޓީމަށް ހިތްވަރު ހޯދިދާނެ ފަދަ ނަތީޖާތަކެކެވެ.\nސާފް ޗެމްޕިއަންޝިޕުގެ ފައިނަލުން 1997 ވަނަ އަހަރު އިންޑިއާ އަތުން 5-1 އިން އަދި 1999 ގެ މުބާރާތުގެ ސެމީ ފައިނަލުން އިންޑިއާ އަތުން 2-0 އިން ރާއްޖެ ބަލިވެފައި އޮއްވާ އެ ނަތީޖާތައް އަނބުރާލައި އިންޑިއާ އަތުން ރާއްޖެ ފުރަތަމަ މޮޅެއް ހޯދީ ވެސް ގަލޮޅު ދަނޑުގަ އެވެ. ދިވެހި ފުޓްބޯޅަ އަށް 50 އަހަރު ފުރުމުގެ މުނާސަބަތުގައި 2000 ވަނަ އަހަރު ބޭއްވި ގޯލްޑަން ޖުބިލީ ފުޓްބޯޅަ މުބާރާތުގެ ފައިނަލަށް ރާއްޖެ ދަތުރުކުރީ ލީގު ބުރުގެ ފަހު މެޗުގައި ތޮއްޑޫ މުހައްމަދު ނިޒާމުގެ ގޯލުން އިންޑިއާ 1-0 އިން ބަލިކޮށްފަ އެވެ. އެކަމަކު ފައިނަލުގައި ޕެނަލްޓީ ޖަހައިގެން ސްރީ ލަންކާ އަތުން ބަލިވީ އެވެ.\nވޯލްޑް ކަޕް ކޮލިފައިންގައި އަމިއްލަ ދަނޑުގައި ރާއްޖެ ކުޅުނު ފުރަތަމަ މެޗުގައި، 2001 ވަނަ އަހަރު ކެމްބޯޑިއާ އަތުން 6-0 އިން މޮޅުވި މެޗަކީ ވެސް ފާހަގަކޮށްލެވޭނެ މެޗެކެވެ. އެއީ އެހާތަނަށް ރާއްޖޭން ހޯދި އެންމެ ތަފާތު ބޮޑު ނަތީޖާ އެވެ. އެ ފަހަރު ގަދަފަދަ ޗައިނާ އިން އަމިއްލަ ދަނޑުގައި ރާއްޖެ ކޮޅަށް 10 ލަނޑު ޖެހި ނަމަވެސް މާލޭގައި މޮޅުވެވުނީ 1-0 އިންނެވެ. އެ ނަތީޖާއަކީ، ޖެހިގެން އައި ވޯލްޑް ކަޕުގައި ވާދަކުރި ޗައިނާ ޓީމަށް ކުރިމަތިވި ޕްރެޝަރެކެވެ.\nދެކުނު އޭޝިއާގެ ޓީމަކުން މިހާތަނަށް ފުޓްބޯޅަ މެޗެއްގައި ނެރުނު އެންމެ ތަފާތު ބޮޑު ނަތީޖާ ނެރުމުގެ ރެކޯޑް ރާއްޖެ އަށް އޮތްއިރު އެ މޮޅުވީ ހޯދީ ވެސް ގަލޮޅު ދަނޑުގަ އެވެ. އެއީ ވޯލްޑް ކަޕް ކޮލިފައިންގެ ޕްރިލިމިނަރީ ބުރުގައި 2003 ވަނަ އަހަރުގެ ޑިސެމްބަރު މޮންގޯލިއާ އަތުން 12-0 އިން މޮޅުވި މެޗެވެ. އަނެއްކޮޅުން އެއީ ރާއްޖޭގައި އުފެދުނު އެންމެ މޮޅު ކުޅުންތެރިޔާ އަލީ އަޝްފާގް (ދަގަނޑޭ) ގައުމީ ޖާޒީގައި ކުޅުނު ރަސްމީ ފުރަތަމަ މެޗު ވެސް މެ އެވެ. އޭނާ އެ މެޗުގައި ހަތަރު ލަނޑު ޖަހައި ގައުމީ ޓީމަށް އެއް މެޗެއްގައި އެންމެ ގިނަ ލަނޑު ޖެހުމުގެ ރެކޯޑް ވެސް ހެދި އެވެ.\nސާފް ޗެމްޕިއަންޝިޕް ކާމިޔާބުކުރުން ފާހަގަކުރަން 2016 ގައި ކުޅުނު ހާއްސަ މެޗުގައި ގައުމީ ޓީމަށް ތަރުހީބު ދޭން ހދ. ކުޅުދުއްފުށިން އައި ސަޕޯޓަރުންގެ ގްރޫޕުން ޓީމާ އެކު ފޯރިނަގަނީ. --ފޮޓޯ: ނިޝާން އަލީ/ މިހާރު\nދެން ފެނިގެން ދިޔައީ ރާއްޖޭގެ ފުޓްބޯޅަ ތާރީހުގައި މިހާތަނަށް ހޯދި އެންމެ ބޮޑު އެއް ކާމިޔާބީ ގަލޮޅު ދަނޑުގައި ހޯދި މެޗެވެ. ވޯލްޑް ކަޕް ކޮލިފައިން މެޗެއްގައި، ގަދަފަދަ ދެކުނު ކޮރެއާއާ 0-0 އިން ރާއްޖެ އެއްވަރުކުރީ އެވެ. އޭގެ ދެ އަހަރު ކުރިން 2002 ގެ ވޯލްޑް ކަޕުގެ ހަތަރު ވަނަ ހޯދި ކޮރެއާއާ ލަނޑެއް ނުޖެހި ރާއްޖެ އެއްވަރުކުރުމަކީ ދެކުނު އޭޝިއާގެ ފުޓްބޯޅަ އަށް ވެސް ލިބުނު ޝަރަފެކެވެ. ދުނިޔޭގެ ނޫސްތަކުގެ ފަލަ ސުރުހީތަކަށް ވެސް އެރި އެ ނަތީޖާއަކީ، އަމިއްލަ ދަނޑުގައި ރާއްޖެ އަށް ބޭނުން ގޮތެއް ހަދާނުލެވޭނެކަން ސާބިތުކޮށްދިން ނަތީޖާއެކެވެ.\nރާއްޖެ އަތުން ގަލޮޅު ދަނޑުގައި މޮޅުވި އޭޝިއާގެ ގަދަބާރުތަކަށް އެކަން ކުރެވިފައިވަނީ ވެސް ވަރަށް ހަނި ގޮތަކަށެވެ. ޗައިނާ އިން 2001 ގައި 1-0 އިން މޮޅުވި ގޮތަށެވެ. ރާއްޖެ ކޮޅަށް 1997 ވަނަ އަހަރު 17 ލަނޑު ޖެހި އީރާނަށް 2011 ވަނަ އަހަރު މާލޭގައި މޮޅުވެވުނީ 1-0 އިންނެވެ. ގަދަފަދަ ގަތަރަށް ވެސް 2015 ވަނަ އަހަރު މާލޭގައި މޮޅުވެވުނީ 1-0 އިންނެވެ. އެ ލަނޑު އެ ޓީމުން ޖެހީ ވެސް މެޗުގެ ފަހު ސިކުންތުކޮޅުގެ ތެރޭގަ އެވެ.\nކްލަބް ފުޓްބޯޅައިގައި ވެސް ގަލޮޅު ދަނޑަކީ ދިވެހިންގެ ނަސީބާ ގުޅިފައިވާ ތަނެކެވެ. އޭޝިއަން ކްލަބް ޗެމްޕިއަންޝިޕުގައި 1992 ވަނަ އަހަރު ކޮލަމްބޯގައި ސްރީ ލަންކާގެ ގަދަފަދަ ސައުންޑާޒް އަތުން 2-0 އިން ވެލެންސިއާ ބަލިވި ނަމަވެސް މާލޭގައި 3-0 އިން މޮޅުވެ ވެލެންސިއާ ދެ ވަނަ ބުރަށް ދަތުރުކުރި އެވެ.\nއޭޝިއަން ކަޕްވިނާސްކަޕުގައި 1995 ވަނަ އަހަރު އިންޑިއާގެ އީސްޓް ބެންގޯލް އަތުން ކަލްކަތާގައި 2-0 އިން ނިއު ރޭޑިއަންޓް ބަލިވި ނަމަވެސް މާލޭގައި 3-0 އިން މޮޅުވެ ނިއު ކުއާޓާ ފައިނަލަށް ދަތުރުކުރި އެވެ. އަދި ޖެހިގެން އައި އަހަރުގެ އޭޝިއަން ކްލަބް ޗެމްޕިއަންޝިޕުގެ ދެ ވަނަ ބުރުގައި އިންޑިއާގެ ޖޭސީޓީ އަތުން ނިއު ދިއްލީގައި ބައިޗުން ބުޓިއާގެ ގޯލުން ނިއު 1-0 އިން ނިއު ބަލިވި ނަމަވެސް މާލޭގައި 2-0 އިން މޮޅުވެ ދެ ވަނަ ބުރަށް ދިޔަ އެވެ.\nއޭޝިއަން ކަޕް ކޮލިފައިންގެ 2017 ވަނަ އަހަރު ރާއްޖެ އާއި ފަލަސްތީން ކުޅުނު މެޗުގައި ސަޕޯޓަރުން ފޯރިނަގަނީ. -- ފޮޓޯ: ނިޝާން އަލީ/މިހާރު\nގައުމީ ޓީމަށް އެ ހުރިހާ ނަތީޖާތަކެއް ނެރުވުމުގެ އެންމެ ބޮޑު ޝުކުރެއް ހައްގުވަނީ ދަނޑު ފުރިބާރުއަރުވާލި ދިވެހި ސަޕޯޓަރުންނަށެވެ. އޭގެ ހެއްކަކީ 2008 ވަނަ އަހަރުގެ ސާފް ޗެމްޕިއަންޝިޕުގެ ފައިނަލުން އިންޑިއާ އަތުން 1-0 އިން މޮޅުވެ ތަށި ހޯދި މެޗެވެ. ކޮލަމްބޯގެ ސުގަތަދާސަ ސްޓޭޑިއަމަށް އެ ގައުމުގައި ދިރިއުޅޭ ދިވެހިންނާއި ރާއްޖޭން ދިޔަ ދިވެހިންނާ އެކު ހަޔެއްކާސް މީހުން ވަދެ ދިން ތަރުހީބަކީ ގަދަގަދަ އިންޑިއާ ބަލިކުރެވުމުގެ އެއް ސަބަބެވެ.\nފަހަކަށް އައިސް އެ ފޯރި ކެނޑި ގައުމީ ޓީމުން އަމިއްލަ ދަނޑުގައި މެޗުތަކަށް ވަންނަ އަދަދު މަދުވި ނަމަވެސް ވޯލްޑް ކަޕް ކޮލިފައިންގައި މިރޭ ޗައިނާއާ ދެކޮޅަށް ކުޅޭ މެޗަށް ޓިކެޓުގެ ޑިމާންޑް ބޮޑެވެ. އެކަމަކު ދަނޑުގެ ދެ ސިޑިބަރިއެއް ހަލާކުވެފައިވާތީ ވިއްކާފައިވަނީ 3400 ޓިކެޓެވެ. އެ ހުރިހާ ޓިކެޓެއް ވިކި ހުސްވި ނަމަވެސް ދަނޑުގެ މައި ދެ ސިޑިބަރި ފެންނާނީ ހުސްކޮށެވެ. އެއީ ފޯރި އަށް އަސަރުކުރާނެ ކަމަށެވެ. އެކަމަކު ހާލަތު ބަލައިގަނެ މިރޭ ދިވެހި ކުޅުންތެރިން، ކަށިން ހިތްވަރު ނެރޭނެ ކަމާ މެދު ޝައްކެއް ނެތެވެ.\n"ހާލަތުގެ ގޮތުން ދަނޑު ފުރާނެލުވަސް، ހުރިހާ ސަޕޯޓަރުން ތިބޭނީ ޓީމާ އެކު. އަބަދުވެސް ދިވެހި ޓީމަށް 12 ވަނަ ކުޅުންތެރިޔާގެ އެހީ ލިބޭ ޓީމާށް. މިރޭ އެ އެހީ ސިޓިން ރޫމްތަކުންނާއި ސޯޝަލް މީޑިއާ މެދުވެރިކޮށް ލިބޭނެ،" ސަޕޯޓަރަކު ބުނެފައިވެ އެވެ.\nދިވެހި ފުޓްބޯޅައިގެ ތާރީޚު ބުނަނީ، ގަލޮޅު ދަނޑުގައި ދިވެހި ޓީމަށް ބޭނުން ގޮތެއް ހަދަނުލެވޭނެ ކަމަށެވެ. ސަޕޯޓަރުން ނެތިވެސް މިރޭ ޓީމަށް އެކަން ސާބިތުކޮށްދެވިދާނެ އެވެ.


Yameenge maruge massahlaigai Dhaulayi faruvaakuda: Aailaa\nޔާމީންގެ މަރުގެ މަސައްލާގައި ދައުލަތް ފަރުވާކުޑަ: އާއިލާ\nބްލޮގާ ޔާމީން ރަޝީދު\nތޫނުއެއްޗަކުން ހަމަލާދީ މަރާލާފައިވާ ބްލޮގަރު ޔާމީން ރަޝީދުގެ މަރުގެ މަސައްލައިގައި ދައުލަތުން އެކަށީގެންވާ ވަރަށް މަސައްކަތްކޮށްފައި ނުވާ ކަމަށް އާއިލާ އިން ބުނެފި އެވެ.\nއިއްޔެ ކްރިމިނަލް ކޯޓުގައި ޔާމީންގެ މަރާ ގުޅިގެން ބޭއްވި އަޑުއެހުމަށްފަހު ރިލްވާން އެންޑް ޔާމީން ފައުންޑޭޝަނުން ނެރުނު ބަޔާނެއްގައި ބުނީ، އާއިލާއިން ހިތްހަމަނުޖެހޭ ކަންތައްތަކެއް އަޑުއެހުމުގައި ފާހަގަކުރެވިފައި ވާތީ އެކަންކަން ޕްރޮސެކިއުޓާ ޖެނެރަލްއަށް އެދިފައިވާނެ ކަމަށެވެ.\nއެގޮތުން، 2014 ވަނަ އަހަރު ގެއްލުވައިލި މިނިވަން ނޫހުގެ ނޫސްވެރިޔާ އަހުމަދު ރިލްވާނުގެ މައްސަލާގައި ދައުވާ ސާބިތުކުރުމަށް ދިމާވި އެންމެ ބޮޑު މައްސަލައަކީ ދައުލަތުގެ ފަރުވާކުޑަކަން ކަމުގައި ކޯޓުން ފާހަގަކޮށްފައިވާއިރު، ޔާމީނުގެ މައްސަލާގައިވެސް ދައުލަތުން ފަރުވާކުޑަކޮށްފައިވާ ކަން އާއިލާ އިން ވަނީ ފާހަގަކޮށްފަ އެވެ. އެހެންކަމުން ކުރިއަށް ހުރި ޝަރީއަތްތަކުގައި ޚުދު ޕީޖީ ކޯޓުގައި ވަކާލާތުކުރުމަށް ވަނީ އެދިފަ އެވެ.\nމީއިތުރުން އާންމުންގެ ތެރެއިން ވީހާވެސް ގިނަ ބަޔަކު ކޯޓުގެ އަޑުއެހުމަށް ވަދެވޭނެ ގޮތެއް ނުވަތަ ގިނަ ބަޔަކަށް އަޑުއިވޭނެ ގޮތަށް ހުޅުވާލެވިފައިވާ އަޑުއެހުންތަކެއް ބޭއްވުމަށް ވެސް ޕީޖީއަށް އާއިލާ އިން ވަނީ އެދިފަ އެވެ.\nއިއްޔެ ބޭއްވި އަޑުއެހުމުގައި ފުރަތަމަ ފަހަރަށް ވަނީ ޔާމީނަށް ހަމަލާ ދިން ވީޑިއޯ ދައްކާލާފަ އެވެ. އެ ވީޑިއޯ އަކީ ދައުލަތުގެ ފަރާތުން ހެއްކެއްގެ ގޮތުގައި ބޭނުންކުރި ވީޑިއޯ އެކެވެ.\nޔާމީން ރަޝީދުގެ މަރުގެ މައްސަލައިގައި ތޫނުއެއްޗެއް ބޭނުންކޮށްގެން ގަސްދުގައި މީހަކު މެރުމުގެ ދައުވާ އުފުލާފައިވަނީ މ. އަންނާރުމާގޭ އިސްމާއީލް ހައިޝަމް ރަޝީދާއި މ. ކޮޅުފުށީ އީސްޓް، ހުސައިން ޒިޔާދާއި މ. ތާއިފް، އިސްމާއީލް ރަޝީދާއި މ. ކުދެހިގޭ، ހަސަން ޝިފާޒާއި، ގދ. ގައްދޫ ސިންދުބާދުގޭ މުހައްމަދު ދިފްރާނާއި މ. އިރާސްމިކުގެ އަހުމަދު ޒިހާން އިސްމާއީލްގެ މައްޗަށެވެ.\nޔާމީން މަރާލާފައި ވަނީ 23 އެޕްރީލް، 2017 ވަނަ ރޭ މެންދަމުގެ ވަގުތެއްގައި އޭނާ ދިރިއުޅޭ ގޭގައި ތޫނު އެއްޗަކުން ހަމަލާދީގެންނެވެ.\nޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް އަހުމަދު ރިލްވާން + މަރު ޔާމީން ރަޝީދުގެ މަރު\nހައިޝަމްގެ ފިންގަޕްރިންޓް ދިމާވި، ބޭބެގެ މަރާމެދު ސުވާލު\nޔާމީން ރަޝީދު މައްސަލާގައި ސިއްރުން ހެކި ބަސް ނަގަނީ\nޝަހުމް މަރަން ހުކުމްކޮށްފި


Sarukaarakee tharika mudhaleh noon!\nސަރުކާރަކީ ތަރިކަ މުދަލެއް ނޫން!\nއަބްދުއްރަހީމް ވިދާޅުވަނީ އިންތިޚާބު ކާމިޔާބުކުރާނީ ސަރުކާރުގެ ވަސީލަތަކާއި މުވައްޒަފުން ބޭނުން ކޮށްގެން ކަމަށް\nއަމިއްލަ ބޭނުމަށް ސަރުކާރުގެ ވަސީލަތްތައް ބޭނުންކުރުމަކީ ގާނޫނީ ކުށެއް\nސަރުކާރުގެ އޮފީސްތައް މެދުވެރިކޮށް ރީ-ރެޖިސްޓްރީކުރުމުގެ މަސައްކަތް ދަނީ ކުރަމުން\nކ. މާލެ 27 ޖުލައި 2018 | ހުކުރު 14:56 5,586\nޕީޕީއެމްގެ ހަރަކާތަކަށް ހައުސިން މިނިސްޓްރީގެ މުވައްޒަފުން ބޭނުންކުރަނީ: ޕީޕީއެމުން ގެންދަނީ ސަރުޚާރުގެ ވަސީލަތްތަކާއި ބިންތައް ނަހަމަ ގޮތުގައި ބޭނުންކުރަމުން - ޓްވިޓަރ\nވެރިކަންކުރާ ޕާޓީ ޕީޕީއެމްގެ ނާއިބު ރައީސް އަދި ފޮނަދޫ ދާއިރާގެ މެމްބަރު އަބްދުއްރަޙީމް އަބްދުﷲ ވިދާޅުވަނީ ގިނަ ޕާޓީތައް އެކުލެވޭ ޑިމޮކްރެސީގެ ނިޒާމެއްގައި ވެރިކަންކުރާ ޕާޓީ އިން ދެވަނަ ނުވަތަ އިތުރު ދައުރެއް ހޯދަން މަސައްކަތް ކުރާނީ ސަރުކާރުގެ ވަސީލަތްތަކާއި މަގާމުތަކުގައި ތިބި މީހުން ބޭނުންކޮށްގެން ކަމަށެވެ. އެހެން ކަމުން މި ފަހަރުގެ އިންތިޚާބުގައި ޕީޕީއެމް އިން ކެމްޕެއިންކުރާނީ ސަރުކާރުގެ މުވައްޒަފުންނާއި ވަސީލަތްތައް ވެސް ބޭނުންކޮށްގެން ކަމަށް އަބްދުއްރަހީމް ވިދާޅުވިއެވެ. މަލްޓި ޕާޓީ ސިސްޓަމްގައި އެކަން އޮންނަނީ އެހެން ކަމަށް އަބްދުއްރަހީމް ވިދާޅުވިއެވެ.\nފަހަރުގައި މަލްޓި ޕާޓީ ސިސްޓަމޭ އަބްދުއްރަހީމަށް އެ ވިދާޅުވެވުނީ ގޯހަކުން ކަމަށް ވެދާނެއެވެ. ޑިމޮކްރަސީގެ ހަމަތަކުން ހިނގާ މަލްޓި ޕާޓީ ސިސްޓަމްގައި އެކަން އޮންނަނީ އެހެނެއް ނޫނެވެ. އެފަދަ ސިސްޓަމްތަކުގައި ވެރިކަން ފެށިގެން އަންނަނީ ވެސް ރައްޔިތުންގެ ކިބައިންނެވެ. ސަރުކާރުގެ ބާރުތަކާއި ވަސީލަތްތަކަކީ ވެރިކަމުގައި އެ ވަގުތަކު ހުންނަ ބޭފުޅަކު ހިތުހުރި ގޮތަކަށް ބޭނުންކުރަން އޮތް އެއްޗެއް ވެސް ނޫނެވެ. އަދި ސަރުކާރުގެ މަގާމުތަކުގައި ތިބޭ ފަރާތްތަކަކީ ވެރިމީހާ ގުދަށް އޮންނާށޭ ވިދާޅުވުމުން ގުދަށް އޮންނަންޖެހޭ ބައެއް ވެސް ނޫނެވެ. އޭގެ ބަދަލުގައި އެ ފަރާތްތަކުން ކުރާ ކޮންމެ ކަމަކީ ޖަވާބުދާރީ ވާންޖެހޭ ކަންކަމެވެ. އަދި ރައީސަކަށް ހުންނަ ބޭފުޅަކަށް ވެސް އެ ވަސީލަތްތައް ބޭނުންކުރުމުގައި އުސޫލްތަކާއި ހަމަތަކެއް ކަނޑައެޅިފައިވެއެވެ. ރާއްޖޭގައި ވެސް އެކަން ރޭވިފައި އޮތީ އޮތީ ގާނޫނުއަސާސީ އާއި ގާނޫނުތަކާއި ގަވާއީދުތަކުގެ މައްޗަށެވެ.\nސަރުކާރުގެ ވަސީލަތްތައް ބޭނުންކޮށްގެން އަމިއްލަ ފައިދާ އަށް ކެމްޕެއިން ކުރުމަށް ރާއްޖޭގެ ގާނޫނުއަސާސީ ވެސް އަދި ގާނޫނުތައް ވެސް ތަނެއް ނުދެއެވެ. ގާނޫނު އަސާސީ އާއި ގާނޫނުތަކުގައި ބުނެފައި ވަނީ ރިޔާސީ އިންތިހާބަށް ކުރިމަތިލައްވާ ފަރާތްތަކަށް ހަމަހަމަ އުސޫލެއްގެ ދަށުން ކެމްޕެއިން ކުރުމުގެ ފުރުސަތު ލިބެންޖެހޭނެ ކަމަށެވެ. ދައުލަތުގެ ވަސީލަތްތައް ވެސް އެ ކެންޑިޑޭޓުންނަށް ބޭނުންކުރެވޭނީ ހަމަހަމަ އުސޫލެއްގެ ދަށުންނެވެ. އެގޮތުން ދައުލަތުގެ މީޑިއާ އާއި އަދި އަމިއްލަ މީޑިއާތަކަށް ވެސް ކެންޑިޑޭޓުންނަށް ވަގުތު ދޭންޖެހެނީ ހަމަޖެހިފައިވާ އުސޫލުގެ ތެރެއިން ހަމަހަމަ ގޮތެއްގެ މަތިންނެވެ. ދައުލަތުގެ އިމާރާތްތަކާއި ވަސީލަތްތައް ވެސް އެ ގޮތުގެ މަތިން ފަހިކޮށްދޭންޖެހޭ ކަން ގާނޫނުގައި ކަނޑައަޅާފައި ވެއެވެ. ދާދި ފަހުން ބަންޑާރަ ނާއިބު ވެސް ވަނީ ކެންޑިޑޭޓުންނަށް ހަމަހަމަ އުސޫލެއްގެ ތެރެއިން ހިމާޔަތާއި ރައްކާތެރިކަން ދިނުމާއި ދައުލަތުގެ ވަސީލަތްތައް ބޭނުންކުރުމުގެ ފުރުސަތު ދިނުމަށް ދައުލަތުގެ ކަމާބެހޭ އެންމެހާ ފަރާތްތަކަށް އަންގަވާފައެވެ.\nމިކަމުން ވެސް ދޭހަކޮށްދެނީ ދައުލަތުގެ ވަސީލަތްތަކާއި މުވައްޒަފުން އެވަގުތަކު ހުންނަ ރައީސެއްގެ ކެމްޕެއިނަށް ބޭނުންހާ ގޮތަކަށް ބޭނުން ނުކުރެވޭނެ ކަމެވެ. ނަމަވެސް މި ސަރުކާރުގެ އަމަލުތައް ހުރީ އެގޮތަކަށް ނޫނެވެ. ހަމަހަމަ ފުރުސަތު ދިނުމަށް ބަންޑާރަ ނާއިބު އެންގެވި ނަމަވެސް މިހާތަނަށް ވެސް ފެނިގެންދަނީ ރައީސްކަމުގައި ހުންނެވި އަބްދުﷲ ޔާމީނު ދެވަނަ ދައުރެއް ހޯއްދެވުމަށް ކުރައްވާ ކެމްޕެއިންގައި ސަރުކާރުގެ ތެރޭގައި ހިމެނޭ ހުރިހާ ވަސީލަތްތަކަކާއި މުއައްސަސާތައް ވެސް ބޭނުންކުރައްވަމުން ގެންދަވާ ތަނެވެ. ރައްޔިތުންނަށް ޚިދުމަތް ދޭން އޮތް ސިވިލް ސާވިސްގެ މުވައްޒަފުންނަށް ދަނީ މަޖުބޫރުކުރަމުންނެވެ.\nއަމިއްލަ ކެމްޕެއިންގައި ދައުލަތުގެ ހުރިހާ ވަސީލަތްތަކެއް ގެންދަވަނީ ބޭނުންކުރައްވަމުންނެވެ. ސަރުކާރުގެ މަޝްރޫއުތައް އިފްތިތާހުކުރުމާއި ހުޅުވުމުގެ ނަމުގައި ސަރުކާރުގެ ލޯންޗާއި ސަލާމަތީ ޚިދުމަތް ދޭ ފަރާތްތަކާއި އެ ނޫން ވެސް ވަސީލަތްތައް ބޭނުންކުރައްވައިގެން ގެންދަވަނީ ކެމްޕެއިން ކުރައްވަމުންނެވެ. އެވަރުން ނިމުނީކީ ނޫނެވެ. އެފަދަ ދަތުރުގައި އަމިއްލަ ޕާޓީގެ ބޭފުޅުންގެ ހުރިހާ ޚަރަދެއް ވެސް ބަލަހައްޓަމުން ގެންދަނީ ސަރުކާރުގެ ބަޖެޓުންނެވެ. ރައީސް ޔާމީންގެ ރަނިން މޭޓްގެ ކެމްޕެއިން ދަތުރުފުޅުތަކުގައި ވެސް ދައުލަތުގެ ތަންތަނާއި ވަސީލަތްތައް ދަނީ ބޭނުންކުރަމުންނެވެ. ނުވިތާކަށް، އަނބިކަނބަލުން ފާތުމަތު އިބްރާހިމް ބާއްވަވާ ބައްދަލުވުންތަކަށް މުލިއާގެ އާއި ދަރުބާރުގެ ބޭނުންކުރުމުގެ އިތުރުން މުލިއާގެ ވެފައިވަނީ ރައީސް ޔާމީންގެ ކެމްޕެއިން ޖަގަހަކަށެވެ.\nމިއީ މަލްޓިޕާޓީ ޑިމޮކްރަޒީގެ ނިޒާމުތަކުގައި ކަން އޮންނަ ގޮތް ކަމަށް އަބްދުއްރަހީމަށް ހީފުޅުވިޔަސް ހަގީގަތަކީ މިއީ ހުދުމުޚުތާރު ވެރިކަންތަކުގައި އޮންނަ އުސޫލެކެވެ. ވެރިމީހާ އެންގެވިހާ ގޮތަށް ކަންކަން ވާންޖެހޭ ކަމަށް ގަބޫލުކުރުމަކީ ޑިމޮކްރަސީގެ ހަމަތަކާ ބީރައްޓެހި ކަމެކެވެ.\nއަބްދުއްރަހީމް ވިދާޅުނުވިއެއް ކަމަކު ފެނިގެންދަނީ ސަރުކާރުގެ މުއައްސަސާތައް ވެސް ރައީސް ޔާމީނުގެ ކެމްޕެއިންގައި ބައިވެރިކުރަމުން ގެންދާ މަންޒަރެވެ. މުވައްޒަފުންނަށް ގެންދަނީ މަޖުބޫރުކުރަމުންނެވެ. ހާމަކަން ބޮޑު ގޮތެއްގަ އެވެ. ސަރުކާރުގެ އޮފީސްތަކުން ފެށިގެން ކުންފުނިތަކާއި ދައުލަތުގެ މީޑިއާ ވެސް އޮތީ އެހާލުގައެވެ. ނުވިތާކަށް މިނިވަން މުއައްސަސާތައް ވެސް އޮތީ ކެމްޕެއިން ޓީމުގެ ތެރޭގައެވެ. މިނިވަން އިންސާފުވެރި އިންތިޚާބެއް ބޭއްވުމުގެ ހުރިހާ ޒިންމާއެއް ގާނޫނީ ގޮތުން އެޅިފައިވާ އިލެކްޝަންސް ކޮމިޝަން ވެސް ފެންނަނީ ސަރުކާރުން ބޭނުންވާ ގޮތަށް ކަންކަން ރޭވުމުގައި އަވަދިނެތި އުޅޭ ތަނެވެ.\nއަބްދުއްރަހީމް އެ ވިދާޅުވި ގޮތަށް ސަރުކާރުގެ ހުރިހާ ވަސީލަތްތަކާއި މުއައްސަސާތަކާއި މުވައްޒަފުން ރައީސް ޔާމީން ދެ ވަނަ ދައުރަކަށް އިންތިޚާބުކުރުމަށް ބޭނުންކުރާ ނަމަ މިނިވަން އިންސާފުވެރި އިންތިޚާބެއްގެ ވާހަކަ ދެއްކުމުގެ އެއްވެސް ބޭނުމެއް ނެތެވެ. އެ ހުރިހާ ތަނަކުން ރައީސް ޔާމީނަށް ތަބާވާންޖެހޭ ކަމަށް ގަބޫލުކުރެވޭ ނަމަ އިންތިޚާބެއްގެ ބޭނުން ވެސް ނެތެވެ. ރައީސް ޔާމީނު ދެވަނަ ދައުރަކަށް ހުވާކުރެއްވުމުން ނިމުނީއެވެ. ސަރުކާރާއި ދައުލަތުގެ ހުރިހާ މުއައްސަސާތަކެއް ވެސް އެ ގޮތުގެ މަތިން އަމަލުކޮށް އެއަށް ތަބާވުމުން އެކަން އޮންނާނީ ނިމިފައެވެ. ނަމަވެސް އަބްދުއްރަހީމްގެ ހަނދުމަފުޅު ކައްސާލި އެއް ކަމެއް އެބަ އޮތެވެ. އެއީ ވޯޓަކީ އެއްވެސް މީހެއްގެ އަޅެއް ނޫން ކަމެކެވެ. ވޯޓު ކަރުދާސްކޮޅު އަތަށް ލިބުމުން ޖަހާ ފާހަގައަކީ ވޯޓުލާ މީހާގެ މިލްކެކެވެ. އެކަމަށް ބާރު ފޯރުމުގެ އިހްތިޔާރެއް ބާރެއް ވެސް އެއްވެސް މީހަކަށް ލިބިގެން ނުވެއެވެ. ސަރުކާރާއި ވަސީލަތްތަކަކީ ތަރިކަ މުދާހެން އަބްދުއްރަހީމަށް ހީފުޅުވިޔަސް ރައްޔިތު މީހާގެ ވޯޓަށް އެ ބާރު ފޯރުވޭކަށް ނެތެވެ.\nރައްޔިތުން މި ހުރިހާ ކަމަކަށް ވިސްނަންޖެހެ އެވެ. މަޖުބޫރުކޮށްގެން ރަޖިސްޓްރީކުރިޔަސް ފާހަގަ ޖަހަން ލިބޭނީ އަމިއްލަ އަތަށެވެ. ވިސްނާށެވެ.


ކިޔަވާ ދުވަސްވަރުގެ އެކުވެރިން – Ilm\nމިޒާޖުގައި އެއްގޮތް ހެޔޮލަފާ އެކުވެރިންނާއެކު މެނުވީ ރިވެތި ސިފަތައް އާލާވެގެން ނުދާނެއެވެ. އެކުވެރިންގެ ކިބައިގައި ހުންނަންޖެހޭ އެންމެ ޚާއްޞަ ސިފައަކީ ވިސްނޭ މީހަކަށްވުމާއި ލޮބުވެތިކަމުގައި ތެދުވެރިވުމާއި ސިއްރުތަކަށް އަމާނާތްތެރިވުމާ އަދި އުޚުތްވަތްތެރިކަމަށް ވަފާތެރިވުމެވެ.\nމުސްލިމުންގެ ސިފަތަކުގެ ތެރެއިން އެއް ސިފައަކީ އެކުގައި އުޅޭ މީހުންނަށް ﷲ ތަޢާލާ ދެއްވާފައިވާ ނިޢުމަތްތަކަށް ޙަސަދަވެރިނުވުމެވެ. އެގޮތުން އޭނާގެ ކިބައިގައިވާ ހިތުދަސްކުރުމުގެ ބާރާއި ވިސްނުންތޫނުކަމާއި ދެނެގަތުމާ އަދި މުސްލިމުންނަށް އޭނާގެ ކިބައިން ކުރާ ފައިދާތައް މިކަމުގައި ހިމެނެއެވެ. އަދި އޭނާ ނެތްތަނުގައި އޭނާއަށް ރައްކާތެރިވެ އޭނާއަށް އުނދަގޫވާނެ އެއްވެސް ކަމެއް ނުކުރާނެއެވެ. އަދި ދެބައޮޑުވުމާއި ބުހުތާނުދޮގުހަދައި އޭނާގެ އަބުރުނަގާނުލާނެއެވެ.\nއެގޮތުން ސަލަފުއްޞާލިޙުންގެ ބޭކަލުންނީ އެކުވެރިންނަށް ނުހަނު އިޙުތިރާމުކުރެއްވި ބައެކެވެ. އަދި އެއް ބޭކަލަކު އަނެއް ބޭކަލަށް ހިތްޚަލާޞްކޮށް ނެތް ތަނުގައި ޘަނާކިޔުއްވާ އުޅުއްވިއެވެ.\nއެގޮތުން އިބްނު ކަޘީރާއި އިބްނުލް ޤައްޔިމުއަކީ އެކުގައި އުޅުއްވި ދެބޭކަލުންނެވެ. އެއީ ޝައިޚުލް އިސްލާމް އިބްނު ތައިމިއްޔާގެ ދަރިވަރުންނެވެ. އިބްނުލް ޤައްޔިމްގެ ވަނަވަރު ލިޔުއްވުމުގައި އިބްނު ކަޘީރު އެކަލޭގެފާނަށް މާތްކޮށް ހިތްތެވި މިންވަރު ބައްލަވާށެވެ. ވިދާޅުވިއެވެ.\n” އެކަލޭގެފާނަކީ ގިނައިން ފޮތްކިޔާއުޅުއްވި ޚުލުޤު ރަނގަޅު ބޭކަލެކެވެ. އަދި މީސްތަކުންނާ ނުހަނު ލޮބުވެތިވެސް ބޭކަލެކެވެ. އެކަކާވެސް ޙަސަދަވެރިވެ ވަޑައިނުގަންނަވާނެއެވެ. އަދި އެއްވެސް މީހަކަށް ގޯނާކޮށް، އައިބުކިޔައި އަދި ކުރެވޭކަންކަން ހިތުލައި ނުހައްދަވާނެއެވެ. ތިމަންކަލޭގެފާނުވީ އެކަލޭގެފާނުގެ އެންމެ ގާތް އަދި ލޮބުވެތި އެކުވެރިންގެ ތެރެއިންނެވެ.”\nފަހެ އެބޭކަލުންގެ ހިތްސާފުކަމާއި ﷲ އަށްޓަކައިވި ލޯބީގެ ސަބަބުން، މުސްލިމުންނަށްވަނީ އެބޭކަލުންގެ ފުށުން ނުހަނު ގިނަގުނަ ފައިދާވެފައެވެ.\nފަހެ އެގޮތުން ގަދައަޅާ މަސައްކަތްކުރާ އަދި ޒަމާނީ ކަންކަމަށް ލޯހުޅުވިފައިވާ މީހުންނާއެކުވާށެވެ. އަދި ތާކުންތާކު ނުޖެހޭ މީހުންނާއެކު ނުވާށެވެ. އަދި މޮޅެތި މީހުންގެ ވަނަވަރުތައް ގިނައިން ކިޔާށެވެ. އަދި ޝަރުޢީ ޢިލްމު އުނގެނޭށެވެ. އަދި ތިބާގެ އަގުހުރި ޙަޔާތުގެ ބޭނުން ހެޔޮގޮތުގައި ހިފާށެވެ. އަދި ތިބާގެ އަގުހުރި ވަޤުތުތަކުގެ ބޭނުންވެސް ރަނގަޅުގޮތުގައި ހިފާށެވެ.\nއަދި ޢިލްމު ޙާޞިލުކުރުމަށް ތިބާގެ އެކުވެރިންނަށްވެސް ބާރުއަޅާށެވެ. އަދި ދީނުގައިވާ ގޮތަށް އުޅުމަށް އެބައިމީހުންނަށް ނަސޭޙަތްތެރިވާށެވެ. އަދި ހިތުދަސްކުރުމާއި ވިސްނުމުގެ ބާރު ލިބިފައިވާ ބަޔަކާމެދު ޙަސަދަވެރިނުވާށެވެ. އަދި އަބަދުވެސް ނިޢުމަތް ދެއްވާ އިލާހުގެ ޙަޟްރަތުން ތައުފީޤުދެއްވުމަށް އެދޭށެވެ.\nފަހެ ވާގިވެރިކަމަކީ އެއިލާހުގެ ޙަޟްރަތުންވާ އެއްޗެކެވެ. އެއީ ހަމައެކަނި ސަބަބުތަކަށް ބަރޯސާވެގެން ލިބޭ އެއްޗެއް ނޫނެވެ.


Thoofaan "Willa" Ithurah Baarugadhave Category5Thoofanakah Badhaluvejje - Vaguthu\nތޫފާން "ވިލާ" އިތުރަށް ބާރުގަދަވެ ކެޓެގެރީ5ގެ ތޫފާނަކަށް ބަދަލުވެއްޖެ\nޕެސިފިކް ކަނޑުގައި އުފެދިފައިވާ "ވިލާ" ގެ ނަމުން ނަންދީފައިވާ ބާރުގަދަ ތޫފާން ކެޓެގެރީ5ގެ ތޫފާނަކަށް ބަދަލުވެއްޖެއެވެ.\nކެޓެގެރީ5އަކީ ތޫފާންތަކުގެ ބާރުމިން މިނާ މިންގަނޑުން އެންމެ ބާރުގަދަ އަދި އެންމެ ނުރައްކާތެރި މިންގަނޑެވެ. މި ތޫފާން އިތުރަށް ބާރުގަދަވެ މިއަދުގެ މަގުތެއްގައ މެކްސިކޯގެ އައްސޭރިފަށަށް އަރާނެ ކަމުގެ އިންޒާރު މިހާރު ވަނީ ދީފައެވެ.\nނޭޝަނަލް ހަރިކޭން ސެންޓަރުން ބުނީ މި ތޫފާނުގައި ގަޑިއަކު 160 މޭލު ބާރުމިނުގައި ވައިޖެހޭނެ ކަމަށް ލަފާކުރެވޭއިރު ބިޔަ ރާޅު ތަކެއް ތޫފާނުގެ ސަބަބުން މެކްސިކޯގެ އައްސޭރިފަށުގައި ވަނީ އުފެދިފައި ކަމަަށެވެ.\nބާރުގަދަ މި ތޫފާނަށް މެކްސިކޯ ތައްޔާރުވަމުންދާއިރު އެގައުމުގެ ސިފައިން ވަނީ ކުއްލި ހާލަތަށް ގެނެސްފައެެވެ. ތޫފާން "ވިލާ" ގައި ބިންގަނޑު ކަނޑައިގެން ދިޔުމާއި ވައިގަދަވުމާއި ފެންބޮޑުވާނެ ކަމުގެ އިންޒާރުވަނީ ދީފައެވެ. ގަދަ ވަޔާއި ވާރެއާއެކު އައި ތޫފާނުގެ ސަބަބުން ބައެއް ސަރަހައްދުތަކުގައި ފެންބޮޑުވެ، ބިންގަނޑު ކަނޑައިގެން ދިއުމުގެ ހާދިސާތައް ހިނގާނެ ކަމަށް ބެލެވޭތީ އެގައުމުގެ މޫސުމާއި ބެހޭ އިދާރާއިން ވަނީ އެލާޓް ނެރެފައެވެ.\nއެ ތޫފާންގެ ސަބަބުން ވަރަށް ބޮޑަށް ފެންބޮޑުވެ ތަފާތު ގިނަ ހާދިސާތައް ހިނގިއެވެ. ދުނިޔޭގެ މިޓިއޮރޮލިޖަކަލް އޯގަނައިޒޭޝަނުން ބުނީ އެއީ 2013 ވަނަ އަހަރު ފިލިޕީންސް އަށް އެރި ތޫފާން ހައްޔާން ހާ ބާރުގަދަ ތޫފާނެއް ކަމަށެވެ.\nއޮކްޓޯބަރ 23, 2018 13:04\nމިރާއްޖެއަށްވެސް މިހާރު ތޫފާން ވިލާގެ ބަލާވެރިކަން ޖެހިފައި އޮތީ.\nއޮކްޓޯބަރ 23, 2018 16:01\nއިރާދަކުރެއްވިއްޔާ މިގައުމަށް އެފަދަ ތޫފާނެއް ނާރާށިއެވެ. އާމީން.\nއޮކްޓޯބަރ 23, 2018 16:25\nއެއް ޚަބަރެއްގައި ވައި ޖެހޭ ވަރު މޭލުން އަދި ކިލޯ މީޓަރުން ގެނެސް ދިނުމަކީ ކިޔާމީހުންނަށް ކޮމްޕެއަރ ކުރަން އުނދަގޫ ވާނެ ކަމެއް ކަމެއް ކަމަށް ފެނެއެވެ.


SunOnline: AFC mubaaraathah haradhu kuraanee FAM aai AFC in: Mahloof\nއޭއެފްސީ މުބާރާތަށް ހަރަދު ކުރާނީ އެފްއޭއެމްއާއި އޭއެފްސީން: މަހްލޫފް\nޢަބްދުﷲ އައިމަން 21 Jul 2020, 15:51\nއޭއެފްސީ ކަޕުގެ ދެކުނު އޭޝިއާ އަށް ހާއްސަ ގްރޫޕްގެ ހުރިހާ މެޗެއް ރާއްޖޭގައި ބާއްވަން އެފްއޭއެމުން ކުރި ބިޑު ކާމިޔާބުކޮށްފައިވާ އިރު އެކަމަށް ސަރުކާރުން ހަރަދު ނުކުރާނެ ކަމަށް ކުޅިވަރާ ބެހޭ ވަޒީރު އަހުމަދު މަހްލޫފް ވިދާޅުވެއްޖެ އެވެ.\nއެއާ އެކު ރާއްޖޭގައި އޭއެފްސީ ކަޕްގެ ދެކުނު އޭޝިއާ އަށް ހާއްސަ ގްރޫޕްގެ މެޗުތައް ބޭއްވުމަށް އޭއެފްސީއަށް ރަސްމީކޮށް ބިޑު ކުރީ، މިދިޔަ ހުކުރު ދުވަހު އެވެ. އަދި އެ ބިޑު ރާއްޖެއަށް ކާމިޔާބުވެފައިވާ ކަން އިއްޔެ އެފްއޭއެމްގެ ރައީސް ބައްސާމް އަދީލް ޖަލީލް ކުރި ޓްވީޓެއްގައި ވަނީ ހާމަކޮށްފަ އެވެ.\nއެކަމަކު މި މުބާރާތުގެ މެޗުތައް ބޭއްވުމަށް ސަރުކާރުން ހަރަދު ނުކުރާނެ ކަމަށާއި އެކަމަށް ބޭނުންވާ ހުރިހާ ހަރަދެއް ކުރާނީ އެފްއޭއެމްއާއި އޭއެފްސީން ކަމަށް ކުޅިވަރާ ބެހޭ ވަޒީރު އަހުމަދު މަހްލޫފް މިއަދު ރައްޔިތުންގެ މަޖިލީހުގައި ޖަލްސާގައި މެދުހެންވޭރު ދާއިރާގެ މެމްބަރު އަދި އެފްއޭއެމްގެ ކުރީގެ ރައީސް އަލީ އާޒިމް ކުރެއްވި ސުވާލަކަށް ޖަވާބު ދެއްވަމުން ވަނީ ވިދާޅުވެފަ އެވެ.\nއޭއެފްސީ ކަޕްގެ މެޗުތައް ރާއްޖޭގައި ބާއްވަން ފުރުސަތު ލިބުނު ނަމަވެސް މި ވަގުތަށް ވެސް ކުރަން ޖެހޭނެ ގިނަ ކަންތައްތަކެއް އެބަހުއްޓެވެ. އެއީ ގަލޮޅު ދަނޑުގެ ލައިޓިން ރަނގަޅު ކުރުމުގެ މަސައްކަތެވެ. އެންމެ ފަހުން އޭއެފްސީން ކުރިއަށް ގެންދިޔަ އިންސްޕެކްޝަނުން އެނގުނު ގޮތުގައި އެ އިދާރާ އިން ހިންގާ މުބާރާތުގެ މެޗުތައް ބޭއްވޭވަރަށް ދަނޑުގެ ލައިޓިން ރަނގަޅެއް ނޫނެވެ. އެހެން ކަމުން އޭއެފްސީ ކަޕްގެ މެޗުތައް ރާއްޖެ ގެންނަން ބަލާއިރު އެކަން ރަނގަޅުކުރަން ޖެހޭނެ އެވެ.\nއެ މަސައްކަތްތައް އެފްއޭއެމުން އަވަހަށް ފަށަން ޖެހިފައިވާ އިރު މުބާރާތުގެ ވާދަކުރާ ދިވެހި ދެ ކުލަބަށް ސަރުކާރުން މީގެ ކުރިން ވެސް ވަނީ ހަރަދުތަކެއް ކޮށްފަ އެވެ. އެގޮތުން މި މުބާރާތަށް ތައްޔާރުވުމުގެ ގޮތުން 500،000 އެއްހާ ރުފިޔާ ޓީސީ އަދި މާޒިޔާއަށް ސަރުކާރުން ވަނީ ދީފަ އެވެ.\n"ރާއްޖޭގެ ދެ ކްލަބެއް ޓީސީ އާއި މާޒިޔާ އެބަކުޅޭ. ރާއްޖޭގެ ޓީމަކަށް ކްލަބަކަށް ފުރަތަމަ އެ ސްޓޭޖް ފަހަނައަޅައި ރަނގަޅު ހިސާބަކަށް ދިއުމަށް މަގުފަހިވެގެންދާނެތީ އަޅުގަނޑުމެން އެކަމަށް އެއްބާރުލުން ދިނީ އަދި ސަޕޯޓްކުރަނީ."


SunOnline: Shaim gehlumaa gulhigen ARC inves kan bodu vun faalhu koffi\nޝައިމް އަދިވެސް ނުފެންނާތީ އާކްއިން ކަންބޮޑުވުން ފާޅުކޮށްފި\nމުހައްމަދު އައުޒަމް 29 Jun 2019, 16:45\nގެއްލިގެން ހޯދަމުންދާ ޝައިމް އަބްދުﷲ، 14\nއުލަތުގެ ބެލުމުގެ ދަށުގައި ހުއްޓާ ދަފްތަރު ނަންބަރު 2997، ޝައިމް އަބްދުﷲ ގެއްލުމާ ގުޅިގެން ރާއްޖޭގެ ކުޑަކުދިންގެ ހައްގުގައި މަސައްކަތް ކުރައްވާ ޖަމިއްޔާއެއްކަމަށްވާ އެޑްވޮކޭޓިން ދަ ރައިޓްސް ފޮ ޗިލްރަން އިން ވެސް ކަންބޮޑުވުން ފާޅުކޮށްފި އެވެ.\nޝައިމް ގެއްލިގެން ހޯދާތާ ހަފްތާއަކަށް ވުރެ ގިނަ ދުވަސް ވެފައިވާ އިރު އޭނާގެ ހަބަރެއް އަދި ނުވެ އެވެ. ޝައިމް ހޯދުމުގެ މަސައްކަތް ފުލުހުން ކުރަމުންދާ އިރު އެކަމުގައި އާންމުންގެ އެހީއަށް ވަނީ އެދިފަ އެވެ.\nއެ މައްސަލާގައި އާކްއިން މިއަދު ނެރުނު ބަޔާނުގައި ބުނީ ގެއްލިގެން ހޯދާ ކުއްޖެއް ނުފެނިދާ ކޮންމެ ހިނދުކޮޅަކީ ކުއްޖާ ނުރައްކަލަކަށް، އަނިޔާއަކަށް ނުވަތަ ކުއްޖާގެ\nނާޖާއިޒްފައިދާ ނެގެމުގެ ޢަމަލަކަށް ހުށަހެޅިގެންދާ ފުރުސަތު އިތުރުވެގެންދާ ވަގުތެއްް ކަމަށެވެ.\nއެހެންކަމުން ދައުލަތުގެ ބެލުމުގެ ދަށުގައި ހުއްޓާ ގެއްލުނު ޝައިމް ޢަބްދުالله ހޯދުމަށް ގިނަ ދުވަސްތަކެއް ވެގެންދާތީ، މި ޖަމިއްޔާއިން ނިހާޔަތަށް ކަންބޮޑުވާ ކަމަށެވެ.\nއާކްގެ މެނޭޖިން ޑިރެކްޓަރު މުރުތަލާ މޫސާ "ސަން" އަށް މައުލޫމާތު ދެމުން ވިދާޅުވީ ޝައިމް ގެއްލުމާ ގުޅިގެން އެ މައްސަލާގައި ކަމާ ބެހޭ ފަރާތްތަކާ އެކު ވާހަކަތައް ބޭއްވުމަށް އެ ޖަމިއްޔާއިން މިހާރު ތައްޔާރުވަމުންދާ ކަމަށެވެ. އަދި ބައެއް ފަރާތްތަކާ ބައްދަލުވުން ބާއްވާފައިވާ ކަމަށް ވިދާޅުވިއެވެ.\nކުޑަކުދިންގެ ހިޔާ އަދި އެފަދަ ތަންތަނުގައި ތިބޭ ކުދިންގެ ތަފާތު މައްސަލަތައް މީގެ ކުރިން ވެސް ފެންމަތިވެފައިވެ އެވެ. އެގޮތުން ދައުލަތުގެ ބެލުމުގެ ދަށުގައި ތިބޭ ކުދިން ފުރާޅު ފަދަ އުސްތަންތަނުގައި އެކަނި އުޅޭތަން ފެނިގެން އާންމުން ވަރަށް ގިނައިން ކަންބޮޑުވުން ފާޅުކޮށްފައިވެ އެވެ.\n"މިފަހަރު މި ދިމާވީ ވަރަށް ތަފާތު ކަމެއް ތެދެއްތޯ. މީގެ ކުރިން ވެސް ކުޑަކުދިންގެ ހިޔާ ފަދަ ތަންތަނުގެ މައްސަލާގައި ހުންނާނެ އެހީތެރިވެދީ ޕްރޮގްރާމްތައް ހިންގާފައި." މުރުތަލާ ވިދާޅުވި އެވެ.\nޝައިމް ގެއްލުނީ ބަލަންވާ ވަރަށް ބެލިފައި ނެތުމުން ކަމަށް ގަބޫލު ކުރައްވާ ކަމަށް ޖެންޑާ މިނިސްޓަރު ޝިދާތާ ޝަރީފް ވެސް ފަހުން ވަނީ އެއްބަސްވެވަޑައިގެންފަ އެވެ. މިނިސްޓަރު ވިދާޅުވީ ހިޔާގައި ކުދިން ބެލެހެއްޓުމުގެ މަސައްކަތުގައި ތިބޭ މުވައްޒަފުންނަކީ އެކަމަށް ހާއްސަ ތަމްރީނު ލިބިފައިތިބި މީހުން ނޫން ކަމަށެވެ.


Ibrahimovic AC Milan Ge Kulhuntherinnah Hadhiyaa Egge Gotuhugai Dhinee PS5 - Vaguthu\n5 ދުވަސް ކުރިން ( ނޮވެމްބަރު 20, 2020 )\nވީޑިއޯ ގޭމް ކުޅުމަށް ލޯބިކުރާ މީހުން އެންމެ ބޮޑަށް އިންތިޒާރު ކުރަމުން އައި ސޮނީގެ ޕްލޭސްޓޭޝަން ފަހެއް (ޕީއެސް ފަހެއް) ޔޫރަޕުގެ ބާޒާރަށް ނުކުތުމާއެކު އިޓަލީގެ އޭސީ މިލާނާށް ކުޅެމުން އަންނަ ސްވިޑަންގެ ތަރި ޒްލަޓަން އިބްރަހިމޮވިޗް އޭނާއާއެކު މިލާނަށް ކުޅެމުން އަންނަ ކުޅުންތެރިންނަށް ޕީއެސް ފަހެއް ހަދިޔާއެއްގެ ގޮތުގައި ދީފިއެވެ.\nމިދިޔަ އަހަރުގެ ނޮވެމްބަރު މަސް ތެރޭގައި ސޮނީއިން ޕީއެސް ފަހެއް ލޯންޗް ކޮށްފައިވާއިރު ޔޫރަޕުގެ ބާޒާރުގައި ޕީއެސް ވިއްކަން ފަށާފައިވަނީ މިއަދުއެވެ. އަބަދުވެސް ޕީއެސްގެ އެންމެ ފަހުގެ މޮޑެލް ނުކުތުމާއެކު ގިނަ ފަރާތްތަކަކުން އެތައް ގަޑިއިރެއް ވަންދެން ކިއުގައި ޖެހުމަށްފަހު މިގޭމް ހޯދަމުންދާ އިރު އޭސީ މިލާނުގެ ކުޅުންތެރިން ވަނީ އިބްރަހިމޮވިޗް ދިން މިހަދިޔާއަށް ސޯޝަލް މީޑިއާ މެދުވެރިކޮށް ޝުކުރު އަދާކޮށްފައެވެ.\nސަމޫ ކާސްޓިއެހޯ އިންސްޓަގްރާމަށް ލާފައިވާ ފޮޓޯ\nއެގޮތުން އޭސީ މިލާނަށް ކުޅެމުން އަންނަ އާޖެންޓީނާގެ ޑިފެންޑަރު މަޓީއޯ މުސާކިއޯ އާއި ސަމޫ ކާސްޓިއެހޯ ވަނީ މިދެކުޅުންތެރިންގެ އިންސްޓާގްރާމް އެކައުންޓުގައި ކުރި ޕޯސްޓެއްގައި އިބްރަހިމޮވިޗް ދިން ޕީއެސް ފަހެއްގެ ފޮޓޯއެއް އެޓޭޗްކޮށް އޭނާއަށް ޝުކުރު އަދާކޮށްފައެވެ. އަދި އެޓީމަށް ކުޅެމުން އަންނަ ޕޯޗުގަލްގެ ޒުވާން ފޯވާޑް ރަފޭލް ލިއާއޮ ވަނީ އިބްރާހިމޮވިޗް ދިން ޕީއެސް ފަހެއްގެ ފޮޓޯއެއް އެޓޭޗްކޮށް "ގޯޓް" އަށް ޝުކުރު އަދާކުރާކަމަށް ބުނެ ޕޯސްޓެއްވެސް ކޮށްފައެވެ.\nރަފޭލް ލިއާއޮ އިންސްޓަގްރާމަށް ލާފައިވާ ފޮޓޯ\nއެކުގައި އެއް ޓީމަކަށް ކުޅޭ ކުޅުންތެރިންގެ މެދުގައި ގުޅުން ބަދަހިކުރުމަށް އިބްރަހިމޮވިޗް ކުރި މިއަމަލަށް އާންމުންގެ ފަރާތުން ދަނީ ބޮޑު ތަރުހީބެއް ލިބެމުންނެވެ. އެގޮތުުން ބައެއް ފަރާތުން އޭނާ އަސްލު ލީޑަރެއްގެ ގޮތުގައި ސިފަކޮށްފައިވާ އިރު އަނެއް ބައި ފަރާތްތަކުން އިބްރަހިމޮވިޗް ސިފަކޮށްފައިވަނީ ދަނޑުމަތީގައި ވެސް އަދި ދަނޑުން ބޭރުގަ ވެސް ނަމޫނާ ދައްކާ ނަމޫނާ ކުޅުންތެރިއެއްގެ ގޮތުގައެވެ.\nނަމަވެސް ބާޒާރަށް ޕީއެސް ފަހެއް ދޫކޮށްލިތާ 24 ގަޑިއިރުވެސް ނުވަނީސް ޕީއެސް ލިބުމުގައި ދަތިތަކެއް ހުރުމުން އެކަން އެހެން ވަނީ އިބްރަހިމޮވިޗް ބާޒާރުގައި ހުރި ހުރިހާ ޕީއެސް އެއް ގަތުމުން ކަމަށް ބުނެ ބައެއް ފަރާތްތަކުން ވަނީ ނުރުހުން ފާޅުކޮށްފައެވެ. އަދި ބައެއް ފަރާތްތަކުންވަނީ އެފަރާތްތައް ކިއުގައި ހުރެގެން ހޯދާ ޕީއެސް މުއްސަނދި ނުފޫޒު ގަދަ ފަރާތްތަކުން ނުފޫޒުގެ ބޭނުންކޮށްގެން ޕީއެސް ގަންނަ ކަމަށް ބުނެ ފާޑު ކިޔައިފައެވެ.\nމިއަހަރުގައި އޭސީ މިލާނަށް އަލުން ބަދަލުވި 39 އަހަރުގެ އިބްރަހިމޮވިޗް ދަނީ ދަނޑުމަތީގައި މޮޅު ކުޅުމެއް ދައްކާ އެޓީމުން ނެރެމުންދާ ރަނގަޅު ނަތީޖާތަކުގައި މުހިންމު ދައުރެއް އަދާކޮށްފައެވެ. މިސީޒަނުގައި އޭނާ އޭސީ މިލާނަށް9ލަނޑު ކާމިޔާބުކޮށްދީފައި ވެއެވެ.


Liverpool molhuvi iru, Napoli vee evvaru - vNews.mv\nލިވަޕޫލް އާއި ގެންކް ބައްދަލުކުރި މެޗުގެ ތެރެއިން --\nލިވަޕޫލް މޮޅުވިއިރު، ނާޕޮލީ ވީ އެއްވަރު\nއިސްމާޢީލް ޝާހު (ކުޑަ ޝާހު) Liverpool | 06 November 2019, 07:48\nޔުއެފާ ޗެމްޕިއަންސް ލީގުގެ ގްރޫޕް އީ ގައި ރޭ އެންމެ ފަހުގެ ޗެމްޕިއަން ލިވަޕޫލް މޮޅުވިއިރު، މި ގްރޫޕްގައި ހިމެނޭ ނާޕޮލީ ކުޅުނު މެޗުން އެޓީމު އެއްވަރުވެއްޖެ އެވެ.\nލިވަޕޫލްގެ ދަނޑުގައި ރޭ ކުޅުނު މެޗުން އެޓީމު މޮޅުވީ ގެންކް އަތުން 2-1 އިންނެވެ. މި މެޗާ ލިވަޕޫލުން ކުރިމަތިލާފައިވަނީ އެޓީމުގެ ކުރީގައި މުހިންމު ދައުރެއް އަދާކުރަމުން އަންނަ ދެ ކުޅުންތެރިން ކަމަށްވާ ސަޑިއޯ މާނޭ އާއި ރޮބާޓޯ ފިރްމީނޯ ބެންޗުގައި ބައިންދައިގެންނެވެ.\nމި މެޗުގައި އެންމެ ފުރަތަމަ ގޯލް ޖަހާ ލީޑު ނެގީވެސް ލިވަޕޫލުންނެވެ. އެގޮތުން މެޗުގެ 14 ވަނަ މިނެޓުގައި މި ގޯލް އެޓީމަށް ކާމިޔާބުކޮށްދިނީ ޖޯޖީނިއޯ ވައިނަލްޑަމް އެވެ. އޭގެ ފަހުން ލިވަޕޫލްގެ ފަރާތުން އާދައިގެ ކުޅުމެއް ފެނިގެންދިޔައިރު، ފުރަތަމަ ހާފު ނިމުމުގެ ކުރިން ގެންކް އިން ވަނީ ނަތީޖާ އެއްވަރުކޮށްފައެވެ. 41 ވަނަ މިނެޓުގައި ބްރަޔަން ނަގައިދިން ކޯނަރަކުން މި ގޯލް ކާމިޔާބުކޮށްދިނީ ސަމަޓާ އެވެ.\nއެކަމަކު ދެވަނަ ހާފު ލިވަޕޫލުން ޑޮމިނޭޓުކުރިއިރު، މި ހާފު ފަށައިގެން 8 ވަނަ މިނެޓުގައި އެޓީމުން ވަނީ ދެވަނަ ފަހަރަށް ލީޑު ނަގާފައެވެ. މުހައްމަދު ސަލާހު ދިން ބޯޅައަކުން މި ގޯލް ލިވަޕޫލަށް ކާމިޔާބުކޮށްދިނީ އެލެކްސް އޮކްސެލޭޑް-ޗެމްބަލެއިން އެވެ.\nމި މޮޅާއެކު ލިވަޕޫލް ވަނީ ކުޅުނު4މެޗުން9ޕޮއިންޓު ހޯދައިގެން ތާވަލުގެ އެއްވަނައަށް ޖެހިލާފައެވެ. ރޭ ސާލްޒްބާގްއާ އެއްވަރުވުމުން ނާޕޮލީ ވަނީ ދެވަނައަށް ވެއްޓިފައެވެ. ނާޕޮލީއަށް ކުޅުނު4މެޗުން ލިބިފައިވަނީ 8 ޕޮއިންޓެވެ.\nނާޕޮލީ އާއި ސާލްޒްބާގް ބައްދަލުކުރި މެޗުގެ ތެރެއިން --\nނާޕޮލީގެ ދަނޑުގައި ރޭ ކުޅުނު މެޗު އެއްވަރުވީ 1-1 އިންނެވެ. މި މެޗުގެ ވަރަށް ކުރީކޮޅު ސާލްޒްބާގްއިން ވަނީ ލީޑު ނަގާފައެވެ. ލިބުނު ޕެނަލްޓީއަކުން މި ގޯލް ކާމިޔާބުކޮށްދިނީ އުމުރުން 19 އަހަރުގެ ހާލަންޑް އެވެ. މި ގޯލާއެކު އޭނާ ވަނީ ޗެމްޕިއަންސް ލީގުގައި އެންމެ ގިނަ ގޯލް ޖެހި ހަގު ކުޅުންތެރިޔާގެ ރެކޯޑް މުގުރާލާފައެވެ. މިހާތަނަށް ހާލަންޑް7ގޯލް ޖެހިއިރު، މި ރެކޯޑް ކުރިން އޮތީ ރެއާލް މެޑްރިޑްގެ ކުރީގެ ފޯވަޑް ރައުލް އާއި ޕީއެސްޖީގެ ފޯވާޑް ކީލިއަން އެމްބާޕޭގެ އަތުގައެވެ.\nރޭގެ މެޗުގައި ނާޕޮލީން އެއްވަރުކުރީ ފުރަތަމަ ހާފު ނިމެން މިނެޓަކަށް ވެފައިވަނިކޮށެވެ. މި ގޯލް އެޓީމަށް ކާމިޔާބުކޮށްދިނީ ލޮޒާނޯ އެވެ.\nމި ނަތީޖާއާއެކު ގްރޫޕްް އީ ގެ ތިންވަނައިގައި ސާލްޒްބާގް އޮތީ ކުޅުނު4މެޗުން4ޕޮއިންޓު ހޯދައިގެންނެވެ. ފުލުގައި އޮތް ގެންކް އަށް ކުޅުނު4މެޗުން ލިބިފައިވަަނީ އެންމެ ޕޮއިންޓެކެވެ.


6 Magistrate Court ah Magistratun hoadhan iulaan koffi\n6 ރަށެއްގެ ކޯޓަށް މެޖިސްޓްރޭޓުން ހޯދަން އިއުލާން ކޮށްފި\nއަންނަ ނޮވެމްބަރު މަހުގެ4ވަނަ ދުވަހުގެ ކުރިން އެޕްލިކޭޝަން ފޯމް ހުށަހެޅުމަށް އެދިފައިވޭ\nކ. މާލެ | 25 އޮކްޓޯބަރ 2020 | އާދީއްތަ 17:26 | 9,279\nޖޫޑީޝަލް ސަރވިސް ކޮމިޝަން (ޖޭއެސްސީ) - މުހައްމަދު ޝަރުހާން\nހަ ރަށެއްގެ މެޖިސްޓްރޭޓް ކޯޓަށް ބޭނުންވާ މެޖިސްޓްރޭޓުން ހޯދުމަށް ޖުޑީޝަލް ސަރވިސް ކޮމިޝަން (ޖޭއެސްސީ) އިން އިއުލާންކޮށްފި އެވެ.\nޖޭއެސްސީ ކޮށްފައިވާ އިއުލާނުގައި މެޖިސްޓްރޭޓުން ހޯދުމަށް އިއުލާންކޮށްފައިވަނީ، ވ. ފެލިދޫ، ފ. ފީއަލީ، ގއ. ކޮލަމާފުށި، ޏ. ފުވައްމުލަކު، ސ. ފޭދޫ އަދި ސ. ހިތަދޫ މެޖިސްޓްރޭޓް ކޯޓަށެވެ. އެގޮތުން، ފ. ފީއަލީ އަށާއި ގއ. ކޮލަމާފުށި އަދި ސ. ފޭދޫއަށް މެޖިސްޓްރޭޓް ކޯޓަށް ހޯދުމަށް އިއުލާންކޮށްފައިވަނީ އެކޯޓުތަކުގެ އިސްމެޖިސްޓްރޭޓުން މަގާމަށެވެ.\nމެޖިސްޓްރޭޓެއްގެ މުސާރައަކީ 18،850ރ އެވެ. އަދި އިސްމެޖިސްޓްރޭޓެއްގެ މުސާރައަކީ 21.000ރ އެވެ. މެޖިސްޓްރޭޓުންނާއި އިސްމެޖިސްޓްރޭޓުންގެ ލިވިންގ އެލަވަންސަށް 4،000ރ ލިބޭއިރު، ރިސްކް އެލަަވަންސްގެ ގޮތުގައި 600ރ ލިބެ އެވެ.\nތައުލީމާއި ތަޖުރިބާގެ ގޮތުގައި ކަނޑައަޅާފައިވަނީ، އިސްލާމީ ޝަރީއާ ނުވަތަ ގާނޫނު، ނުވަތަ ގާނޫނާއި ޝަރީއަތުގެ ރޮނގުން ދަށްވެގެން ޑިޕްލޮމާ ހާސިލްކޮށްފައިވުމާއެކު، ނުވަތަ ގާނޫނީ ވަކީލުކަން ކުރުމުގައި ނުވަތަ ޝަރުއީ ކޯޓެއްގެ ލީގަލް މަގާމެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން ހިމެނެވެ.\nމެޖިސްޓްރޭޓްގެ މަގާމަށް އެދި ހުށަހަޅަންޖެހޭ ސުންގަޑިއެއްކަމަށް ބުނެފައިވަނީ، އަންނަ ނޮވެމްބަރު މަހުގެ 04 ވަނަ ދުވަހުގެ 13:00ގެ ކުރިން ނެވެ.


Atholhu thakuge team thah maayoos koh nulaanan: FAM\nއެފްއޭއެމްގެ ރައީސް ބައްސާމް އަދީލް ޖަލީލް --\nފުޓްބޯޅައިގެ ވަސީލަތްތައް ގާއިމުކޮށް ދިނުމަށާއި މުޅި ރާއްޖެއަށް ދިވެހި ޕްރިމިއާ ލީގް ފުޅާވެގެންދާއިރު އަތޮޅުތަކުގެ ޓީމުތައް މާޔޫސް ވާން ނުޖެހޭނެ ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nއަވަސް އޮންލައިންގެ މޯނިންގ ޝޯ، "ފަށަމާ" ގެ އިއްޔޔ ގެ ޕްރޮގްރާމްގައި ވާހަކަ ދައްކަވަމުން ބައްސާމް ވިދާޅުވީ ފުޓްބޯޅައިގެ ޑިވްލަޕްމެންޓަށް ކުރާ މަސައްކަތުގެ ބޮޑުބައެއް ހޭދަ ކުރެވިގެންދާނީ އަތޮޅުތެރެއަށް ކަމަށެވެ. އެގޮތުން އެފްއޭއެމްގެ އެހީތެރި ކަމާއެކު ފުޓްބޯޅަ ޑިވްލަޕްމެންޓް ސެންޓަރުތަކެއް އަތޮޅުތެރޭގެ ހަތް ޒޯނެއްގައި ގާއިމު ކުރެވޭނެ ކަމަށް ވިދާޅުވި އެވެ.\nއޭގެ ތެރެއިން ބައެއް ރަށްރަށުގައި އެކެޑެމީތައް ފެށިފައިވާކަން އޭނާ ފާހަގަ ކުރެއްވި އެވެ.\nއޭނާ ވިދާޅުވީ ފުޓްބޯޅައިގެ ފުރުސަތުތަކުގައި މާލެ އާއި އަތޮޅުތެރޭގެ ތަފާތު ނައްތާލުމަކީ އެފްއޭއެމުން އެންމެ އިސްކަންދޭ އެއް ކަންތައް ކަމަށެވެ. ބައްސާމް ވިދާޅުވީ އަތޮޅުތަކުގެ ޓީމުތަކަށް ރާއްޖޭގެ ފުރަތަމަ ޑިވިޝަން ކުލަބުތަކާ ވާދަ ކުރުމުގެ ފުރުސަތު ދިނުމަށްޓަކައި މިދިޔަ ހަތަރު އަހަރަކީ ޓެސްޓިން މަރުހަލާއެއް ކަމަށެވެ.\n"އަޅުގަނޑުމެން މި މަސައްކަތް ކުރަނީ ހަމަ އެކަމަށް،" އަތޮޅުތަކާއި މާލެ އާ ދެމެދު އޮންނަ ފަރަގު ނައްތާލެވޭނެ ކަމުގެ ޔަގީން ކަން އެބައޮތްތޯ، ޝޯގެ ޕްރެޒެންޓާ އަހްމަދު ހަމީދު އާދަމް ސުވާލު ކުރުމުން، ބައްސާމް ވިދާޅުވި އެވެ.\n"އަޅުގަނޑުމެން އެގޮތަށް ބޭނުންވެގެން އަތޮޅު މުބާރާތް ހޯމް އެންޑް އަވޭ އުސޫލުން ފެށީ، ދަތުރު ފަތުރު ކުރުމާއި ރަށްތައް ވަކިވަކިން އޮތުން މިއީ އަޅުގަނޑުމެންނަށް އޮތް ވަރަށް ބޮޑު ޗެލެންޖެއް، އެހެންނަމަވެސް އެ ގޮންޖެހުންތަކާއެކުވެސް އަޅުގަނޑުމެން ބޭނުންވޭ އެ ފަރަގު ނައްތާލާ ހަމަހަމަ ފުރުސަތުތައް ދެވިގެންދާނެ ގޮތަކަށް ރޭވިގެންދާން."\nބައްސާމް ވިދާޅުވީ މި އަހަރު ބާއްވަން މަސައްކަތް ކުރި ޖަޒީރާ ޗެމްޕިއަންޝިޕް ކޮވިޑް-19 އާ ގުޅިގެން ބޭއްވޭ ގޮތް ނުވުމުން، އަންނަ ސީޒަންގެ ދިވެހި ޕްރިމިއާ ލީގުން އަތޮޅުތެރެއިން ފުރުސަތު ދޭނެ ޓީމެއް ކަނޑައެޅިފައި ނުވާ ކަމަށެވެ.\nއަތޮޅުތެރެއިން ދިވެހި ޕްރިމިއާ ލީގުން ފުރުސަތު ދެމުން ގޮސްފައި ވަނީ މިނިވަން ޗެމްޕިއަންޝިޕްގެ ސެމީ ފައިނަލަށް ދަތުރު ކުރާ ހަތަރު ޓީމަށެވެ.\n"އަޅުގަނޑުމެން ވިސްނީ، ހުރިހާ އެންމެންނަށް ހަމަހަމަ ފުރުސަތެއް އޮންނަންވާނޭ، ހޭންޑް ޕިކް ކޮށްފައި އަޅުގަނޑުމެންނަކަށް ނުބުނެވޭނެ މިރަށް ކުޅެން ޖެހޭނެއެކޭ ނުވަތަ މިވެނި ރަށެއް ކުޅެން ޖެހޭނެއެކޭ،" ބައްސާމް ވިދާޅުވި އެވެ.\n"އެހެންވެ ފެއާކޮށް މިކަން ގެންދިއުމަށްޓަކައި އަޅުގަނޑުމެން ހިތައް އެރީ 2023-2024 ގައި މުޅި ރާއްޖޭގައި ކުޅެވިގެންދާއިރު މިސީޒަނުން ފެށިގެން އެކަން މަޑުޖައްސާލަން."\nއޭނާ ވިދާޅުވީ، މިދިޔަ ސީޒަންގެ ދިވެހި ޕްރިމިއާ ލީގްގައި ށ. ފޯކައިދު އާއި ފ. ނިލަންދޫ ކޮލިފައިވުމުން ޖަޒީރާ ޗެމްޕިއަންޝިޕް ނުބޭއްވުނޭ ބުނެ ހަމައެކަނި އެ ދެ ޓީމަށް ފުރުސަތު ދެވެން ނޯންނާނެ ކަމަށެވެ. ވިދާޅުވީ އަތޮލޫތަކުގެ ޓީމަކަށް ކުރިއަށް އޮތް ދިވެހި ޕްރިމިއާ ލީގުން ފުރުސަތު ނެތުމަކީ އޭނާވެސް އެންމެ ބޭނުންވާ ގޮތް ނޫން ކަމަށެވެ. އެހެންނަމަވެސް ޖަޒީރާ ޗެމްޕިއަންޝިޕް ނުބާއްވައި ހަމައެކަނި އެ ދެރަށަށް ނިސްބަތްވާ ޓީމަށް ފުރުސަތު ދިނުމަކީ އެހެން ރަށްރަށަށް އެންމެ އިންސާފުވެރި ގޮތް ކަމަށް ނުވާނެ ކަމަށް ބައްސާމް ވިދާޅުވި އެވެ.\nއޭނާ ވިދާޅުވީ ފުޓްބޯޅައިގެ ހުނަރު އޮތީ އަތޮޅުތެރޭގައި ކަމަށާއި މާލެ އާއި އެންފެންވަރަށް އަތޮޅުތެރޭގައި ދިވެހި ޕްރިމިއާ ލީގް މެޗުތައް ކުޅެވިގެންދާން އެފްއޭއެމުން ބޭނުންވާ ކަމަށެވެ.\n"އިންފްރާސްޓަރަކްޗާގެ ގޮތުންވެސް ތަންތަނުގައި ވަސީލަތްތައް ގާއިމު ކުރުމާއި އަށް ޒޯނެއްގައި އަދި ބައެއް ރަށްރަށުގައި އެކެޑެމީތައްވެސް އެބަހިންގަން، އަތޮޅުތެރޭގައި ކޯޗިން ކޯސްތަކާއި ރެފްރީ ކޯސްތައްވެސް ހިންގިފަ ހުރީ،" ބައްސާމް ވިދާޅުވި އެވެ.\n"އަޅުގަނޑު ދަންނަވާނީ ނިމިދިޔަ ހަތަރު އަހަރަކީ ރާއްޖޭގެ މިއިން ދުވަހަކު ނުއުފައްދާ ވަރަށް ކޯޗުން ތަމްރީން ކުރެވިގެން ދިޔަ އަހަރުތަކެއް، އެކެޑެމީތަކެއް ގާއިމު ކުރެވިގެން ހިނގައްޖެ، މިހުރިހާ ކަމެއްވެސް އަޅުގަނޑުމެން އެންމެ ބޮޑަށް ކޮށްފައި މިހުރީ އަތޮޅުތެރޭގައި، އަޅުގަނޑުމެންގެ ބޮޑު ފޯކަސްއެއް މިދަނީ އަތޮޅުތެރޭގެ ފުޓްބޯޅަ ތަރައްގީ ކުރުމަށްޓަކައި."\nދިވެހި ޕްރިމިއާ ލީގްގެ 2023-2024 ސީޒަން މުޅި ރާއްޖޭގައި ކުޅެވިގެނދާއިރު ޓީމުތައް ދަތުރުފަތުރު ކުރުމަށް ބޭނުންވާ ފަންޑު ހަމަޖައްސައި ދޭނީ އެފްއޭއެމުން ކަމަށް ބައްސާމް ވިދާޅުވި އެވެ.\nއެފްއޭއެމުން އަޅާ ދަނޑުތައް ނިމުމުން، އަތޮޅުތެރޭގެ ކޮންމެ ޒޯން އެއްގައި އިންޓަނޭޝަނަލް މެޗުތައް ކުޅޭވޭ ފެންވަރުގެ އެއް ދަނޑު އޮންނާނެ ކަން ފާހަގަ ކުރެއްވި އެވެ. އެފްއޭއެމުން އައްޑޫގައި ގާއިމު ކުރާ ސަރައްދީ އޮފީސް، އިމާރާތް ކުރުމުގެ މަސައްކަތްވެސް ގާތްގަނޑަކަށް ނިމިފައިވާ ކަމަށާއި ދަތުރު ފަތރު ކުރެވޭނެ ފުރުސަތު ލިބުމުން އައްޑޫއަށް ގޮސް އެ އޮފީސް ރަސްމީކޮށް ހުޅުވައި މަސައްކަތްތައް ފަށާނެ ކަމަށް ވިދާޅުވި އެވެ.


ތިމަރަފުށި ދާއިރާގެ ގޮނޑި ތަނަވަސް އަޣްލަބިއްޔަތަކުން މުސްތަފާ ކާމިޔާބުކުރައްވާނެ – Maldivian Democratic Party\nތިމަރަފުށި ދާއިރާގެ ގޮނޑި ތަނަވަސް އަޣްލަބިއްޔަތަކުން މުސްތަފާ ކާމިޔާބުކުރައްވާނެ\nއެޕްރީލް 14 ވަނަ ދުވަހު ބާއްވާ ބައި އިލެކްޝަންގައި ތިމަރަފުށީ ދާއިރާގެ ގޮނޑި ތަނަވަސް އަޤްލަބިއްޔަކަތުން ކާމިޔާބުކުރައްވާނީ އެމްޑީޕީގެ ކެންޑިޑޭޓް ތިމަރަފުށީ މުސްތަފާ ކަމަށް ރާއްޖޭގެ އިންތިހާބީ ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ ތިމަރަފުއްޓަށް އެމްޑީޕީން ކުރިމަތި ލައްވާފައިވާ ކެނޑިޑޭޓް މުހައްމަދު މުސްތަފާގެ ކެމްޕޭން ޖަގަހަ ހުޅުވުމަށް ބޭއްވި ޖަލްސާގައި ވާހަކަފުޅުދައްކަވަމުންނެވެ. މިޖަލްސާގައި ރައީސްނަޝީދު ވަނީ އެމްޑީޕީ ސަކުކާރުން ތިމަރަފުށީ ދާއިރާގެ ތަރައްޤީއަށް ކުރަމުން ގެންދިޔަ މަސައްކަތާއި އަދިވެސް އެސަރަހައްދުގައި ކުރެވިދާނެ ތަރައްޤީޤެ މަސައްކަތްތަކަށް ބައްލަވާލައްވާފައެވެ.\n“ތިމަރަފުއްޓާއި ގުރައިދޫއާއި ދެމެދުގައިވާ ފަޅަކީ ރާއްޖޭގެ ބޮޑެތި ފަޅުތަކުގެ ތެރެއިންވާ ފަޅެއް. އެފަޅުން ކުރާނެ ފައިދާއާއި ލިބޭނެ މަންފާ ނުހަނު ގިނަކަން އަޅުގަނޑުމެން އެންމެނަށްވެސް އިނގޭ. އަޅުގަނޑު ހަނދާންވާގޮތުގައި އެދެމެދު ސޯޅަ ސަތާރަ ރަށް ހިމެނޭ. ފަންސަވީހަކަށް ކިލޯމީޓަރުހުރޭ” ރައީސް ނަޝީދު ވިދާޅުވިއެވެ.\nއަދި ތިމަރަފުށީ އެއަރޕޯޓްގެ ބޭނުން ހިފަން ފެށުމުން ކޮޅުމަޑުލު ރައްޔިތުންނަށް ނުހަނު ފައިދާކުރާނެކަމަށާއި އެއަރޕޯޓްގެ ތަރައްޤީއާއި އެކު ތިމަރަފުއްޓާއި ގުރައިދޫއާއި ދެމެދު ދަތުރުރު ފަތުރުން ގުޅާލެވޭ މަގުގެ މަސައްކަތްވެސް ފެށިގެންދާނެކަމަށް ރައީސް ނަޝީދު ވިދާޅުވިއެވެ.\nތިމަރަފުއްޓާއި ގުރައިދޫއާއި ގާދިއްފުއްޓަށް އެމްޑީޕީގެ ތެރެއިން ވިސްނާފައިވާ ވިސްނުންއެއީ އެދާއިރާގެ ހުރިހާ ރައްޔިތުންނަށްވެސް ވަރަށް ރަނގަޅަށް ބަލައި ގަނެވޭ ޤަބޫލްކުރެވޭ ވިސްނުމެއްކަމަށާއި ބަޣާވާތުގެ ސަބަބުން މީގެ ކުރީގައި ގުރައިދޫ ރައްޔިތުންގެ ތެރެއިން އެމްޑީޕީއަށް ތާއީދު ނުކުރާ އެތައްބައެއްގެ ތާޢީދު ލިބިގެން ހިނގައްޖެކަމަށްވެސް ރައީސް ނަޝީދު ވިދާޅުވިއެވެ.\n“އަޅުގަނޑު ދަންނަވާނީ ވަރަށް މަދު މީހެއް ނޫނިއްޔާ، ޢާއިލާއެއް ނޫނިއްޔާ ބަޣާވާތުން އުފައްދާފައިވާ ސަރުކާރާއި އެއްބަސްވެ އެކައްޗެއްކިޔާ ބަޔަކުނެތް. އަޅުގަނޑަށް ޔަޤީން ކަށަވަރު ތިމަރަފުށިން ވިހި މީހުން ނުނެރެވޭނެ މިސަރުކާރާއި އެއްބަސްކިޔައި. އަދި މީގެ ކުރިން މުސްތަފާއާއި ވާދަކުރީ ކުރީގެ ރައީސްގެ ދަރިކަލުން. މިހާރު މުސްތަފާއާއި ވާދަކުރުމަށް މި ނުކުންނަވަނީ ކުރީގެ އިލެކްޝަންސް ކޮމިޝަންގެ ސެކްރެޓަރީ ޖެނެރަލް. ފަހަރުގައި ވޯޓްދޭ މީހުންގެ ނަންލިސްޓް އެބޭފުޅާއަތުގައި އޮވެދާނެ. އެހެން ނަމަވެސް ވޯޓްދޭ މީހުންގެ ހިތެއް އެބޭފުޅާޔާއިއެކު ނުވާނެ” ރައީސް ނަޝީދު ވިދާޅުވިއެވެ.\nއަދި ތިމަރަފުށީ ދާއިރާގެ ތަރައްގީއަށް އެމްޑީޕީ ސަރުކާރުން ކުރަމުން ގެންދިޔަ މަސައްކަތް ތިމަރަފުށީ ދާއިރާގެ ރައްޔިތުން ބަލައިގަތް މިންވަރުވަރަށް ރަނގަޅަށް އެނގިވަޑައިގަންނަވާކަމަށްވެސް ރައީސް ނަޝީދު ވިދާޅުވިއެވެ.


ކެތޭ ޕެސިފިކުން ގިނަ މުވައްޒަފުންތަކެއް މަދުކޮށް، ކެތޭ ޑްރެގަންގެ އުދުހުންތައް ހުއްޓާލަނީ ކެތޭ ޕެސިފިކުން ގިނަ މުވައްޒަފުންތަކެއް މަދުކޮށް، ކެތޭ ޑްރެގަންގެ އުދުހުންތައް ހުއްޓާލަނީ\nކެތޭ ޕެސިފިކްގެ މަތިންދާ ބޯޓެއް - ފޮޓޯ: ކޮންޑެނާސްޓް ޓްރެވެލަރ\nމާލީ ޙާލަތު ދަށަށްގޮސް ހޮންގްކޮންގެ ކެތޭ ޕެސިފިކް އެއަރލައިނުން 8000 އަށްވުރެ ގިނަ މުއައްޒަފުން މަދުކޮށް، ކެތޭ ޕެސިފިކްގެ ދަށުން ހިންގާ ސަރަހައްދީ އެއަރލައިން "ކެތޭ ޑްރެގަން"ގެ އުދުހުންތައް ހުއްޓާލަން ނިންމައިފިއެވެ.\nހޮންކޮންގްގެ ކެތޭ ޕެސިފިކް އެއަރލައިންއިން މަޢުލޫމާތު ހިއްސާކުރައްވަމުން ކެތޭ ޕެސިފިކް ގްރޫޕްގެ ސީއީއޯ އޮގަސްޓަސް ޓޭންގް ވަނީ މިވަގުތު ކުންފުނި ހިންގަމުންދަނީ ވަރަށް ޚަރަދުބޮޑު ގޮތަކަށްކަމަށް ވިދަޅުވެފައެވެ. މި މައްސަލަ ހައްލުކުރުމަށް ކުންފުނި ހިންގުމަށް ބޮޑެތި ބަދަލުތަކެއް ގެނައުމަށް ނިންމާފައިވާކަމަށް ޓޭންގް ވިދާޅުވުވުއެވެ.\nކުންފުނި ހިންގުމަށް މިހާރު މަހެއްގެ މައްޗަށް 258 މިލިއަން ޑޮލަރު ޚަރަދުވާއިރު، ކުންފުނިން ހިންގުމަށް އަލަށް ގެނައި ބަދަލާއެކު މި ޚަރަދު މަހަކަށް 65 މިލިއަން ޑޮލަރަށް ދަށަށް ދާނެކަމަށް ޓޭންގް ވިދާޅުވިއެވެ.\nޚަރަދު ކުޑަކުރުމަށް ގެނައި ބަދަލުތަކުގެ ދަށުން 8500 މުވައްޒަފުން މަދުކުރަން ވަނީ ނިންމާފައެވެ. މިއީ ކުންފުނީގެ ޖުމުލަ މުވައްޒަފުންގެ 24 އިންސައްތަ ކަމުގައިވާއިރު، އެންމެ ގިނަ މުއައްޒަފުން މަދުކުރުމަށް ނިންމާފައިވަނީ އެއަރލައިން ޤާއިމްވެފައިވާ ހޮންކޮންގއިންނެވެ. އެގޮތުން ހޮންކޮންގއިން 5300 މުވައްޒަފުން ވަކިކުރަން ނިންމާފައިވާއިރު އެހެނިހެން އޮފީސްތަކުން 600 މުވައްޒަފުން ވަނީ ވަކިކުރަން ނިންމާފައެވެ. މީގެ އިތުރުން މުއައްޒަފަކު ނެތި މަޤާމު ހުސްވެފައިވާ މަޤާމުތައް ވަގުތީ ގޮތުން އުވާލުމަށްވެސް ވަނީ ނިންމާފައެވެ. އަލަށް ގެނައި ބަދަލުގެ ދަށުން ކެތޭ ޕެސިފިކުން ސަރަހައްދީ ދަތުރުތައް ކުރާ ކެތޭ ޑްރެގަން އުދުހުންތައް ހުއްޓާލަން ވަނީ ނިންމާފައެވެ. މީގެ އިތުރުން އައު މަތިންދާ ބޯޓުތައް ގަތުން ހުއްޓާލާ ކުންފުނީގެ އެގްޒެކެޓިވް ލެވެލްގެ ވެރިންގެ މުސާރަ ކުޑަކުރުމަށްވެސް ވަނީ ނިންމާފައެވެ.\nކެތޭ ޕެސިފިކުން ބުނާގޮތުން ކުންފުނީގެ މާލީ ޙާލަތު ރަނގަޅުވިހާ އަވަހަކަށް ވީހާވެސް ގިނަ މުއައްޒަފުންނަށް އަލުން ވަޒީފާ ދޭނެއެވެ. އެހެންނަމަވެސް، ކުންފުނީގެ ވިޔަފާރި އަންނަ އަހަރުގެ ތެރޭގައިވެސް އެންމެ އެކަށޭނަ ގޮތެއްގައި ކުރިނާރާނެކަމަށް ތަޖުރިބާކާރުން ލަފާކުރެއެވެ.


މިސްކިތެއްގައި ބޮން ގޮއްވި މީހަކު 53 އަހަރަށް ޖަލަށް\n15 ސެޕްޓެންބަރު 2021 - 06:18 0\nމިސްކިތަށް ދިން ހަމަލާގައި ކުޑަދޮރުތަކުގެ ބިއްލޫރި ތަޅައިގެން ގޮސްފައި.\nވޮޝިންޓަން، އެމެރިކާ (ސެޕްޓެމްބަރު 14) - "ދަ ވައިޓް ރެބިޓްސް" ގެ ނަމުގައި ޓެރަރިސްޓު ގްރޫޕެއް ހިންގި އެމެރިކާ މީހަކު 2017 ވަނަ އަހަރު މިނެސޯޓާގެ މިސްކިތަކަށް ދިން ހަމަލާއާ ގުޅިގެން 53 އަހަރަށް ޖަލަށް ހުކުމްކޮށްފި އެވެ.\nއުމުރުން 50 އަހަރުގެ އެމިލީ ކްލެއާ ހަރީގެ މައްޗަށް ކުށް ސާބިތުވީ މިދިޔަ އަހަރު އެވެ. އެމެރިކާގެ ޖަސްޓިސް ޑިޕާޓްމަންޓުން ނެރުނު ބަޔާނެއްގައި ބުނީ ބޮން ގޮއްވުމާއި، ދީނީ މުދަލަށް ގެއްލުން ދިނުމާއި، އަޅުކަމަށް ހުރަސް އެޅުމުގެ ކުށް އޭނާގެ މައްޗަށް ސާބިތުވި ކަމަށެވެ.\nހަމަލާ ދިން އިރު ހަރީގެ ނަމަކީ މައިކަލް ހަރީ އެވެ. ނަމަވެސް އޭނާ މިހާރު އުޅެނީ ޖިންސު ބަދަލުކޮށް އަންހެނަކަށް ހެދިގެން އެމިލީ ކްލެއާ ހަރީއަށް ނަން ބަދަލުކޮށްގެންނެވެ. "ދަ ވައިޓް ރެބިޓްސް" ގްރޫޕު އޭނާ ހިންގީ އެމެރިކާގެ އިލިނޮއި ސްޓޭޓުގަ އެވެ.\nއެމިލީ ކްލެއާ ހަރީ.\nފުލުހުންގެ ތަހުގީގަށް ސާބިތުވެފައިވާ ގޮތުގައި އެ ގްރޫޕުގެ މެމްބަރުންގެ ގޮތުގައި ހިމެނޭ މައިކަލް މެކްވޯޓާ އަދި ޖޯ މޮރިސް ނަމަކަށް ކިޔާ ދެ މީހުން ވަނީ 2017 ވަނަ އަހަރުގެ އޯގަސްޓު5ގައި މިނެސޯޓާގައި ހުންނަ ދާރުލް ފާރޫގް އިސްލާމިކް ސެންޓަރު މިސްކިތަށް ހަމަލާ ދީފަ އެވެ.\nފަތިސް ވަގުތު މީހުން ނަމާދަށް ޖަމާއަތް ހަދަން ފެށުމުން، އެ ދެ ޓެރަރިސްޓުން ވަނީ މިސްކިތުގެ ކުޑަދޮރެއްގެ ބިއްލޫރި ތަޅާލުމަށް ފަހު ބޮމަކާއި ތެޔޮ ކޮންޓެއިނަރުތަކެއް އެތެރެއަށް އެއްލާފަ އެވެ. ބޮން ގޮވުމުން މިސްކިތަށް ބޮޑު ގެއްލުމެއް ލިބުނެވެ.\n"އެ މިސްކިތަށް ޓާގެޓު ކުރީ އެމެރިކާގައި މުސްލިމުން ދިރިއުޅެން ޖާގައެއް ނެތް ކަމަށް ވިސްނައި ދިނުމަށާއި އެމެރިކާ ދޫކޮށް މުސްލިމުން ދާން ޖެހޭނެ ކަމަށް އަންގައި ބިރު ދެއްކުމަށް،" ޖަސްޓިސް ޑިޕާޓްމަންޓުގެ ބަޔާނުގައި ބުންޏެވެ.\nއެ ހަމަލާ ހިންގުމުގައި އަމަލީ ގޮތުން ބައިވެރިވި މެކްވޯޓާ އާއި މޮރިސް ވަނީ ޖެނުއަރީ 2019 ގައި ކުށަށް އިއުތިރާފުވެފަ އެވެ. ނަމަވެސް އެ ދެ މީހުންނަށް އަދި ހުކުމެއް ނުކުރެ އެވެ.\n"ހަރީ މަސައްކަތް ކުރާ ވަކި ދީނެއްގެ ބަޔަކަށް ބިރު ދެއްކުމަށް. ރުޅިވެރިކަމާ އެކު ހިންގާ އެފަދަ ޓެރަރިސްޓު އަމަލުތަކަށް އެމެރިކާގައި ފުރުސަތު ނެތްކަން މިއަދުގެ ހުކުމް ސާބިތުވޭ،" ޑެޕިއުޓީ އެޓާނީ ޖެނެރަލް ލީސާ މޮނާކޯ ވިދާޅުވި އެވެ.


މައްސަލަ ގިނަވެ ، ދިރިއުޅުން ދަތިވެ އުނދަގޫވާ މީހުން ، އެކަމުން އަރައިގަންނަން އޮތް މަގު – Dhen.mv\nމައްސަލަ ގިނަވެ ، ދިރިއުޅުން ދަތިވެ އުނދަގޫވާ މީހުން ، އެކަމުން އަރައިގަންނަން އޮތް މަގު\nއިބްރާހީމް ޙުސައިން September 17, 2021 - 10:05 am\nމިދުނިޔޭގެ ޙަޔާތަކީ އިމްތިހާނުގެ ގޮވައްޗެކެވެ. ކޮންމެ މީހަކީ ވެސް ދަތި އުނދަގޫ ތަޙައްމަލް ކުރާނޭ މީހެކެވެ. އަދި ކޮންމެ މީހަކީ ވެސް އުފާވެރި ވަގުތުތަކެއްގެ ހިތްހަމަޖެހުން ހޯދާނެ މީހެކެވެ. މިހުރިހާ ކަންކަމާ އެކު ޙަޔާތުގައި ދިމާވާ ހިތާމަވެރި ބޮޑެތިކަންތައްތަކުން ކުރިމަތިވާ އިމްތިހާންތަކަށް ވިސްނުންތެރިކަމާ އެކު ކުރިމަތިލާން ޖެހެއެވެ. އެ އިމްތިހާންތަކުން ފާސްވެ، ﷲއަށް ޝުކުރުވެރިވާ އަޅެއްގެ ގްރޭޑް ހޯދުމަށް މަސައްކަތް ކުރަންޖެހެއެވެ.\nމިކަން ކުރުމަށް ﷲ ތަޢާލާ އަންގަވައިފައިވާ މަގަކީ ކެތްތެރިވުމާ އެކު ﷲއަށް ދެންނެވުމެވެ. އެ އިލާހު އަންގަވައިފައިވެއެވެ.\nއަދި ކެތްތެރިކަމާއި ނަމާދުން ތިޔަބައިމީހުން ވާގި ހޯދާށެވެ! ބިރުވެތިވެ މަޑުމައިތިރިވާ މީހުންނަށް މެނުވީ، ހަމަކަށަވަރުން، އެއީ ވަރަށް ބޮޑުކަމެކެވެ. (އެބަހީ: ދަތި އުނދަގޫ ކަމެކެވެ.)\nއަހަރެމެންގެ ތެރެއިން އެތައް ބަޔަކީ ދިރިއުޅުން ދަތިވެ އުނދަގޫވާ ޙާލަތުގައިވާ މީހުންނެވެ. ޚާއްޞަކޮށް މި އުނދަގޫ ދަނޑިވަޅުގައި އެތައް ބަޔަކު ތިބީ ލޯބިވާ ޢާއިލާއާއި ގާތްތިމާގެ މީހުންނާއި ދުރުގައި ކަރަންޓީނުގައެވެ. މިޙާލަތުގައި ވެސް ޢަމަލު ކުރާން އޮތް ގޮތަކީ ﷲ ތަޢާލާގެ އެންގެވުމާއި އެއްގޮތަށް ކެތްތެރިވެ އެއިލާހަށް ދެންނެވުމެވެ.\nޢުއްމުލް މުއުމިނީން ޢާއިޝާ ރަޟިޔަﷲ ޢަންހާ ވިދާޅުވެފައިވެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމައަށް އެއްވެސް ހިތް ނުތަނަވަސްކަމެއް ، ހިތާމަވެރިކަމެއް ދިމާވެއްޖެ ނަމަ ނަމާދުކުރައްވާ ދުޢާ ދެންނެވުމަށް އަވަސްވެ ވަޑައިގަންނަވައެވެ.\nﷲ ތަޢާލާ ވަޙީ ކުރައްވާ އަންގަވާފައިވެއެވެ.\nފަހެ، ރިވެތިވެގެންވާ ކެތްކުރެއްވުމަކުން ކަލޭގެފާނު ކެތްކުރައްވާށެވެ!\nކެތްތެރިކަމަކީ ވެސް އެކަމުގެ އެކި ދަރަޖަތައް އެކުލެވިގެންވާ ކަމެކެވެ. މި އާޔަތުގައި ﷲ ތަޢާލާ އަންގަވައިފައިވާ މިވާ ރިވެތިވެގެންވާ ކެތްތެރިކަމަކީ އެ ކެތްތެރިކަމެއްގެ ގުޅުން ހަމައެކަނި ތިބާއާއި ﷲއާ ދެމެދުގައިވާ ފަދަ ކެތްތެރިކަމެކެވެ. ތިމާގެ ޙަޔާތުގައި ކިތަންމެ ހިތާމަވެރިކަމެއް ދިމާވެފައިވީ ނަމަވެސް ނުވަތަ ތިމާ ކިތަންމެ ދަތި އުނދަގޫ ޙާލަތެއްގައި ވީ ނަމަވެސް އެކަމެއް ތިމާގެ އުޅުމުން އާންމުކޮށް ނޭނގި، އެކަމެއް ހަމައެކަނި ﷲ ތަޢާލާ ދެނެވޮޑިގެންވާ ފަދަ ރިވެތި ކެތްތެރިކަމެކެވެ. ކެތްތެރިވުމުގައި ކުރިއަރައިގެން ގޮސްފައިވާ މަތިވެރި ކެތްތެރިކަމެކެވެ.\nސުވާލަކީ މިފަދަ ކެތްތެރިކަމެއް ހޯދާނީ ކިހިނެއްތޯއެވެ. ރަސޫލާ ޞައްލަﷲ ޢަލައިހި ވަސައްލަމްގެ މި މޫރިތި ބަސްފުޅު ވިދާޅުވެލައްވާށެވެ.\nوَمَنْ يَتَصَبَّرْ يُصَبِّرْهُ اللَّهُ..."\n''ކެތްތެރިވުމަށް އެދޭމީހާއަށް ﷲ ތަޢާލާ ކެތްތެރިކަން ދެއްވާ ހުއްޓެވެ.\nއެކުވެރީންނެވެ. ކެތްތެރިވުމަށް އޮތް ޚާއްޞަކަމަކީ އިޚްލާޞްތެރިކަމާއެކު އެކަމަށް ބޭނުންވުމެވެ. ކެތްތެރިވުމަށް ދަހިވެތިވުމެވެ. އަދި ތިމާގެ ޢަމަލުން އެކަން ދެއްކުމެވެ. އިންޝާﷲ ، އެ ފަދަ މީހުންނަށް ﷲ ތަޢާލާ ރިވެތިވެގެންވާ ކެތްތެރިކަމެއް ދެއްވާނެތެވެ.\nއެ އިލާހު އަންގަވާފައިވެއެވެ.\nއަދި ކަލޭގެފާނުގެ ވެރިރަސްކަލާނގެއަށް ޓަކައި ކަލޭގެފާނު ކެތްތެރިވެ ވަޑައިގަންނަވާށެވެ!\n(ޔާސިރު ޤާޟީގެ ދަރުހަކުން)\nޙަޤީޤީ ވާހަކަ: އައުރަ ނިވާކުރުމަށް އިންކާރުކޮށް ، ނަމާދު އަޅަމުންދިޔަ އަންހެނަކު މަރުވުމުން ދިމާވި ބިރުވެރި ޙާލަތު\nއެސްފީނާ ޖެހިފައިވާ މީހުންނަށް ފެންނަ ބައެއް ހުވަފެން\nޙަލާލް ނޫން ފައިސާ ހޯދާ މީހުންގެ ދުޢާ މާތް ﷲ އިޖާބަ ނުކުރައްވާނެ: މުފްތީ މެންކް\nފޭސްބުކް ބަދަލުވީ "މެޓާ" އަށް\nރޮނާލްޑޯއަށް އަނެއްކާވެސް އެއްމާބަނޑު ދެ ކުދިން ލިބެނީ\nރާއްޖެއިން ކޮވިޑަށް އިތުރު 128 މީހުން ފައްސިވެއްޖެ\nހަތަރު އަހަރުގެ ކުއްޖަކާ ބެހުނު ކަމަށް ބުނާ ބޮޑުބޭބެ 20 އަހަރަށް ޖަލަށް\nޓުއަރ ގައިޑެއްކަމަށް ބުނެ ވައްކަން ކުރި ބަންގްލަދޭޝް މީހާ ހައްޔަރުކޮށްފި


Raajje Vettemun Midhanee Meen Zamaanaku Ves Nuvettey Varuge Fun Valhugandakah - Ugail - Vaguthu\nމިއިން ޒަމާނެއްގައި ވެސް ނުވެއްޓޭ ފަދަ ފުންވަޅުގަނޑަކަށް ދިވެހި ގައުމު ވެއްޓެމުންދާތަން އެބަފެންނަ ކަމަށް ޕްރޮފެސަރ ހަސަން އުގައިލް ވިދާޅުވެއްޖެއެވެ.\nއުގައިލް މިހެން ވިދާޅުވީ ރާއްޖޭގައި ކޮވިޑް-19 ފެތުރުން ކޮންޓްރޯލުން ނައްޓާލައި، ކޮވިޑްގައި ނިޔާވާ މީހުންގެ އަދަދު ވަރަށް ބޮޑަށް އިތުރުވެފައި ވަނިކޮށް މިއަދު ކުރެއްވި ޓްވީޓެއްގައެވެ.\nއޭނާ ވިދާޅުވީ މިއީ އެންމެން އެކުއެކީ އަތުގުޅައިގެން އިހްލާސްތެރިކަމާއި އެކު އުންމީދީ ވިސްނުން ކުރިއަށް ނެރެ އިތުރަށް މަސައްކަތް ކުރަން ފަށަންވީ ވަގުތު ކަމަށެވެ.\n"މިއިން ޒަމާނެއްގައި ވެސް ނުވެއްޓޭ ފަދަ ފުންވަޅުގަނޑަކަށް ދިވެހި ގައުމު ވެއްޓެމުންދާތަން އެބަފެނޭ. މިއީ އެންމެން އެކުއެކީ އަތުގުޅައިގެން އިހްލާސްތެރިކަމާއި އެކު އުންމީދީ ވިސްނުން ކުރިއަށް ނެރެ އިތުރަށް މަސައްކަތް ކުރަން ފަށަންވީ ވަގުތު. އެކުވެރި ކަމަކީ ގަދަފަދަ ބާރެއް." ޕްރޮފެސަރ އުގައިލް ވިދާޅުވިއެވެ.\nކޮވިޑު-19 ގެ ހާލަތު ރާއްޖޭގައި ގޯހުން ގޯހަށް ދާއިރު ވެރިން އެކަމާއި ކަންބޮޑުވެގެން އުޅޭ ތަން ނުފެންނަ ކަމަށް ޕްރޮފެސަރ އުގައިލް އިއްޔެ ވަނީ ވިދާޅުވެފައެވެ.\nއުގެއިލްމެން ފަދަ ބޭފުޅުން ތިވާހަކަ ދައްކާކަށް މާރީޗެއް ނޫން. ތިވެސް ބައިއަތު ހިފައި އެހީތެރިވި ފަރާތެއް.\nމެއި 24, 2021 15:34\nޔާމީނަށް ތާއީދު ނުކުރުމަކީ ޤައުމާމެދު ވާހަކަދެއްކުން ތާއަބަދަށް ބަންދުވުމެއްވެސް ނޫން އަދި އެއީ އެމްޑީޕީ މީހަކަށް މީހާވުމެއްވެސް ނޫން. ތި ކަހަލަ ގުނބޯ ވިސްނުން ހުންނާތީއޭ ފަހަތަށް ތިޔަދަނީ އަބަދުވެސް.. ޔާމީނަކަށް ވެސް ވަކި ކުރެވޭނެ މާބޮޑުކަމެއް ނޯންނާނެ މިހާލަތުގަ.. މަށަށް ފެނުނީ މިފަދަ ދަތި ހާލުގަވެސް ދެރޯދަމަހު ފިޔާއަލުވި މިރުސް ބިސް ފަދަ ތަކެތީގެ އަގު އިންތިހާއަށް ހެޔޮވެފަ ހުއްޓާ ބަނޑަށް ޖެހިގެން މީހަކު މަރުވި ވާހަކަ އަޑެއް ނީވޭ.. މޮޅު ޔާނު ވެރިކަމުގަ އަތް ނުލެވޭ އަގުބޮޑުކަމުން\nއުގައިލް ހެދި ކެމެރާއަކުން ނުފެންނަ ގިނަ ކަންކަން މިހާލަތުގައި ރަށްޔިތުންނަށް ފެނޭ. އޭގެ ތެރެއިން ފާހަގަ ކުރެވޭ އެއްކަމަކީ ކޮވިޑް އެންމެ ބޮޑަށް ޖެހުނީ ވެރިންގެ ލޮލަށާއި ކަންފަތަށް. ވައްކަން ކުރަންވީމާ އެމީހުންގެ6ވަނަ ހިއްސުވެސް މަސައްކަތްކުރޭ. ޢެހެން ހާލަތެއްގައި ހިލަބުރި ތަކެއްގެ ސިފައިގައި ރަށްޔިތުން އެމީހުން ސިފަކުރަނީ..\nރަށްވެހި ފަތިސް ކައްވަޅު ފަތިހަކަށް ވެ ނިމިއްޖެ! މަހާދަ އުފަލެކޭ މިވަނީ ގައުމު މިދަނޑިވަޅުގަ ބަކަތަޅާތަން ފެނުނީމަ. އެމްޑީޕީ މީހުން ކަރުގަ ހިތިރަހަ ރަންގަޅައް ލަންދެން މިހާލުގަ ގައުމު ތެޅޭތަން ބަލަން މަރެއް!!\nމެއި 24, 2021 13:00\nކޮންމެވެސް ކުއްޖަކު އުގެއިލް ކައިރި ބުނެބަލަ ތިކަން އެނގެޔޭ އެންމެނައްވެސް....ނޭނގިގެން މިއުޅެނީ މިކަުމުން ސަލާމަތްވާނެ ގޮތެކޭ...އެއެއް ކިޔާބަލާށޭ...\nމެއި 24, 2021 13:01\nލަދުހަޔާތް ކޮބާ ލަދެއްނުގަނޭ މިއޮތީބޮޑު ވެރިކަން ބޯވެރިކަން ނޭވާހޮޅިދަމާވެރިކަން އޭ އުގޭލް ކަލޭ ތީވެރިކަން ގެންނަން މަސައްކަތް ކުރި ސޮރެއަ\nމެއި 24, 2021 13:02\nރަށްވެހި ފަތިހަކަށް އަލި ވިލެނީ އޭމި. ކަލޭ މަޑުން ހުރެބަލަ\nލަދުހަޔާތް ކޮބާ ލަދެއްނުގަނޭ މިއޮތީބޮޑު ވެރިކަން ބޯވެރިކަން ނޭވާހޮޅިދަމާވެރިކަން އޭ އުގޭލް ކަލޭ ތީވެރިކަން ގެންނަން މަސައްކަތް ކުރި ސޮރެއަ ދެން ތިއުޅެނީ ނޭވާހޮޅިދަމާލައި ތިމަބުރޫކު އަޅޭ ހާދަހާދޮގެއް އެބަހަދައޭ އޭ ގަބޫލުޖުރާމީހަކު ނޫލޭ\nމެއި 24, 2021 13:04\nސާބަސް އުގައިލު ތީ ދިވެހި ދަރިޔެއް ކެރިގެން ހައްގުބަސް ބުނަންވާނެ ކޮންމެފަދަ މަގާމެއްގައި ހުއްޓަސް ގައުމު މިއަދިވަޅުން ނަގަން މި ބޮލެއްނެތް އިބޫއަކަށް ނޭގޭނެ އޭނަ އެވިސްނަނީ ރައްޔިތުން ލައްވާ އޭނަ ވެރިކަމުން ބާލުވަން މެޑެލްޖަހަން ދުނިޔޭގެ މީހުންގެ ހަމްދަރުދީ ހޯދަން\nއެ ގަމާރަކަށް ނޭގޭނެ އެއްކމެއްވެސް ކައިރީގައި އުޅޭ މިހުން ދޭ ޚިޔާލަކަށް ޤައުމު ހިންގަނީ ތިމާގެ ބޮލުގައި ހުރި އެއްޗެއްނޫން ވެރިކަން ލިބިދާނެ މިގޮތަށް ވަގަށް އެކަމަކު ހިންގަން ނޭގޭނެ ކީކުރާނީ މީހުން މަރުވަމުން ދަނީ މިކަމުގެ ހައްލެއްނެތް ޔާﷲ އަޅަމެން މިކަމުން ސަލާމަތްކުރައްވާދޭވެ އާމީން\nބަލަ އުގޭލެވެ. ވިސްނާށެވެ. ޕެންޑަމިކް ތަކަކީ މިގޮތަށް ހިނގާ ކަމެކެވެ. ދުނިޔޭގެ ހުރިހާ ގައުމެއްގައިމެ މިބަލި ފެތުރި ފުރާނަތައް ގެއްލިގެން ދިޔަ ގޮތުން އެނގޭ އެއްޗަކީ މި ރާއްޖެ ވަކި އިސްތިސްނާ ނުވާނެ ކަމެވެ. މާތްﷲގެ އިރާދަފުޅުން މިކަމުން އަރައިގަނެވޭނެއެވެ. ކެތްތެރިވާން ދަސްކުރާށެވެ. ދެކޮޅު ނުބަލާ ވާހަކަ ނުދައްކާށެވެ. ކޮވިޑަކީ ގުދުރަތީ ކަމެކެވެ. ރާއްޖެ ވަޅު ގަނޑަކަށް ވެއްޓޭނީ ކޮވިޑާ ހެދިއެއް ނޫނެވެ. ރާއްޖެ ވަޅުގަނޑަކާ ދިމާލަށް މިދަނީ .............\nމިތްނުގެ ވެރިޔަކައް ހުރީ ބޮޑާހާކާ ކުއްޖެއް ، ކަމެއްވާއިރައް ވިކްޓަމްހެދިފަ ރޯންފަށަނީ ، މިޔައްކިޔަނީ ކަވަޑިކް ލީޑަރ، އިންސެކިޔޯ އަދި އިންކޮމްޕީޓަންޓްކަމުގެ ނަތީޖާ ،މިފަދަ މީހުންްް އަމިއްލް އެދުމުގަ ކުރާކަންކަމުން މުޅި ދައުލަތް ހާލާކުގެ ތެރެޔައް ވެއްޓިނިމިއްޖެ. ސްލޯކިލް އަކައްް މިދަނީ މިހާރު މިކުރަނި ޓޯޗަރ\nމެއި 24, 2021 13:33\nމި ވަޅުގަނޑަށް ރާއްޖެ ވެއްޓުމުގައި އުގައިލް ފަދަ ތަޢުލީމީ އެތަކެއް ބައެއްގެ އަތް ވާކަން ކަށަވަރެވެ. ތަނެއްދޮރެއް ނުދަންނަ ބަޔަކާ ރާއްޖެ ހިންގަން ޙަވާލުކުރުމަކީ މި ވަޅުގަނޑަށް ރާއްޖެ ވެއްޓުމުގެ އަސްލެވެ.\nމެއި 24, 2021 13:52\nވެރިމީ ހާ އަކީ އެވެސް ގާބިލް ކަމެއް ނެތް މީހެއް ވީމަ ވާ ގޮތް މި ފެންނަނީ\nކޮމެންޓުތައް ކިޔާލާފަ ހަމަ ކޮސްވެއްޖެ\nއުގެއިލްމެން ފަދަ ތައުލީމީ ބޭފުޅުން ގައުމުގެ އިއްސަފުގަ ތިއްބަވާ ބޭފުޅުން ނަށް ނިސްބަތްކޮށް އެމީހުންގެ ޒިމްމާ ފުރިހަމައައް އަދާ ނުކުރެއްވޭ ކަމާ\nއެކަމުގެ ސަބަބުން ގައުމު ހަލާކުވެއްޖެއޭ ބުނުމުމުން އަދިވެސް އުގެއިލްތޯ ގޯސްވީ\nބަލަ އަޅުގަޑުމެން ފަދަ އާދައިގެ ރައްޔިތަކު މިހެން ކޮއްލާ ކޮމެއްޓެއް ސަރުކާރަކަށް ނޭގޭނެ\nއެކަމަކު އުގެއިލް ފަދަ ބޭފުޅުން ގައުމުގެ ހާލަތަާ މެދު އެފާލުކުރެއްވި ހިޔާލު މިހާރު އޮންނާނާނީ ރައީސްހާ ހަމައައް ގޮސްފަ\nމެއި 24, 2021 14:58\nޤާބިލްކަން ހުރި މީހުން އެބަތިބި.\nއާޖުފާޖެއް ނޭންގޭ މީހުންނާއި ޤައުމު ޙަވާލު ކުރުމަކީ ބޮޑު ގޯހެއް. އަދިވެސް މިހިސާބުންވެސް ދިވެހި ރައްޔިތުން ނަށް ހެޔޮއެދެންޏާ އިސްތިއުފާ ދީ. ރައްޔިތުންގެ ފުރާނައަށް ނުބަލާ ވެރިއެއްގެ ނުބައިކަން ވެރިކަމަށް އެރިއްސުރެ ދިވެހިންނަށް މަރުތަކާއި މުޞީބާތްތައް.\nމިގައުމު އޮތީ އިންޑިއާއާއެކު އެމީހުން ވެއްޓެމުން އެދާ ފުންވަޅުގަނޑަށް އެކީ ވެއްޓެމުންދާގޮތަށް. އެކަން ބަދަލުކުރެވެން އޮތީ މިގައުމުގެ ވެރިން ގޮތްދޫކޮށްގެން. ހަގީގަތް ބަލައިގެން. ކަމުގެ ސީރިއަސްކަން ގަބޫލުކޮށްގެން. ނިމިދިޔަ ސަރުކާރަށް އަނިޔާވެރިއޭ ކިއުނުނަމަ އަސްލު އަނިޔާވެރިކަން މިހާރު އެ ފެނިގެންދަނީ ކޮވިޑް މެނޭޖްކުރުމުގެ ގާބިލްކަން ނެތިގެން އެމަރުވާ މީހުންގެ އަދަދުން.\nތީވަރަށް ބޮޑުތެދެއް...އަޅުގނަޑުވެސް ތިވާޙަކަބުނިން..އެކަމު ދެރަސޮރެއް ބުނީމަ ސުރުޚިއަކަށް ނާރާނެވިއްޔާ\nކަލޭ ތީ ހާދަ ގޮތެއް ނެތް އިންސާނެ ކޭ، ތިވަރު ވާކކން ހެޔޮނުވާނެ ސަރު ކާރު ގޯހަސް.2އަހަރު ވަނީ މި ބަލީގެ ވަބާގަ މުޅި ދުނިޔެ އުޅޭތާ.\nމެއި 24, 2021 17:28\nދުނިޔޭގައި ހުރިއްޔާ ހުރި ހުރިހާ ޔުނިވަރސިޓީއަކުން ފައިސާ ހުރިއްޔާ އެމީހަކަށް ހޯދުނުގޮތަކަށް ސަނަދޭ ނަމަކަށް ކިޔުނު ކަރުދާސްތައް ހޯދައިގެން އައިސް އުޅޭ ކޮހުންނާއި، މަގުމަތީގައި ކަންކަންމަތީގައި ސަޅިބައިސާކަނޑަން އުޅުނު ގަމާރުން ތަންތަނުގެ ވެރިންނަށް ލީމާ ނުވެއްޓިއެއް ނުދާނެ. ވެއްޓޭނެ. ވެއްޓޭނެކަން ކަށަވަރު. ކޮލެރާއާއި ޝިގެއްލާއިން ގައުމު ކުޑަވަގުކޮޅެއްގެ ތެރޭގައި އަރައިގަތީ މޮޅެތި ނަންނަން ކިޔާ ސެޓިފިކެޓް ފުންޏެއް ނެތް ކަތީބުކަމުގެ ސަނަދު އޮތް ތަންދޮރުދަންނަ ދިވެހިރާއްޖެ ދަންނަ ހޭޖެހޭ ބުއްދިވެރި ގަބުޅިކަތީބުންނާއި ތަޖުރިބާކާރު ބުއްދިވެރި މިނިސްޓަރުންނާއި ވެރިންގެ ހިތްވަރާއި ފަންވަރާއި މިންނަތުން. މިއަދު އެކަހަލަ ބަޔަކު ނެތް. ތިބީ ހުސް އަކަޔަންބޯއާއި އަމިއްލަ އެދުމުން ފޯވެފައި ތިބި ކަރަޕްޝަންގެ އަހުލުވެރިން.\nބޭރުގަ ހުރެ ހުސް އަނގަ ނުތަޅާ. ވާނުވާ ނޭނގިގެން ނޫޅެމޭ އަހަރުމެނެއް\nމެއި 25, 2021 00:58\nކެފޭ ރެސްޓޮރެންޓް ހިންގާމީހުން އިނދަ ޖެހިއްޖެ. ކުދި ވިޔަފާރިތައް ބަނގުރޫޓްވެ ދަރަނިވެރި ވެއްޖެ. މިތާ ހަމަޖެހިގެން ނުލާހިކު ފަސޭހަކޮށް ތިއްބާ ވެރިކަން ބަދަލުކޮށް ޓެކްސް ނަގަން ފަށައިފި. ބުރަމަސައްކަތުން ހޯދާލާރޮކޮޅު ސަރުކާރަށް ނަގަން ފަށައިފި. މާރަނގަޅެއްނޫން އެމުސްކުޅިބެ ހުރިގޮތަށް ވެރިކަމުގަ ބެހެއްޓުނު ނަމަ. ބޯހަލާކު!


އަލްބޭނިއާ، ބްރެޒިލް، ގެބޮން، ގާނާ، އަދި ޔޫއޭއީ އދ. ގެ ސެކިއުރިޓީ...\nއދގެ ސެކިއުރިޓީ ކައުންސިލްގެ މެމްބަރުން ހޮވުން\nއަލްބޭނިއާ، ބްރެޒިލް، ގެބޮން، ގާނާ، އަދި ޔޫއޭއީ އދ. ގެ ސެކިއުރިޓީ ކައުންސިލަށް\nމި ކައުންސިލުގައި ނޮންޕަރމަނެންޓް މެމްބަރުންގެ ގޮތުގައި ދެންތިބީ އިންޑިއާ، އަޔަލެންޑް، ކެންޔާ، މެކްސިކޯ އަދި ނޯވޭ\nމިއީ އަލްބޭނިއާ އދ. ގެ ސެކިއުރިޓީ ކައުންސިލަށް އިންތިޚާބުވި ފުރަތަމަ ފަހަރު\nމި އިންތިޚާބުގައި ކޮންގޯއަށް ލިބިފައިވަނީ3ވޯޓު، ޕެރޫ އަދި އިރާނަށް ލިބިފައިވަނީ އެންމެ ވޯޓެއް\n11 ޖޫން 2021 | ހުކުރު 23:57\nމިނިސްޓަރު ޝާހިދަށް މަރުހަބާ ދެންނެވުން\nއދ. ގެ ސެކިއުރިޓީ ކައުންސިލްގެ ނޮންޕަރމަނެންޓް މެމްބަރުންގެ ގޮތުގައި އަލްބޭނިއާ، ބްރެޒިލް، ގެބޮން، ގާނާ، އަދި ޔޫއޭއީ އިންތިޚާބުކޮށްފިއެވެ.\n2 އަހަރު ދުވަހުގެ ދައުރެއް މި ޤައުމުތަކުން ސެކިއުރިޓީ ކައުންސިލްގައި ފުރިހަމަކުރާއިރު، މި ޤައުމުތައް އިންތިޚާބުކޮށްފައިމިވަނީ މިކަމަށްޓަކައި އދ. ގެ އާންމު ބައްދަލުމުގެ ތެރޭގައި ބޭއްވި އިންތިޚާބުގެ ތެރެއިންނެވެ.\nސެކިއުރިޓީ ކައުންސިލްގައި ޖުމްލަ 15 މެމްބަރު ގައުމު ހިމެނޭއިރު، މީގެ ތެރެއިން5މެމްބަރު ގައުމަކީ ދާއިމީ މެމްބަރު ގައުމުތަކެވެ. ސެކިއުރިޓީ ކައުންސިލަށް ހުށަހެޅޭ މައްސަލަތައް ވީޓޯކުރުމުގެ ބާރުވެސް ލިބިގެންވާ މި ޤައުމުތަކަކީ ދުނިޔޭގެ ބޮޑެތި ބާރުތައް ކަމަށްވާ ޗައިނާ، ފްރާންސް، ރަޝިޔާ، އިނގިރޭސިވިލާތް، އަދި އެމެރިކާއެވެ.\nއދގެ ސެކިއުރިޓީ ކައުންސިންގެ ނޮންޕަރމަނެންޓް މެމްބަރުންގެ ގޮތުގައި އަލްބޭނިއާ، ބްރެޒިލް، ގެބޮން، ގާނާ، އަދި ޔޫއޭއީ އިންތިޚާބުކޮށްފައިވާއިރު، މި ކައުންސިލްގެ ނޮންޕަރމަނެންޓް މެމްބަރުންގެ ގޮތުގައި އިންޑިއާ، އަޔަލެންޑް، ކެންޔާ، މެކްސިކޯ، އަދި ނޯވޭވެސް އެބަތިއްބެވެ.\nއައު މެމްބަރުން އިންތިޚާބުކޮށްފައިމިވަނީ، އޭޝިއާ ޕެސިފިކް ގްރޫޕުން މި ކައުންސިލްގައި ތަމްސީލުކުރި ވިއެޓްނާމް، ލެޓިން އެމެރިކާ ސަރަހަދުން ސެއިން ވިންސެޓް، ކެރީބިއަނުން ގްރެނެޑައިންސް، އީސްޓަރން ޔޫރަޕްގެ ޤައުމުތަކުން އެސްޓޯނިއާ، އަދި އެފްރިކާގެ ގައުމުތަކުން ނައިޖަރ، އަދި ޓިއުނީޝިއާގެ މެމްބަރުކަމުގެ މުއްދަތު ހަމަވުމާއި ގުޅިގެންނެވެ.\nޖޫން 11 ވަނަ ދުވަހު ބޭއްވި އިންތިޚާބުގައި އދގެ 193 މެމްބަރު ޤައުމުން ވޯޓު ދީފައިވާއިރު، ޖާނާއަށް 183 ވޯޓު، ގެބޮންއަށް 183 ވޯޓު، ޔޫއޭއީއަށް 179 ވޯޓު، އަލްބޭނިއާއަށް 175 ވޯޓު، އަދި ބްރެޒިލްއަށް 181 ވޯޓު ވަނީ ލިބިފައެވެ. މި އިންތޚާބުގައި ދެން ވާދަކުރި ކޮންގޯއަށް ލިބިފައިވަނީ3ވޯޓެވެ. އަދި ޕެރޫއާއި އިރާނަށް ލިބިފައިވަނީ ކޮންމެ ގައުމަކަށް ވޯޓެކެވެ.\nއދގެ ސެކިއުރިޓީ ކައުންސިލަށް އަލަށް އިންތިޚާބުވި ގައުމުތަކުގެ ތެރެއިން އަލްބޭނިއާ ފިޔަވާ އެހެން ހުރިހާ ގައުމުތަކީ މި ކައުންސިލްގެ މެމްބަރުންގެ ގޮތުގައި މީގެކުރިން ހަރަކާތްތެރިވެފައިވާ ގައުމުތަކެވެ. އެގޮތުން ބްރެޒިލުން މި ކައުންސިލުގެ 10 ދައުރު، ގެބޮން އަދި ގާނާއިން3ދައުރު، އަދި ޔޫއޭއީން 1 ދައުރު ވަނީ ފުރިހަމަކޮށްފައެވެ.\nއަލަށް އިންތިޚާބުކުރި ޤައުމުތަކުގެ ދައުރު 1 ޖެނުއަރީ 2022ގައި ފަށާއިރު، ދައުރުގެ މުއްދަތު ހަމަވާނީ 31 ޑިސެމްބަރ 2023އަށެވެ.\nއެކުވެރި ދައުލަތްތައް (އ.ދ.)\nޒިންމާ އަދާ ކުރެވޭނެ ކަމުގެ ފުރިހަމަ ޔަގީންކަން އެބައޮތް - ޝާހިދު\n"ސާބިތުވެގެން މި ދިޔައީ، މުޅި ދުނިޔެ މިއަދު ރާއްޖެ ބަލައިގެންފައިވާކަން"\nއދ. އާންމު މަޖިލީހުގެ ރައީސްގެ ގޮނޑީގެ އިންތިޚާބު މިރޭ


Covid-19 Aa Gulhigen Lavakiyuntherinnah Libey Aamdhanee Mi Aharu Dhahvvi - Vaguthu\nކޮވިޑް-19 އާ ގުޅިގެން ލަވަކިއުންތެރިންނަށް ލިބޭ އާމްދަނީ މި އަހަރު ދައްވި\nދުނިޔެއަށް ފެތުރިފައިވާ ނުރައްކާތެރި ކޮވިޑް-19 ގެ ބަލިމަޑުކަމުގެ ސަބަބުން އަސަރު ނުކުރާ ވިޔަފާރިއެއް ގެއްލުން ނުލިބޭ އިގްތިސާދެއް މަދުވާނެ އެވެ. މިލިއަނަކަށް ވުރެ ގިނަ މީހުންގެ ފުރާނަ މި ބަލީގެ ސަބަބުން ގޮސްފައިވާއިރު އެތައް މިލިއަން މީހުން މިހާރުވެސް ދަނީ ބައްޔާއި ދެކޮޅަށް ހަނގުރާމަ ކުރަމުންނެވެ. ކޮވިޑް-19ގެ ނުރައްކާ އިންތިހާއަށް ގޮސް ދުނިޔޭގެ ޤައުމުތަކުގައި އެތައް މަހެއް ވަންދެން ފުރަބަންދު ކޮށްފައި އޮތުމުގެ ސަބަބުން ޤައުމުތަކުގެ އިގްތިސާދު ދަށްވެ ހުރިހާ ފަންތިއެއްގެ ވިޔަފާރިއަކަށް ވެސް އަސަރު ކޮށްފައި ވެއެވެ.\nއެގޮތުން މިއުޒިކް ދާއިރާގައި އުޅޭ ފަންނާނުންނަށްވެސް މި ގެއްލުމާއި ކުރިމަތިލާން ޖެހުނެވެ.\nމިއުޒިކް ދާއިރާގެ ކަންކަން ހިމަނައިގެން އިނގިރޭސިވިލާތުން ނެރުނު މިއުޒިކް ރިޕޯޓުގައި ބުނެފައި ވަނީ ކޮންސާޓް ތަކާއި ފެސްޓިވަލްތަކުގެ އިތުރުން ލައިވް މިއުޒިކް އިވެންޓުތައް ނުބޭއްވުމުގެ ސަބަބުން މިއުޒިކް އިންޑަސްޓްރީ 85 އިންސައްތަ ދަށަށް މިއަހަރު ވެއްޓިފައިވާ ކަމަށެވެ. ކޮވިޑް-19ގެ ސަބަބުން އެޤައުމުގައި މިއުޒިކް ސިނާއަތުގައި މަސައްކަތް ކުރާ އެތައް ހާސް ބައެއްގެ ވަޒީފާ ގެއްލުމާއި ވަނީ ކައިރި ވެފައެވެ.\nޔޫކޭ މިއުޒިކް އިން ބުނާ ގޮތުގައި ފާއިތުވި 2019 ވަނަ އަހަރު މިއުޒިކް ދާއިރާއިން އެޤައުމުގެ އިގްތިސާދަށް 5.8 ބިލިއަން ޕައުންޑު ވަދެފައި ވެއެވެ. ކޮވިޑަ-19އާ ގުޅިގެން ޝޯތައް ނުބޭއްވުމާއި އޯޑިއަންސް ހޯދަން އުނދަގޫވުމުގެ ސަބަބުން ލަވަކިއުމުގެ ދާއިރާގައި ހަރަކާތްތެރިވާ ފަރާތްތަކަށް 65 އިންސައްތައިގެ ގެއްލުން ލިބިފައިވާކަމަށް ޔޫކޭ މިއުޒިކް އިން ހާމަކުރި އެވެ. އަދި އެފަރާތުން ބުނީ ކޮވިޑް-19 ގެ ބަލިމަޑުކަން ނިމުމުން މިއުޒިކް ދާއިރާގެ އެކި ފަރާތްތަކަށް ލިބުނު ގެއްލުމުން އަރައިގަނެވޭނެ ކަމަށެވެ.\nއިންގިރޭސިވިލާތުގެ މިއުޒިކް ދާއިރާއަށް ލިބުނު ގެއްލުމާއި އެ ދާއިރާގައި ހަރަކާތްތެރިވާ ފަރާތްތަކަށް ދިމާވާ ދަތިތަކުން އަރައިގަތުމަށް ސަރުކާރުން މަސައްކަތް ވަނީ ފަށައިފައެވެ. މިއުޒިކް ދާއިރާއިން ލިބޭ އާމްދަނީއަށް ބަރޯސާ ވެގެން ދިރިއުޅޭ އެތައް މިއުޒިޝަނުންނެއް އުޅޭ އިރު އެފަދަ ފަރާތްތަކަށް ކޮވިޑް-19ގެ ބަލިމަޑުކަމުގެ ދުވަސްތައް ވެގެންދާނީ ވަރަށް ދަތި އަދި އެހާމެ އުނދަގޫ ދުވަސްތަކަކަށެވެ.\nމިއުޒިކް ދާއިރާގެ އިތުރުން އެކިކަހަލަ އާޓް ދާއިރާތަކުގައި މަސައްކަތް ކުރާ ފަރާތްތަކަށްވެސް މި ދުވަސްކޮޅު ވެގެންދާނީ ދަތި ދުވަސްކޮޅެއްގެ ގޮތުގައި އެވެ. ކޮވިޑް-19 އާ ގުޅިގެން އެތައް މަހެއް ވަންދެން ފުރަބަންދުކޮށްފައި އޮތްއިރު އެ ދުވަސްތަކުގައި ކުރަންޖެހޭ ގިނަ ކަންތައްތައް ނުކުރެވި އެތައް ސަތޭކަ ބަޔަކު ހާލުގައި ޖެހިފައި ވެއެވެ. އަދި ސަރުކާރުތަކުން އެފަދަ ފަރާތްތަކަށް ކޮންމެވެސް ވަރެއްގެ އިނާޔަތެއް ދިން ކަމުގައި ވިޔަސް އެއީ ދާއިމަށް ކުރެވެން އޮތް ކަމެއް ނޫންކަން ބައެއް ފަރާތްތަކުން ހާމަކުރެވެއެވެ.


Story: Moya kolli maa EP60 - One Online\nޝެލީގެ ކައިވެންޏަށް މުޅި ގޭތެރެ ތައްޔާރުކުރެވެމުން ދިޔައެވެ. މުޅި ގޭތެރެއަށް ވެރިވެފައިވަނީ އުފާވެރިކަމުގެ މާހައުލެކެވެ. ގޭތެރޭގައިވާ ކޮންމެ އެއްޗެއް އުފާފާޅުކުރާ ކަހަލައެވެ. އަލްމާޝް އާއި ނިމާންގެ ހަރަކާތްތަކުގައި ޖޯޝާއި ފޯރި ވިއެވެ. ކައިވެނިކުރުމުގެ ހަފްލާ އޮތީ ގޯތިތެރޭގައެވެ. އެއީ ޝެލީގެ އެދުމަށް އަލްމާޝް އާއި ނިމާން ނިންމި ގޮތެވެ. ޝެލީއަށް ހާއްސަ ދުވަހަކަށްވީތީ ހުރިހާކަމެއް ދޫކޮށްލާފައި ވަނީ ޝެލީ ހިތްހަމަޖެހޭ ގޮތަށެވެ.\nޝަހާނާ އާއި އަފްފާ އައުމާއެކު އަލްމާޝް އުޅުނީ އެކުވެރިންނަށް ކޮފީއެއް ދޭށެވެ. ކުރިއަށް ވަރަށް ބައިވަރު މަސައްކަތް ހުއްޓެވެ. އަލްމާޝްއަށް އެންމެ ބޮޑު ހައިރާންކަމެއް ލިބުނީ ޝަހާނާގެ ކައިރީގައި ހުރި އާނާ ފެނުމުންނެވެ. އެގެއަށް އާނާ އެއައީ އެތައް އަހަރަކަށް ފަހުގައެވެ. އާނާގެ ތުންފަތްމަތީގައިވި ހިނިތުންވުން ތަފާތުހެން ހީވުމުން ސުވާލުގެ ނަޒަރަކުން އަލްމާޝް ބަލައިލީ ޝަހާނާގެ މޫނަށެވެ.\n"ހިނގާ. އަހަރެން ހުރިހާ ވާހަކައެއް ކިޔައިދޭނަން" ޝަހާނާ ބުންޏެވެ.\nހަތަރު މީހުންނަށް ކޮފީ އާއި ކާލާނެ އެއްޗެއް ހިފައިގެން އަލްމާޝް އިށީނެވެ. ފުރަތަމަ ވާހަކަ ފެށީ އަފާފެވެ. ނާފް އާނާއާ ގުޅެން ނިންމި ނިންމުމުގެ ސަބަބުން އެންމެ ބޮޑު ހިތްހަމަޖެހުމެއް ލިބުނީ އަފާފަށެވެ. ހުރި ހަމައެކަނި އެއްބަނޑު އެއްބަފާ ކޮއްކޮ ކައިވެންޏެއް ނުކުރާތީ އަފާފް ހުންނަނީ ނުހަނު ކަންބޮޑުވެފައެވެ. ފުރާވަރަށް އެރިއްސުރެ ފަށައިގެން ނާފް ހިތްކިއީ އާނާއަށެވެ. ކައިވެނި ކުރަންވެސް ބޭނުންވީ އާނާއާއެވެ. އެހެންނަމަވެސް އެފުރުސަތު އާނާ ނާފަށް ނުދިނެވެ.\n"ޝެލީގެ ނިންމާފައި އާނާގެ ފަށަން މިއުޅެނީ" ޝަހާނާ ބުންޏެވެ.\n"ނާފްތަ؟" އަލްމާޝް އެހިއެވެ. އަފާފް ބޯޖަހާލިއެވެ.\nއަލްމާޝް ބަލައިލީ އާނާގެ މޫނަށެވެ. އާނާގެ މޫނުމަތީގައި ހިނިތުންވުމެއް ވިއެވެ.\n"މާޝްދައްތަ ވަރަށް އުފާވެއްޖެ އާނާގެ ތިބަދަލުވެފައިވާ ދިރިއުޅުން ފެނި. ތިގޮތުގަ ކުރިއަށްދޭ. ހުރިހާކަމެއްވެސް ރަނގަޅުވާނެ" އަލްމާޝް ބުންޏެވެ.\nދެން ޝާހާނާ ހާމަކޮށްލި ހަބަރާއެކު އަފާފް އާއި އަލްމާޝްގެ މޫނުމަތީގައި ހައިރާންކަން ވަށާލިއެވެ. ހުދު އާނާއަށް ވެސް އެ ހަބަރުން ހިމޭންކަން ގެނުވިއެވެ. ކާން އިން ބިސްކޯދުކޮޅު ތަށި ތެރެއަށް ލާފައި ކައިރީގައި އިން ޝާހާނާއަށް ބަލައިލިއެވެ.\n"ހަމަ ތެދެއްތަ ދޮންތާ. އަހަރެންގެ ދަރިފުޅު... އެއީ ހަމަ އޭނަ ދޯ. އަހަރެންނާ ބައްދަލުކުރާނެތަ؟ ބުނިތަ އަންނާނަމޭ" އާނާ އެހިއެވެ. އިސާހިތަކު އާނާއަށް ރޮވިއްޖެއެވެ.\n"އިރާދަކުރެއްވިއްޔާ މިއަދު. ދެރަނުވޭ... އެކުއްޖާ ހުރީ ދުރުގައެއް ނޫނޭ. ކޮއްކޮ ބޭނުންވި ކޮންމެ ގަޑިއެއްގަ އަތްދިއްކޮށްލީމަ އަތްޖެހޭ ހިސާބުގަ ހުރީ" ޝަހާނާ ބުންޏެވެ.\nއެނދުގެ ހެޑްބޯޑުގައި ލެނގިލައިގެން އިން އާޝިގާ އިނީ ވިސްނުމެއްގައެވެ. ދަމާލާފައި އޮތް ދެފައި މަޑުމަޑުން އެއްވަރަކަށް ތަޅުވަމުން ދިޔައެވެ. އަސަލް ނިދުނުއިރުވެސް އާޝިގާއަށް ހިލަމެއް ނުވިއެވެ. ދެފައި ތަޅުވަމުން ދިޔަ ދިޔުމަށް ލަސްކަމެއް އައިއިރު އާޝިގާގެ ވިސްނުން ފުންވަމުން ގޮސް އިނދެވުނު ތަންވެސް ހަނދާން ނެތިފައިވާ ކަހަލައެވެ. ސިޔާ ދެއްކި ވާހަކަތައް އަދިވެސް އާޝިގާގެ ކަންފަތުގެ ހިނދުރީގައި ހަރުލާފައިވާ ކަހަލައެވެ.\n"ދޮންބެދައްތާ، އެނގޭ މިއީ އެއްވެސް އަންހެނަކަށް ކުރަން ފަސޭހަވާނެ ކަމެއް ނޫންކަން. އަޅުގަނޑުގެ ދޮންބެއަކީ ވަރަށް ވިޔާނުދާ މީހެއް. އުމުރުގައި މިހާތަނަށް ދުވަހަކުވެސް ހެޔޮކަމެއް ކޮށްފައެއްނެތް. ދޮންބެ އެހުރީ ހަލާކުތެރެއަށް ވެއްޓިފަ. މީހެއްގެ އެހީތެރިކަން ލިބިގެން ނޫނީ ދުވަހަކުވެސް ސަލާމަތުގެ އައްސޭރިއަކަށް ނާދެވޭހާ ފުނަށް ގެނބިފަ. ދޮންބެއަށް އެހީވެދީ. ދޮންބެ ރަނގަޅުވެގެން އުފާވެރި ދިރިއުޅުމެއް އުޅޭތަން ދެކެން އަޅުގަނޑު ވަރަށް ބޭނުން. މިހާރު ގޭގެ ހުރިހާ މީހުން ދޮންބެ އެހުރީ ބާކީކޮށްފަ. އެކަމުންވެސް ދޮންބެއަށް ވަރަށް ނުބައި އަސަރުތަކެއް ކުރާނެ. މަގު ގެއްލިފައިވާ އިންސާނަކަށް ހެޔޮމަގު ދައްކަން އެހީތެރިވުމަކީ އަނެއް އިންސާނާއަށް ކުރެވޭނެ ވަރަށް ބޮޑު ހެޔޮކަމެއް. ކޮންމެ އިންސާނަކަށްވެސް ކުށެއް ކުރެވިދާނެ. ރަސޫލުބޭކަލުން ވެސް ވަނީ ބޮޑެތި ފާފަތަކަށް އަރައިގަނެފަ. ﷲ ހަޒްރަތުގައި ނުފުއްސަވާ ފާފައެއް ނޯވޭ. އެކަލާނގެއަށް ޝިރުކު ކުރުމުގެ ނުބައި ފާފަ ނޫނީ. ދޮންބެއަށް ވިސްނައިދީ. ދޮންބެއަށް ހަނދާންކޮށްދީ ތައުބާގެ ދޮރު އެއްވެސް އަޅަކަށް ބަންދުނުވާނޭކަން. ދޮންބެއަށް މައާފުކޮށްދީ. މައާފަށްއެދޭ އިންސާނާއަށް ވުރެ މައާފުކުރާ އިންސާނާ ﷲ ގެ ހަޒްރަތުގައި މާ ހެޔޮކަން ބޮޑު. ދޮންބެއަށް ރަނގަޅު މަގު ދައްކަން ކުރާ މަސައްކަތުގައި ދޮންބެގެ އެއްބާރުލުން ނުލިބެންޏާ އެހިސާބުން ދޮންބެ އަމިއްލައަށް ނިމިދާން ދޫކޮށްލާ.... ހުރި ހަމައެކަނި މީހަކީ އެއީ. ދޮންބެއަށް ދެރަގޮތެއްވާކަށް ބޭނުމެއްނޫން.... ބޭނުމެއްނޫން......"\nއާޝިގާގެ ވިސްނުންތައް ވިއްސިވިހާލިވެގެން ދިޔައީ ފާހާނައިގައި އުޅުނު އިކާން ނުކުތް އަޑަށެވެ. އާޝިގާ ސިހުނުތަން އިކާނަށް ފެނުނެވެ. ބަލަހައްޓައިގެން ހުރެވުނީ އެހެންވެއެވެ. ބާލީސް މަތީގައި އޮތް އަސަލް މެއާ ގާތްކޮށްލާފައި ދެފައި މަތީގައި އޮތް ބާލީސް އެއްފަރާތަކަށް ލިއެވެ. އާޝިގާ އުޅުނީ އަސަލް ގޮވައިގެން އެނދުން ތެދުވާށެވެ. އެހެންނަމަވެސް އެކަން އާޝިގާއަށް ނުވިއެވެ. އެއްވެސް ހަރަކާތެއްނުކޮށް ގިނައިރު އެހެން އިނުމުގެ ސަބަބުން އާޝިގެ ދެފައި ވަނީ އައްސިވެފައެވެ.\n"ގެނޭ މަގޭ އަތަށް" ކައިރިން އިވުނު އިކާންގެ އަޑަށް އާޝިގާ ބަލައިލިއެވެ. އަސަލް އުރާލަން ދިއްކޮށްލައިގެން ހުރި އިކާންގެ ދެއަތަށް އާޝިގާ ބަލައިލިއެވެ. އެންމެފަހުން އާޝިގާގެ އަތުން އިކާން އަސަލް އަތުލިއެވެ. އުރާލައިގެން ވަށާލާފައި ގޮސް އެނދުގައި ތަން ހަދާލާފައި އަސަލް ބޭއްވިއެވެ. އާޝިގާއަށް އިނދެވުނީ އިކާންގެ އެ ހަރަކާތަށް ބަލަހައްޓައިގެންނެވެ.\n"އަހަރެން ވާހަކައެއްދައްކަން ބޭނުން" އާޝިގާ ބުންޏެވެ. އިކާން އާޝިގާއަށް ބަލައިލިއެވެ. "ވަގުތު އެބައޮތްތަ؟"\nރާވީ އާއި ޝިދުނާ އައިސް ސޯފާގައި އިށީނުމާއެކު ހުރި ހަމައެކަނި ފިރިހެން ދަރިފުޅަށް ސިރާޖް ބަލައިލިއެވެ. ކުއްލިއަކަށް ސިރާޖް ވާހަކަދައްކާލަން ބޭނުންވާކަމަށް ބުނުމުން ރާވީ އިނީ ހައިރާންވެފައެވެ. ވީކަމެއް ސިރާޖް ނުބުނީތީއެވެ. ސިރާޖާ ޖެހިގެން އިން ޒުމްރާ އިންގޮތުންވެސް ރާވީގެ ހިތުގައި ސުވާލު އުފެދުނެވެ.\n"ބައްޕަ، ކިހިނެއްވީ؟ މަންމަ އާއި ބައްޕަ ހާދަ ފާޑަކަށޭ ތިތިބީ" ރާވީ ބުންޏެވެ.\n"އަން. މިއީ ބައްޕަ ޝިދޫއަށް ދޭ ހަދިޔާއެއް. ބައްޕަ އުންމީދުކުރަނީ ބައްޕަ އާއި ދަރިފުޅު ދެން ބައްދަލުވާއިރު މިހަދިޔާ ގަބޫލުކޮށްގެން ހުރުން" ރާވީ ކުރި ސުވާލަށް ޖަވާބު ދިނުމެއްނެތި ސިރާޖް ބުންޏެވެ. އާޝިގާ އެކޮތަޅުގައި ހިފިއެވެ. އެތެރޭގައި އޮތް އެއްޗެއް ނަގާފައި ބަލައިލިއެވެ. ބޮޑު ކަޅު ހެދުމަކާއި އޭގެ ބުރުގަލެވެ. ޝިދުނާ ސިރާޖަށް ބަލައިލީ ސުވާލުގެ ނަޒަރަކުންނެވެ. ރާވީ އާއި ޝިދުނާގެ ކައިވެނިކުރި ފަހުން އެނޫނީ ސިރާޖް ޝިދުނާ އާ ވާހަކަދައްކާފައެއްވެސް ނެތެވެ.\n"ޗީޑި... ބުރުގާ...." ރާވީ ބުންޏެވެ. ޝިދުނާއަށް ބަލައިލީ މަލާމާތުގެ ބެލުމަކުންނެވެ.\n"ރާވީއަށް އެއީ ހަޑި އެއްޗެއް. އެކަމަކު ތިމާ މިދުނިޔޭގައި ހޭދަކުރާ އެންމެފަހު ދުވަހު ހުދު ފޮތިގަނޑަކަށް ލާފައި އޮޅާލެވޭނެ. ސަންދޯކަށް ތިރިކުރާއިރު ގައިން އެންމެ ތަންފުކެއްވެސް ނުފެންނާނެ" ޒުމްރާ ހިތްހަމަނުޖެހުނެވެ. ވަގުތުން ރާވީ ހިމޭންވިއެވެ.\n"ދަރިފުޅާ، ބައްޕަ ވަރަށް ބަލި. ބައްޕަ ބޭނުންވަނީ ބައްޕަގެ ހަޔާތުން ބާކީ މިއޮތް ދުވަސްތަކުގައި ދަރިފުޅު އަނބިމީހާއާއެކު ވަރަށް އުފަލުގަ އުޅޭތަން ދެކެން. ކުރީގެ ދިރިއުޅުން މާޒީއަށް ދޫކޮށްލާފައި ދިރިއުޅުމުގެ އާ ބާބެއް އަލުން ފަށަން. ތިދެކުދިންގެ ކޯޅުންގަނޑަށް ނިމުމެއް ގެންނަން. ހަޔާތުގެ ކޮންމެވެސް ހިސާބަކުން ކޮންމެ އިންސާނެއްގެ ދިރިއުޅުމަށްވެސް ބަދަލުތަކެއް ގެންނަން ޖެހޭނެ. އެ ބަދަލު ވާންވާނީ ތިމާގެ އާހިރަތް ބާއްޖަވެރިކޮށްދޭނެ ބަދަލަކަށް. ތިމާގެ ސަބަބުން ތިމާގެ އަނބިދަރިންގެ މުސްތަގުބަލާއި އާހިރަތް ބާއްޖަވެރިކޮށްދޭނެ ބަދަލަކަށް. ބައްޕައަށް މި ލިބުނު ފިލާވަޅުން ދަރިފުޅު އިބްރަތް ހާސިލްކޮށްބަލަ" ސިރާޖް ވާހަކަދެއްކިއެވެ.\n"ބައްޕަ ކޮންކަހަލަ ވާހަކައެއް ތިދައްކަނީ؟ ކިހިނެއްވީ ބައްޕައަށް. އެވަރުގެ ކޮން ބައްޔެއް" ރާވީ އެހިއެވެ.\n"ބައްޕަ މިވަނީ ފުއްޕާމޭގެ ކެންސަރުގެ އެންމެފަހު ހަރުފަތުގަ" އަސަރާއެކު ސިރާޖް ބުންޏެވެ. ރާވީއަށް ކޮޅަށް ތެދުވެވުނެވެ. އެއީ ތެދެއްކަން ގަބޫލުކުރަން ބޭނުމެއް ނުވިއެވެ. އެހެންނަމަވެސް ގަބޫލުނުކުރިޔަސް އެ ހަގީގަތް ބަދަލެއްނުވާނެކަން އެނގެއެވެ.\n"ވިޔާނުދާ ދިރިއުޅުން ދަރިފުޅު ދޫކޮށްލާ. ބައްޕަ ބޭނުމެއްނޫން ނޭވާ ހޮޅިއަށް އެޅޭފަހުން ދަރިފުޅު ޝަހާދަތުގެ ދެކަލިމަ ކިޔާކަށް. މިހާރުން ފެށިގެން ތައްޔާރުވާންވީ. އިންސާނާ އާ އެންމެ ކައިރީގައި ވަނީ މަރު. މިއަދު ބައްޕަ ކިތަންމެ ބަލިވެފައި އިނަސް ބައްޕައަށް ވުރެ ކުރިން ދަރިފުޅުވެސް ހިނގައިދާނެ. މާދަމާ ވާނެ ގޮތެއް އަހަރެމެންނަކަށް ނޭނގޭ" ސިރާޖް ވާހަކަދެއްކިއެވެ. ރާވީ އިސްޖަހާލައިގެން އިންއިރު ދެލޮލުގެ ތެރޭގައި ކަރުނަ ބޮނޑިވަމުން ދިޔައެވެ.\n"ދަރިފުޅާ" މިފަހަރު ސިރާޖް ގޮވާލީ ޝިދުނާއަށެވެ.\n"ބައްޕައަށް މައާފުކުރޭ. ބައްޕަގެ މި ދަރިފުޅަށްވެސް މައާފުކުރޭ. ތިއީ ދެމަފިރިން. ކޮންމެ ހާލެއްގައި ކުރެވުނަސް ކައިވެނީގެ މަތިވެރި ގުޅުން ތިދެކުދިން ތިވަނީ ގުޅިފަ. ގޮތްދޫކޮށްފަ ﷲ އަށްޓަކައި ދެކުދިން ދެކުދިންދެކެ ލޯބިވޭ" އާޝިގާގެ އަތްތިލަ ނަގާފައި ރާވީ އަތްތިލައިގެ ތެރެއަށް ލައްވާލަމުން ސިރާޖް ބުންޏެވެ. އެހިނދު ރާވީ އާއި ޝިދުނާ އެކަކު އަނެކަކަށް ބީރައްޓެހި ނަޒަރެއް ދިނެވެ.\nކޮޓަރިން ނުކުމެގެން ކާބަޔަށް ވަންނަން ދިޔަ ލަކްޔަންއަށް ހުޅުވާލާފައި ހުރި އިކާންގެ ކޮޓަރި ތެރެއިން ފެނުނު މަންޒަރުން ހައިރާންވިއެވެ. އިވެމުން ދިޔައީ އިކާންގެ އަޑުކަމާމެދު ޝައްކުވިއެވެ. ކުރިއަށް ޖެހެވުނީ އިތުރަށް އަޑުއަހާލުމުގެ ބޭނުމުގައެވެ. ސޯފާގައި އިން އިކާންގެ އަތުތެރޭގައި މުސްހަފެއް އޮތެވެ. ކައިރީގައި އާޝިގާ އިނެވެ. އެމަންޒަރުން ލަކްޔަންއަށް ކުރުވީ މުޅިން އެހެން އިހުސާސެކެވެ. ފިރިމީހާ ގުރުއާން ކިޔަވައިދިނުމުގައި އަންބަކު އުޅުނު މަންޒަރެވެ. ކޮށަކޮށައިގެން އިކާން ކިޔަވަމުން ދިޔައިރު އެއީ ދުވަހަކުވެސް އިކާންގެ ފުށުން ލަކްޔަންއަށް ފެނުނު މަންޒަރެއް ނޫނެވެ. ބޮލުގައި ތާކިހާއެއް އަޅައިގެން އާޝިގާގެ އުނގުގައި އިން އަސަލްވެސް އާޝިގާގެ އަޑުދަށުން ވާހަކަދައްކަން މަސައްކަތް ކުރަމުން ދިޔައެވެ. އެމަންޒަރަކީ ލަކްޔަންގެ ދެލޮލަށް ފިނިކަން ގެނުވި މަންޒަރެކެވެ. އާޝިގާ ކަހަލަ އުޅުންހުރި ދީނަށް ލޯބިކުރާ ޒުވާން އަންހެންކުއްޖަކު އިކާންގެ ހަޔާތަށް ލިބުމަކީ އިކާނަށް އެކަލާނގެ ދެއްވި މަތިވެރި ނިއުމަތެކެވެ. އެކަން މިހުރިހާ ދުވަހު އިކާނަށް ނޭނގިފައި އޮތީ ދުނިޔޭގެ އެދުމުން އިކާންގެ ދެލޯ ޒީނަތްތެރިކޮށްފައި ވުމުންނެވެ. އެ ފޮތިގަނޑު އިކާންގެ ދެލޯމަތިން ކެހި މިހާރު އެވަނީ ދުނިޔެއަށް އިންސާނުން ފޮނުއްވި ބޭނުން ހަނދާނަށް އައިސްފައެވެ. އެކަމުގައި ފަހު ނޭވާ އާ ހަމައަށް އާޝިގާ އިކާނަށް އެހީތެރިވާނެކަން ކަށަވަރެވެ.\nރޭގަނޑުގެ ކެއުން ގޭތެރޭގައި ހަމަޖެހިފައި ނެތެވެ. ޝެލީގެ ކައިވެންޏަށް ލަކްޔަންގެ އާއިލާއަށް ވަނީ ދައުވަތު ދެވިފައެވެ. އިކާނާއި އާޝިގާ ނޫން ހުރިހާ މީހުން ތައްޔާރުވެގެން ނުކުމެ ސިޓިން ރޫމުގައި މަޑުކޮށްލައިގެން ތިއްބެވެ. އިރުކޮޅަކުން އާޝިގާ ނުކުމެގެން އައިސް ރީތިކޮށްލާފައި އިން އަސަލް ޝިއުރާއަށް ދިއްކޮށްލިއެވެ. އާޝިގާ ނުދިޔުމާ ގުޅިގެން ޝިއުރާ ސުވާލުނުކުރީ ސަބަބު އެނގޭތީއެވެ.\n"އެންމެން ދިޔުމުގެ ކުރިން އަޅުގަނޑު ވާހަކައެއް ދައްކަން ބޭނުން" އާޝިގާ ބުންޏެވެ.\n"އަވަހަށް ކިޔާ" އައްބާސް ބުންޏެވެ.\n"އަޅުގަނޑު ބޭނުންވަނީ މިއާއިލާގެ ހުރިހާ މީހުން ކުރާ ކޮންމެ ކަމެއްގައި އިކާން ބައިވެރިކުރަން. އިކާން ރަނގަޅުވާން މަސައްކަތްކުރޭ. ތައުބާވާން އިކާނަށް އަޅުގަނޑު ދަސްކޮށްދީފިން. އިކާން ތައުބާވެއްޖެ. މިހާރު އިކާނެކޭ ދުވަހަކުވެސް ފާފައެއް ނުކުރާ މީހެކޭ އެއްވެސް ތަފާތެއްނެތް. އުމުރުގައި ދުވަހަކުވެސް ކޮށްފައިނުވާ ހެޔޮ ކަންކަން އިކާން އެބަކުރޭ. ބައްޕާ، ފުރަތަމަ އަޅުގަނޑުވެސް ހުރީ ދުވަހަކުވެސް އިކާނަށް މައާފުނުކުރަން ނިންމައިގެން. އެކަމަކު... ކޮންމެ އިންސާނަކަށްވެސް ދެވަނަ ފުރުސަތެއް ލިބެންޖެހޭ. އެފުރުސަތު އަޅުގަނޑު އިކާނަށް ދީފިން. ދެން އޮތީ ބައްޕަމެން ގޮތެއް ނިންމުން. މިއަދު އިކާނަށް އެންމެންގެ ލޯތްބާ އެހީތެރިކަން ލިބިގެން ޒިންމާދާރު ހަރުދަނާ މީހަކަށް ހެދިދާނެ. ހަގީގަތުގައި އެންމެ ބޮޑު އަނިޔާއެއް އިކާންގެ ފަރާތުން ލިބުނީ އަޅުގަނޑާއި އަސަލްއަށް. އެކަމަކު އިކާންދެކެ އަޅުގަނޑު ވެވިފައިވާ ތެދުވެރި ލޯތްބަށްޓަކައި ދަރިފުޅަށްޓަކައި އިކާނަށް ހިތް ހަލާލު ދީފިން..." ފަހު ޖުމްލައާއެކު އާޝިގާއަށް ރޮވުނެވެ. އައްބާސް އާޝިގާގެ ބޮލުގައި ފިރުމާލިއެވެ. ދެން ލޮލުގައި އޮތް ނަންބަރު އައިނު ނަގާފައި ކަރުނަ ހިލިފައިވި ދެލޯ ކައިރި ފޮހެލިއެވެ.\n"ސާބަސް ދަރިފުޅަށް. ދަރިފުޅަށް ވުރެ އުމުރުން ބޮޑެތި ބަޔަކަށް ތިފޯރުކޮށްދިނީ ހާދަހާ ހެޔޮބަސްކޮޅެކޭ. މާތްﷲ ދަރިފުޅަށް އަބަދުވެސް ހެޔޮގޮތް މިންވަރު ކުރައްވާށީ" އައްބާސް ވާހަކަދެއްކިއެވެ.\nހިތްހަރުކޮށްގެން ހުރި ލަކްޔަންވެސް އާޝިގާގެ ވާހަކަތައް އިވިފައި ހިތް މަޑު ކަފަކޮޅަކަށް ވެގެން ހިނގައްޖެއެވެ.\nމުޅި ސަރަހައްދު ވަނީ ނިވިދިއްލޭ އެކިކުލައިގެ ބޮކިތަކުން ޖަރީކޮށްފައެވެ. ގަދަ ފެއްސާއި ހުދުކުލައިން ތަން ވަނީ އެއްކުލަ ކޮށްލާފައެވެ. ޝެލީ ލައިގެން ހުރި ހުދުކުލައިގެ ބޮޑު ވެޑިން ޑްރެސްގެ ފަސްބައިގައި ފެހިކުލައިގެ ވިދުން އަރާ މިނާފުއްތަކެއް ހުއްޓެވެ. ކޮށްފައިވާ މޭކަޕް ޝެލީ އާ ނުހަނު ގުޅެއެވެ. ހުދުކުލަ އާއި ފެހިކުލަ އެކުލެވޭ ޓަކްސިޑޯގައި ހުރި ސާހިލްގެ އަތުގައި ހިފާލަގައިގެން ސިޑިން ފައިބައިގެން އައި ޝެލީގެ މޫނުން ސާހިލްގެ ނަޒަރު ކަނޑައިގެން ނުދެއެވެ. ތިރީގައި ތިބި އެތައް ބައެއްގެ ކެމެރާގައި އެމަންޒަރު ރައްކާކުރަމުން ދިޔައެވެ.\n"މާޝާﷲ... ހާދަ ރީއްޗޭ" ކައިވެނީގެ މަޖިލިސްގައި އިށީނދެފައި ޝެލީގެ ކަންފަތް ބުޑުގައި ސާހިލް ބުންޏެވެ. ޝެލީގެ ތުންފަތަށް ވެރިވީ ހިނިތުންވުމެކެވެ.\n"އަހަރެންގެ އަންބަކަށް ވާއިރު މިއަތްތިލަ އޮންނަން ބޭނުންވަނީ އަހަރެންގެ އަތްތިލައިގެ ތެރޭގައި" ސާހިލް ބުންޏެވެ. ދެއަތްތިލަ ގުޅުވާލެވިފައިވާ މަންޒަރު ކައިރީގައި ތިބި މީހުންނަށް ފެނުނަސް އެއްވެސް ފަރުވާލެއްނެތެވެ. އަންނަން އުޅޭ ވަގުތުކޮޅަކީ ދެކުދިންނަށްވެސް މުހިންމު ވަގުތުކޮޅެކެވެ.\n"އަނބި ގަބޫލުކޮށްފިން" ސާހިލް ބުންޏެވެ. ސާހިލްގެ ފަހަތުގައި ހުއްޓި ހުރި ސަމީރާ މޫނުގައި ހަމްދު އެޅިއެވެ. ޝެލީގެ ފަހަތުގައި ހުރި އަލްމާޝްގެ ދެލޮލުން އުފާވެރިކަމުގެ ކަރުނައެއް ވެއްޓުނެވެ. ފަހަތުން ޝެލީގެ ގައިގައި އަލްމާޝް ބައްދާލިއެވެ. މޫނުގައި ފިރުމާލާފައި މަރުހަބާ ކިއިއެވެ.\nވަލީމާ ފެށުމާ މެދު ލިބުނު ކުޑަ ވަގުތުކޮޅުގައި ޝެލީގެ އަތުގައި އަލްމާޝް ހިފިއެވެ. ގެންދަން އުޅޭ ތަނެއް ނޭނގި ޝެލީ އަލްމާޝްގެ މޫނަށް ބަލައިލިއެވެ.\n"ސާހިލް..." ޝެލީ ބުންޏެވެ. ސާހިލް ނުލާ އެއްވެސް ތަނަކަށް ދާން ބޭނުންނުވާ ފަދަ ބެލުމަކުން ޝެލީ ފަހަތް ބަލަމުން ދިޔައެވެ.\n"މިރެއަށްފަހު ހުރިހާ ވަގުތެއްގައިވެސް ސާހިލް ހުންނާނީ ޝެލީ ކައިރީގައި" އަލްމާޝް ޝެލީ އާ ދިމާކޮށްލިއެވެ.\n"މިގެންދަނީ ސާހިލްގެ މަންމަ ކައިރިއަށް" އަލްމާޝް ބުންޏެވެ.\n"އެކަމަކު މިއައީ މަންމަ ކައިރީގަ ހުރެފައެއްނު" ޝެލީ ބުނީ ސަމީރާގެ ވާހަކައެވެ.\nއަލްމާޝްއަށް ޖަވާބެއް ނުދެވެނީސް އާނާ ޝެލީގެ ގައިގައި ބައްދާލައިފިއެވެ. ޝެލީއަށް ހައިރާންކަމެއް ލިބިގެން ދިޔައީ އާނާގެ ދުލުން 'ދަރިފުޅު' މި ލަފްޒު އިވުނު ވަގުތުގައެވެ.\n"މިއީ އަހަރެންގެ އަސްލު މަންމަ" އެއަށް ވުރެ އިތުރަށް ސާހިލް ނުބުންޏެވެ. އިތުރަށް ބުނާނެ އެއްޗެއް ސާހިލްއަށް ނޭނގުނެވެ. ޝެލީއަށް ލިބުނު ހައިރާންކަމުގައި ހިތުގައި އެތައް ސުވާލެއް އުފެދިގެން ދިޔައެވެ. އެހެންނަމަވެސް އެވަގުތުގެ ހުރިހާ ސުވާލުތަކެއް ކުރެވެން ނެތެވެ.\n"މިއަދު މަންމަ ވަރަށް އުފާވެއްޖެ. އުމުރުން ތުއްތު އިރުގައި މަންމަގެ ވިޔާނުދާކަމުން ދޫކޮށްލި ދަރިފުޅު މިފެނުނީ ފުރާފުރިހަމަވެ ޒުވާނަކަށްވީ ފަހުން" އާނާގެ ދެލޮލުން ކަރުނަ ނީރާލިއެވެ. ޝަހާނާ އައިސް ފަހަތުން އާނާގެ ގައިގައި ބައްދާލިއެވެ.\n"ދަރިފުޅު އެދުނު ފަދައިން މަންމަ ނުބުނާނަން ދުނިޔެ އުޅެން ދަރިފުޅަށް ދަސްކޮށްދިން މަންމަ ދޫކޮށްފަ އަންނާކަށް. ދަރިފުޅުގެ ހިތް ހަލާލު މަންމައަށް ލިބޭހާ ހިނދެއްގައި މަންމަ ހުންނާނީ އުފަލުން. ދުނިޔޭގައި ހުރިހާ ހިނދެއްގައި މަންމަ ދަރިފުޅަށް ހިތްހެޔޮކުރާނަން" އާނާ ބުންޏެވެ. ސާހިލް ބަހެއް ނުކިޔައި އިސްޖަހާލައިގެން ހުއްޓެވެ.\nޕާޓީ ފެށިގެން ކުރިއަށް ދަނިކޮށް އަލްމާޝްގެ ފޯނަށް މެސެޖެއް އައެވެ. ލަކްޔަންގެ މެސެޖް އަލްމާޝް ކިޔާލިއެވެ. ލަކްޔަން އެދުނީ ބައްދަލުކޮށްލުމަށެވެ. އަލްމާޝް އެދިމާލަށް ދިޔައެވެ. ކޯކްތައްޓެއް ހިފައިގެން ލަކްޔަން މަޑުކޮށްލައިގެން ހުރީ މީހުން މަދު ހިސާބެއްގައެވެ.\n"މާޝްއަށް އުފާވެރި ހަބަރެއްދޭންވެގެން" ލަކްޔަން ބުންޏެވެ.\n"އަވަހަށް ބުނޭ. މިތާ އަހަރެމެން ދެމީހުން ވާހަކަދައްކަން ތިބުން އެހާ ރަނގަޅެއްނޫން" އަލްމާޝް ބުންޏެވެ.\n"އޭގެކުރިން ވަރަށް ބުނެލާހިއްވޭ. އަދިވެސް މާޝް ހާދަ ރީއްޗޭ. މިރޭ އަދި ވަކިން ލޯބި. ޝެލީ އާއި މާޝް އެއްތާކުން ފެނިޖިއްޔާ ބަލާ މީހުންނަށް އޮޅޭނެކަން ޔަގީން" ލަކްޔަން ބުންޏެވެ. އަލްމާޝް ހީލާފައި އިސްޖަހާލިއެވެ. އަލްމާޝް ދެފަރާތް ހޯދައި ބަލައިލިގޮތުން އެތަނުން އަވަހަށް ދާން ބޭނުންވެފައި ހުރިކަން ލަކްޔަންއަށް އެނގުނެވެ.\n"އަހަރެން މެރިކުރަން މިއުޅެނީ. އެކަމަކު އަދިވެސް... އަހަރެންގެ ހިތުގަ ވަނީ ހަމަ އެންމެ ކުއްޖެއް. އެއީ... އެއީ... މާޝް" ލަކްޔަން ބުންޏެވެ. އަލްމާޝް ލަސްލަހުން ލަކްޔަންގެ މޫނަށް ބަލައިލިއެވެ.\n"މަރުހަބާ. އަހަރެން ދުއާކުރާނަން. ލަކީއަށް އުފާވެރި މުސްތަގުބަލަކަށް އެދި" އަލްމާޝް ބުންޏެވެ. ދެން ފާއިތުވެގެން ދިޔަ ވަގުތުގައި ލަކްޔަން ބަހެއް ނުކިޔައެވެ. ކޯކްތަށިން ލަސްލަހުން ބޮމުން ދިޔައިރު އަލްމާޝްއަށް ބަލަމުން ދިޔައެވެ. ހިތްފުރެންދެންނެވެ. މީހެއްގެ ފިރިއަކަށް ވުމަށްފަހު އެމޫނަށް ނުބަލަން ލަކްޔަން ހުރީ އަމިއްލަ ނަފްސަށް ވައުދުވެފައެވެ. އެންމެފަހުން އެތަނުން އަލްމާޝް ދިޔައީ ލަކްޔަންގެ ބެލުންތަކުން އުނދަގޫވެގެންނެވެ.


Mi Sarukaarun Verikan Kuranee Amaa buneethee Farahdhaa Usoolun: Shujau - Vaguthu\nކޮވިޑް-19: އުތުރަށް އޮތް ބިރު ބޮޑުވަނީ! -4ގަޑިއިރު ކުރިން\nމި ސަރުކާރުން ވެރިކަން ކުރަނީ އަމާ ބުނީމަ ފަރަށް ދާ އުސޫލުން: ޝުޖާއު\n6 މަސް ކުރިން ( މާޗް 22, 2020 )\n| ނަޒާހަތު އިބްރާހިމް ރަޝީދު\nޕީއެންސީގެ ނައިބު ރައީސް ޝުޖާއު އިދިކޮޅުގެ ރެލީއެއްގައި ވާހަކަ ދައްކަވަނީ\nރައީސް އިބްރާހިމް މުހައްމަދު ސޯލިހްގެ ސަރުކާރުން ވެރިކަން ކުރަނީ އަމާ ބުނީމަ ފަރަށްދާ އުސޫލުން ކަމަށާއި ކަންކަން ކުރުމުގައި އެއްވެސް ހަރުދަނާ ކަމެއް ނުފެންނަ ކަމަށް ޕީއެންސީގެ ނައިބު ރައީސް އަދި ރައްޔިތުންގެ މަޖިލިހުގެ ބާރަށު ދާއިރާގެ ކުރީގެ މެމްބަރު އިބްރާހިމް ޝުޖާއު ރޭ ވިދާޅުވެއްޖެއެވެ.\nޗެނަލް 13 އިން ސިލްސިލާކޮށް ގެނެސްދެމުން އަންނަ ޕްރޮގްރާމެއްގައި ވާހަކަ ދައްކަވަމުން ޝުޖާއު ވިދާޅުވީ ސަރުކާރުން ވިސްނާ ނުލައި ވެފައި ހުރި ވައުދުތަކުގައި ބެދި ސަރުކާރު ގޮސް ހުސްވަމުންދާ ކަމަށެެވެ. ޝުޖާއު ވިދާޅުވީ ލާމަރުކަޒީ ނިޒާމަކީ އެމްޑީޕީން ގެނައި ނިޒާމެއް ކަމަށް ބުނާ އިރު، އެ ނިޒާމާ އެއްގޮތަށް ކުރެވުނު ކަމެއް ނެތް ކަމަށެވެ.\nއެގޮތުން އެންމެ ފުރަތަމަ ކުރީގެ ރައީސް މުހައްމަދު ނަޝީދުގެ ވެރިކަމުގައި، ލާމަރުކަޒީ ނިޒާމްގެ ދަށުން ކައުންސިލަރުން އައްޔަން ކުރި ކުރުމަކީ އެ ނިޒާމާ ސީދާ ޚިލާފުވާ ގޮތަށް ކުރި ކަމެއް ކަމަށް އޭނާ ވިދާޅުވިއެވެ.\nއަދި ކައުންސިލްތަކަށް ދޫކުރަން ބުނި ފައިސާ ވެސް ދޫކުރަނީ ރަނގަޅަށް ނޫން ކަމަށް ވެސް އޭނާ ވިދާޅުވިއެވެ.\n"އޭރުވެސް އަޅުގަނޑުމެން ދެންނެވިން ތިގޮތަކަށް ތިކަމެއް ނުވާނެއޭ. މިއީކީ އަމާ ބުނީތީ ފަރަށްދާ އުސޫލުން ވެރިކަން ކުރަން އައި ބައެއް ނޫންތޯ. ވެރިކަން ކުރާ ބައެއް މިއީ. މައިމީހާ މި ބުނަނީ ކަލެ ދާށޭ ފަރަށް ބޮލި ނަގަން. ދިޔައިމަ ދެން އޭނަ އެތާ އުޅެ އުޅެފައި ކޮންމެެހެން ނަގާކަށް ބޭނުމެއް ނުވޭ. އަންނަނީ. އެހެންވީމަ ދިޔަކަން އޮންނާނެތާ،" ޝުޖާއު ވިދާޅުވިއެެވެ.\nޝުޖާއު ވަނީ މި ސަރުކާރުގެ ސިޔާސަތުތަކަށް ވެސް ވަރަށް ބޮޑަށް ފާޑު ވިދާޅުވެފައެވެ.\nއަދި މިހާރު ވޯޓެއް ނެގިޔަސް، ރައީސް އިބްރާހިމް މުހައްމަދު ސޯލިހަށް ބޮޑު ބައްޔަކާ ކުރިމަތިލައްވަން ޖެހިވަޑައިގަންނަވާނެ ކަމަށް ޝުޖާއު ވިދާޅުވިއެވެ. އަދި ރައްޔިތުން ސަރުކާރަށް ކުރި ތާއީދު ގެއްލިފައިވާ ކަމަށް ވެސް ޝުޖާއު ވިދާޅުވިއެވެ.\nޝުޖާއު ވަނީ ސަރުކާރު ހިންގާ ޕާޓީ އެމްޑީޕީއަށް ނިސްބަތްވާ މެމްބަރުން މަޖިލީހުގައި މަސައްކަތް ކުރާ ގޮތަށް ވެސް ފާޑު ވިދާޅުވެފައެވެ.\nޝުޖާއު ދެއްކެވި ވާހަކަ އަށް ރޮޒެއިނާގެ ރައްދު: ތިކުރީ އަންހެނުންނަށް ފުރައްސާރަ\nއިއްޔެގެ އެއްވުމުން ފެނުނީ ޚިޔާލު ފާޅުކުރުމާއި މެދު ސަރުކާރުން ގަންނަ ބިރު: ޝުޖާއު\nމުޒާހަރާއެއް ކުރަން އުޅޭތީ އިދިކޮޅު ފުލުހަށް، ވިދާޅުވީ އާންމުން ކުރާ މުޒާހަރާއެއް ކަމަށް\nމާޗް 22, 2020 10:45\nނަޞީބެއްނު. ކަލޭމެންނަށް އެވަރުވެސް ނުވީމައެއްނު ބާލާފަ ތި ތިބީ.\nމާޗް 22, 2020 13:17\nއެހެންވެއެއްނޫން. ދިވެހިންގެ ބަލިފައި "ހަޒާނާ ހުސްކޮސްފި" އަެ ބުނީމަ ހަމަތެދެއްހޭ ވަގުންނޭ ގޮވަމުން ނުކުމެ އަސްލުވަގުންނާ ހަޒާނާ ހަވާލުކޮށްލީ.\nމާޗް 22, 2020 13:25\nރައްޔިތުންނަށް މާލީ ެެހީތެރިކަމެއް ނުދެވޭ. އެކަމަކު ސާކްފަންޑަށް 200 މިލިއަން ޑޮލަރު ދެވޭ. ޖީއެއްޓީ ނުކެނޑޭ، އޮޑިދޯނިފަހަރާ ގެދޮރުގެ ލޯނު ދެއްކުން ފަސް ނުކޮށްދެވޭ. މިއީ ބޭކާރު ސަރުކާރެއް ހަމަ\nމާޗް 22, 2020 19:37\nމަރުންސަލާމަތް ނުވެގެން އުޅޭއިރުވެސް ކަލޯ ދޮގެއްހެދޭތޯ ބަލާތި ރާއްޖޭންދިނީ 200 މިލިޔަނެއްނޫނެވެ2ލައްކަ ޑޮލަރެވެ ނެގޭވާހަކަ ނުދައްކަ އަނގަހިމޭނުން ލައގެންހުރޭ !\nމާޗް 22, 2020 10:58\nއަމާ ބުނީ ފަރަށް ދާށޭ ބޮލިހިލާކަށް ނުބުނޭ\nމާޗް 22, 2020 11:00\nއަމާ ބުނާގޮތަށް ކުރީމާ ހުންނާނީ ރަނގަޅަށް. އަމާ ނުބުނާނެ ނުލަފާ ކަންކަން ކުރާކަށް.2ބިލިޔަން ކާލީ އަމާބުނީމަ؟\nމާޗް 22, 2020 11:05\nމި ދުވަސްވަރު އަމާ ބުނީމަ ފަރަށްދާ އުސޫލުން ކަލޭމެން ގައުމުގައި ފިތުނަ ފަސާދަ އުފައްދާނެ ކަމެއް ނެތް؟\nމާޗް 22, 2020 13:20\nޝުޖާ އެބުނީ ހަމަ ހެޔޮކޮށް. ބަެންކް ލޯނު6މަހަށް ލަސްކޮށްދެނީވެސް ވިޔަފާރިވެރިންނަށް. އާންމުން ސައިކަކްއާ ގެދޮރުހެދުނަށް ނަގާފަ ހުރިލޯނުތަކުގެ ވާހަކަ ނުކިޔާ. އިންކަމް ޓެކްސްއާއި ޖީއެސްޓީގެ ވާހަކަ ނުދައްކާ. ރައްޔިތުންނަށް ލުޔެއް ލިބޭނެ އެއްކަމެއް ނުކުރޭ. އެކަމަކު ސާކް ފަންޑަށޭ ކިޔާފަ 200 މިލިއަންޑޮލަރު ދީފި. މިއީ އަމާބުނީތީ ފަރަްްދިއުމަށްވުރެވެސް ގޮތްނެތް ކަމެއް. ދިވެހިންނަށް ހަރާމްކޯރުވުން.\nމާޗް 22, 2020 19:48\nސުޖާއުތީ ކޮސް ގަލައެއް\nމާޗް 22, 2020 11:13\nއެހެންވެދޯ ޝުޖާއު އަމާ ބުނީމަ ފަރަށް ދާ އުސޫލުން އަނގަ ތަލާބާލަނީތި އަނގައިގާ ގުއި ރަހަ ލަންދެން\nމާޗް 22, 2020 12:37\nއަމާ ނުބުނޭ ވައް ކަން ކުރާށެ ކޭ\nއަމާ ދައުލަތުގެ ޙަޒާނާ ލޫޓުވާލާށޭ\nމާޗް 22, 2020 13:21\nލޫޓުވިއްޔާ އެނގޭތަ؟ ހަމަ ގަމާރުން ކަލޭމެނަކީ. ދެންތިބޭ. ހަޒާނާގަ ދޫލާން.\nމާޗް 22, 2020 13:12\nވެރިކަން ނުލިބުނީ ވަރަށް ގިނަކަންކަން ގޯސްކޮށް ކުރިކަމަށް ރައްޔިތުން ގަބޫލުކުރީމާ، އެކަން އެ ގޮތަށް ބަދަލުވީ ވެރިކަމުގާ ތިއްބެވި ބައެއް ފަރާތްތަކުގެ ނާގާބިލުކަމާ އަމިއްލަ އެދުން ބޮޑުވުމުގެ ސަބަބުން. ދެންވެސް ރައްޔިތުންގެ އިތުބާރު ބޭނުންނަމަ އިހުލާސްތެރިކަމާއެކު މަސައްކަތް ކުރަންވީ! ނަމަވެސް އަދިއަކު އެމަގުން ހިނގާންއުޅޭތަނެއް ނުފެނޭ، ސިޔާސީކުރިމަގު ބަނަކޮށް ދާނެކަމަށް ފެނޭ!\nމާޗް 22, 2020 13:18\nޤައުމުގެ އެއްބައިވަންތަކަން ނަގައިލަން ތިކުރާ މަސައްކަތް ހުއްޓާލައްވާ. މަނިކްފާންތީ ދާއިރާއަކަށް ކުރިމަތި ލައްވާގެން އުޅުއްވާ މަހުޖަނެއް. ޤަމުމަށްލިބޭ އުފަލާ އަދި ޤައުމަށް މެދުވެރިވާ ހިތާމަވެރި ކޮންމެ ވަގުތެއްގަ ދިވެހިންނަކީ އެކަތިގަޑަކަށް ވެގެން އެއްބައިވަންތަކަން ދައްކާ ބައެއް. މިހުތޫރަތްތެރި ދަޑިވަޅުގައި ތިފަދަ ނާތަހުޒީބް އަމަލުތައް ކުރުން ހުއްޓާލަން ގޮވާލަން\nމާޗް 22, 2020 13:23\nގަމާރުދިވެހިން. ރައްތިތުންނަށް ލުއިފަސޭހަވާނެ އެއްކަމެއް ސަރުކާރުން ނުކުރޭ. އަޅެކީއްވާނީ6މަހަށް ޖީއެސްޓީ ކަނޑާލަދިނިއްޔާ.\nމާޗް 22, 2020 13:43\nމިވަގުތު އިހަށް އަނގަނުތަޅާ މަޑުން ތިބެބަލަ!\nމާޗް 22, 2020 13:54\nއަމާ އަދުރޭތަ އޭނަބުނާނި ވައްކަން ކުރަން\nމާޗް 22, 2020 13:59\nލާދީނީ ބައިގަނޑު ރަށްޔަތުންގެ ވޯޓު ވަގަށްނަގައި ވެރިކަން ފޭރިގަނެ ރީނދޫ ގުންޑާތައް ބަޖެޓު ދަވާލާށެކޭވެސް އަމާ ނުބުނޭ!\nމާޗް 22, 2020 14:01\nރީނދޫ ގުންޑާތައް ބަޖެޓު ދަވާލާށެކޭވެސް އަމާނުބުނޭ!\nމާޗް 22, 2020 14:10\nއަމާނުބުނޭ ގެރިމޯދީ އަށް މިދިވެހިރާއްޖޭން ބިންދޭށެކޭވެސް!\nމާޗް 22, 2020 14:22\nކިޔާނެ އެއްޗެއް ނެތިއްޔާ ގޭގައި އިނދެގެން ނަމާދު ކޮށްލައިގެން ޤުރުއާން ކިޔަވާލަބަލަ ގައިމު ސަވާބު ލިބޭނެ. ވެރިކަން ހަވާލު ކުރީމަ ވައްކަން ކުރަން ހަދައިގެންނު ބާލުވާފައި ތިތިބީ.ދެންވެސް މިގައުމަށް ކަމެއްކޮށްދެންޔާ މި ބަލިމަޑު ކަމުގެ ދުވަސް ވަރު އަނގަމަޑުން ލައިގެން ހުރުންވެސް އެއީ ކަށްދެވޭނެ ހެޔޮކަމެއް. އެކަމަކު ހިއެއްނުވޭ އެކަންވެސް ވާނެހެނެއް ވެރިކަމުގެ އެދުން ބޮޑުކަމުން.\nމާޗް 22, 2020 14:34\nރަނގަޅުވާހަކައެއް އަމާބުނީތީ ފަރަށް ޔަގީން ބައްލަވަ އިޓަލީންނާ ދުނިޔޭގެ ގިނަގައުމުތަކުން މީހުންމަރުވަމުންދާބަލީ ނުރައްކާތެރި ނޫންކަމަށް ދައްކަން ނަސިދު ތެދުވުމުން މެމްބަރުންވެސް ހަގުރާމައެއްނޫނޭ ނުރައްކަލެއްނޫނޭ ގޮވާހެދީމަ ކަމަކު ނުދޭ އެއިން އެގެނީ އަމާބުނީތީ ފަރަށްދިއުން މާނަކުރެވޭ މެމްބަރުންކޮޅެކޭ މިއުލެނީ ދިވެހި ރައްޔިތުންނަކި ނަސީދު ބޭނުންވާގޮތަކަށް ތިބި ގުނބޯލުންތަކެއްކަންދެއްކުމަށް މަސައްކަތް ކުރެވޭތަން މިފެންނަނީ ދަވްލަތުގެ ފައިސާ އިން ހިޔާނަތްތެރިވެގެން މުއްސަނދިވި ފަރާތްތަކުން ދަތުގާހޭކިފާހުރި ތަކެތީގެ ރަހަ ނުކެނޑިގެން އުޅޭތަން މިފެންނަނީ މިއަދު ރައްޔިތުން ވަކިމީހަކު ބުނާބުނުމަށް ބަރޯސާނުވެ ހުޅުވިފައިވާ ދުނިޔެ އިން މައުލޫމާތު ހޯއްދަވާ\nމާޗް 22, 2020 15:28\nދެދުވަހު އަނބިދަރިންކައިރީގައި ގޭގައި މާދުކުރަން ބުނީމާ ދިވެހިން ބޮލުގަ ރިއްސައި ކުރާނެކަމެއް ނޭގި ފޫހިވެ އަންހެނުންނާއި މައްސަލަޖެހި ގޮތްހުސްވަނީ.\nނިކަން ދެކިބަލަ ރާއްޖެއިން ބޭރަށް ފުރުވާލަން އުޅުމުންވެސް ނުގޮސް ރައްޔިތުންގެ ހައްގުގައި ގައުމަށް ތަރައްގީގެނައި ހުނަރުވެރި ރައީސަކު އެހުންނެވީ ޖަލުގައި.\nކީއްވެތަ ރައްޔިތުންނަށް ހުރިހާ ފަސޭހައެއް އޮތް އިރު ގޭގައި ނުތިބެވެންވީ ؟\nމާޗް 22, 2020 16:36\nއަބަފުވެސް ކުރަންވީކަމަކީ ރައީސް ނަޝީދުގެ ޚަބަރެއް ނުވަތަ އިންޑިއާގެ ހަބަރެއް ޖަހާލަންވީ. އެެއިރުން މިބައިގަނޑު ތިބޭނެ ތަރަތަރައަޅުވަން އަދި ގޭގަ މަޑުކުރުވަންވެސް މޮޅުގޮތެއް. ލަދު ކޮބާ މިޔިބަމީހުން އަނގަ ހުޅުވަން\nބަަލަ ކަލޭމެން ވެ ރިކަން ކު ރީ ޔާމީނު ބުނީތީ ވައްކަންކު ރާ އުސޫލުން ދޯ!!!\nމާޗް 22, 2020 17:04\nފެއިލްވެފަ ހުރި މީހެއް\nމާ އަގަ ގަދަ ކުރާ އިރުގަ\nމަޖްލިސް އިންތިޙާބުގަ ބަލިވީމަ އަދި އެހެން ދާއިރާއަކަށް ކުރިމަތި ލައިގެން އެބަ ތެޅެއެއްނު\nމާޗް 22, 2020 18:09\nމިކަލޭގެ އަވަހަށް 'އެޒޭލަމަކަށް" ގެންގޮސްލާ ….\nމާޗް 22, 2020 18:34\nއަމާ ބުނީމަ އަނގަނުތަޅާ މިދަނޑިވަޅު ހިމޭނުންހުރެވޭތޯ ބަލާބަލަ\nމާޗް 22, 2020 18:49\nވެރިކަންކުރަން އެނގި ވައުދު ފުއްދައި ރައްޔިތުންނަށް އަނިޔާވެރި ނުވިނަމަ ދެވަނަ ފަހަރުވެސް ހޮވީސް.\nމާޗް 22, 2020 19:59\nމިކަޙަލަ ދެއުޅި އެއްނުވާމީހުން މިގައުމުގައި ގިނަވެގެން މިތަން ހަލާކު ވެގެން މިދަނީ މީދެން ކާކު\nމާޗް 22, 2020 20:11\nހެހެހެހެހެ... ދެން ސިޓީ ގާޑެނުގައި ޑޮލަރު ވިއްކި ހަނދާން ކޮލާ.\nމާޗް 22, 2020 21:04\nގައުމު މިއޮއްހާލުގެވެސް އަމަޔޭ ކިޔާ އެއީ ކަލޭމެންގެ ފެންވަރު.\nމާޗް 22, 2020 21:37\nއެހެންވެގެން މަޖިލިސް އިންތިހާބުން ފެއިލްވީވެސް ދެއްތޯ.... މިހާލަތުގަ މުދަލުގެ އަގުބޮޑު ނުކޮށް ރައްޔިތުން ނަށް އޯގާތެރިކޮށް ޚިދުމަތް ދެވޭތޯ ބަލާބަލަ މާ އަނގަދިޔާނުވެ.\nމާޗް 22, 2020 22:07\nކަލޯ ތިޔަބުނީ ހަމަ ތެދެއް.\nނިޔާވި ޒުވާނާ ކައިވެނި ކުރިތާ ވީ 16 ދުވަސް!\nކައިޒީންގެ އެޕާޓްމެންޓްމެންޓުގައި ރޯވުން: "ހޭޓް ކޮމެންޓު" ކުރި މީހުންނަށް ވަރުގަދަ ރައްދެއް!\nކައިޒީން ދިރިއުޅޭ އެޕާޓްމަންޓްގައި އަލިފާން ރޯވެއްޖެ\nކާގޯ ފެރީން ކާށި، ހިކި މަސް، ފަން، ބޮލި އެކްސްޕޯޓު ކުރެވޭނެ: ރާއީ


Hihgaimu Rasheh, Fathuruverin Ge Magbool Manzileh, Asaasee Hidhumaiythakah Beynunvefai - Vaguthu\nރާއްޖޭގެ ހާލަތު ރަނގަޅު، އިންޑިއާ ކޮންޓްރޯލުން ނައްޓާލާފައި! - 21 ގަޑިއިރު ކުރިން\nހިތްގައިމު ރަށެއް، ފަތުރުވެރިންގެ މަޤުބޫލު މަންޒިލެއް، އަސާސީ ޚިދުމަތަށް ބޭނުންވެފައި!\n2 އަހަރު ކުރިން ( ޖެނުއަރީ 28, 2019 )\nފޮއްދޫ - ސާއްބަ ސަމަރ ސުއިޓް\nއާބާދީގައި 485 މީހުން ދިރިއުޅޭ ނ.ފޮއްދޫއަކީ ހިތްގައިމު ރަށެކެވެ. ހިތްހެޔޮ ރައްޔިތެއް ދިރިއުޅެމުންއަންނަ އަމާން ވެއްޓެއް ޤާއިމުވެފައިވާ ރަށެކެވެ. ވައްކަން ކުރުމާއި މާރީމާރީ ހިންގުން ފަދަ ގޯސް އާދަތަކަކީ ފޮއްދޫ ރައްޔިތުން ދަންނަ ކަންތައްތަކެއް ނޫނެވެ. ރަށަށް ޒިޔާރަތް ކުރާ މެހެމާނުންނަށް އަބަދުވެސް މަރުޙަބާ ކިޔާނެއެވެ. ރަށުތެރެ ސާފުވެފައި ނަލައެވެ. ކޮންމެ ފަރުދަކަށްވެސް އިޙްޞާސްކުރެވޭނީ ޖަޒީރާ ވަންތަ ސާދާ ދިރިއުޅުމަކުން ލިއްބައިދޭ އުފާވެރިކަމެވެ.\nއާބާދީ ކިތައްމެ މަދުނަމަވެސް ރާއްޖޭގެ އެހެން ރަށްރަށުގައި ދިރިއުޅޭ ރައްޔިތުން ފަދައިން ފޮއްދޫ ރައްޔިތުންވެސް އަސާސީ ޚިދުމަތްތަކަށް ބޭނުންވާނެ ތާއެވެ. ޒަމާނަށް އަންނަ ކުރިއެރުމާއި އެއްވަރަށް ރަށުން ލިބޭ ވަޞީލަތްތަކުގެވެސް ފެންވަރު ރަނގަޅުވުމަށް އެދޭނެއެވެ. އެއީ އިންސާނަކަށް ވީތީ، ކޮންމެހެން ބޭނުންވާ މުހުތާދު ތަކެކެވެ.\nއަސާސީ ޚިދުމަތްތަކަށް ނުހަނު ބޭނުން\nފޮއްދޫ ރައްޔިތުންނަށް މިވަގުތު އެންމެ ބޮޑަށް ބޭނުންވާ އެއް ޚިދުމަތަކީ ފެނާ ނަރުދަމާގެ އަސާސީ ޚިދުމަތެވެ. ފޮއްދޫއަކީ ލޯކަލް ޓުއަރިޒަމަށް ފައްކާ ވަމުން އަންނަ ރަށަކަށްވެފައި، ފެނާއި ނަރުދަމާގެ ޚިދުމަތް ރަށުން ލިބެން ނެތުމުގެ ދަތިކަން އެރަށު ރައްޔިތުން އަންނަނީ އިޙްސާސް ކުރުމުންނެވެ. މީގެ އިތުރުން ފޮއްދޫއަށް ދިމާވެފައިވާ ރަށްގިރުމުގެ މައްސަލައަކީވެސް ވީ އެންމެ އަވަހަކަށް ހައްލު ބޭނުންވާ މައްސަލައެކެވެ. ދެ މޫސުމުގައިވެސް މި މައްސަލަ އަންނަނީ ކުރިމަތި ވަމުންނެވެ.\nރާއްޖޭގެ ގިނަ ރަށްތަކާއި ޚިލާފަށް ފޮއްދޫއަކީ ބަނދަރެއް ހެދިފައިވާ ރަށެއް ނޫނެވެ. ލަފާ ފުރުމަށްޓަކައި އެ ރަށުގެ ރައްޔިތުން ބޭނުންކުރަމުން އަންނަނީ ރަށުގެ އިރުމަތި ފަރާތުގައި ހަދާފައި އޮންނަ ޖެޓީއެކެވެ. އިރުވައި މޫސުމުގައި އެރަށު ރައްޔިތުންނަށް ލަފާފުރުން ވެފައި އޮންނަނީ ނުހަނު ބޮޑު ތަކުލީފަކަށެވެ. ކަންމިހެން ހުރި އިރު، އިރުވައި މޫސުމުގައި އެ ރަށު ރައްޔިތުންނަށް ލަފާ ފުރޭނެ ފަސޭހަ ގޮތެއް ހަމަޖެހިގެން ދިއުމަކީ އެ ރަށު ރައްޔިތުން ދެކެމުން އަންނަ ހުވަފެނެކެވެ. މިކަމަށް ހައްލެއް ލިބޭނެގޮތްކަމަށް އެރަށުގެ ގިނަ ރައްޔިތުން ޤަބޫލުކުރަނީ، ރަށުގެ ހުޅަނގު ފަރާތުގައިވެސް ޖެޓީއެއް ހެދުމެވެ. ލޯކަލް ޓޫރިޒަމް ފުޅާވަމުންއަންނަ ފޮއްދޫގެ ވަށައިގެންވާ ވެލިގަނޑަކީ އަބަދުވެސް ދުވާ ވެލިގަނޑެއްކަމަށްވާތީ، ބަނދަރެއް ހަދައިފިނަމަ އެ ވެލިގަނޑު ނެތިގެން ހިނގައިދާނެކަމަށް އެ ރަށުގެ ގިނަ ރައްޔިތުން ދެކެއެވެ.\nފޮއްދޫ އަށް ދިމާވެފައިވާ އަސާސީ ޚިދުމަތްތަކުގެ ދަތިތަކާއި ގުޅޭގޮތުން މަޢުލޫމާތު ދެއްވަމުން އެ ރަށު ކައުންސިލްގެ ނައިބު ރައީސް އަޙުމަދު އިމްރާޙު ވިދާޅުވީ، ފޮއްދޫގެ ފެނާއި، ނަރުދަމާ ގެ މައްސަލަ ހައްލުވެ، އިރުވައި މޫސުމަށްވެސް ލަފާފުރޭނެ ފަސޭހަ އިންތިޒާމެއް ހަމަޖެހިގެން ދިއުމަކީ އެންމެ އެދޭ ދެ ކަންތައް ކަމަށާއި، އޭރުން ފޮއްދޫ އަކީ ހުރިހާ ގޮތަކުންވެސް ދިރިއުޅެން ފަސޭހަ ރަށަކަށް ވެގެން ދާނެ ކަމަށެވެ.\n"މިރަށުގެ ޞިއްޙީ ހިދުމަތްތަކާއި މެދު ހިތްހަމަޖެހޭ. ރަށުގެ ތަޢުލީމީ ޙާލަތު ވަރަށް ރަނގަޅު. މިރަށުގަ މާރާމާރީއެއް ނުހިންގާނެ. ވައްކަމެއް ނުކުރާނެ. މިރަށުގެ ރައްޔިތުންނަކީ ވަރަށް އެކުވެރި ބައެއް. ހަމަ އެކަނި މިހާރު ބޭނުންވަނީ ފެނާ ނަރުދަމާގެ ޚިދުމަތް. ދެން ލަފާފުރޭނެ ފަސޭހަ ނިޒާމެއް." އިމްރާޙު ވިދާޅުވިއެވެ.\nއެރަށު ބައެއް ރައްޔިތުންގެ ފަރާތުންވެސް މަޢުލޫމާތު ލިބުނު ގޮތުގައި އެރަށަކީ ވަރަށް އަމާން ވެއްޓެއް އަބަދުވެސް އޮންނަ ރަށެއް ކަމަށާއި ، ހުރިހާ ރައްޔިތުންވެސް ދިރިއުޅެމުންދަނީ ވަރަށް ގުޅިގެން ކަމަށެވެ. ޒަމާނުންސުރެ އެ ރީތި އާދަ އެ ރަށުގައި ވަނީ ހަރުލާފައެވެ.\nނ.ފޮއްދޫ ، ފޮޓޯ ފޮއްދޫ ކައުންސިލް\nގެސްޓް ހައުސް ވިޔަފާރިއަށް ހުރި ގޮންޖެހުންތައް\nމީގެ ދޮޅު އަހަރު ކުރިން، "ސާއްބަ ސަމަރ ސުއިޓް" ގެ ނަމުގައި ގެސްޓް ހައުސް އެއް ރަޖިސްޓްރީ ކޮށްގެން އެ ރަށުގައި އަންނަނީ ހިންގަމުންނެވެ. ނަމަވެސް މިހާރު ވަނީ އިތުރު ތިން ގެސްޓް ހައުސް އަޅަން ފަށާފައެވެ. އަދި ކުރިއަށް އޮތްތަނުގައި ގާތްގަނޑަކަށް 150 ގެސްޓްހައުސް އެ ރަށުގައި ތަރައްޤީވެގެން ދާނެ ކަމަށް ކައުންސިލުން މަޢުލޫމާތު ދެއެވެ.\nރަށަށް ލިބެންޖެހޭ އަސާސީ ޚިދުމަތައް ނުލިބުމުގެ ސަބަބުން ގެސްޓް ހައުސްގެ ވިޔަފާރިއަށްވެސް ބޮޑެތި ގޮންޖެހުންތަކެއް ވަނީ ކުރިމަތި ވެފައެވެ. އެގޮތުން އެކަށީގެންވާ ބިން ނުލިބުމާއި، ރަށުގެ ފެންފަށަލައަށް ދިމާވެފައިވާ ތަޣައްޔަރުކަމާއި، ދަތުރުފަތުރު ކުރުމަށް ދިމާވެފައިވާ ހުރަސްތައް އެ ފަރާތްތަކުން ފާހަގަ ކުރެއެވެ.\nމިކަމާއި ގުޅޭގޮތުން "ސާއްބަ ސަމަރ ސުއިޓް" ގެސްޓް ހައުސްގެ މެނޭޖަރ، ޢަބްދުﷲ އައްބާސް ވިދާޅުވީ، ރަށުގެ ލޭންޑް ޔޫސް ޕްލޭން ފާސްވެފައި ނެތުމުން ބޭނުންވާ ވަރަށް ރަށުން ބިން ނުލިބޭ ކަމަށާއި، މިހާރު ހިންގާ ގެސްޓް ހައުސްގައިވެސް ފެން ބޭނުން ކުރަމުން މިދަނީ ވަޅުތަކަށް ޕަންޕު ލައިގެން ކަމަށެވެ.\n"ފެނުގެ މައްސަލަ އެންމެ ބޮޑީ. ދެން ބޭނުންވާ އަދަދަށް ރަށުން ބިން ލިބެން ނެތުމުގެ މައްސަލަ. އެހެން ހުރިހާ ކަމެއް ޖުމްލަ ގޮތެއްގަ ވަރަށް ރަނގަޅު. ފޮއްދޫ ރައްޔިތުންނަކީ ވަރަށް ހިތްހެޔޮ ބައެއް." އައްބާސް ވިދާޅުވިއެވެ.\nކަންމިހެން ހުރިއިރު، މުޅި ރާއްޖެ، އެ ދާއިރާއަކަށް ބަރޯސާވެފައިވާ ދާއިރާ އަކީ ފަތުރުވެރިކަމުގެ ދާއިރާއެވެ. ފޮއްދޫ ކަހަލަ ކުޑަ އާބާދީއެއްގައި މިހާ ފުޅާކޮށް ގެސްޓްހައުސްގެ ވިޔަފާރި ކުރިއަރަމުން އަންނަ އިރު، އެ ވިޔަފާރިން ރަށަށް ލިބޭ ނަފާއާއި، މަންފާ އޭގެ އެންމެ ފުރިހަމަ ގޮތެއްގައި ލިބޭނީ ، ފޮއްދޫއަށް ލިބެންޖެހޭ އަސާސީ ޚިދުމަތްތައް އެދެވޭ ގޮތެއްގައި ލިއްބައިދީގެންނެވެ. އަމާން ހިތްފަސޭހަ، ކުޑަ ކުޑަ ފޮއްދޫގައި ދިރިއުޅޭ ކުދި ބޮޑު އެންމެންވެސް ދެކެން ބޭނުންވާ ދުވަހަކީ އެއީއެވެ.\nގެސްޓްހައުސް ވިޔަފާރީގައި ބިދޭސީންނަށް ބައިވެރިވެވޭގޮތަށް ހަދައިފި\nމާލެެ ސަރަހައްދުގެ ގެސްޓުހައުސްތައް ހުޅުވަން ފަށައިފި\nގެސްޓު ހައުސް ހުޅުވުމާއި ދެކޮޅަށް ދަރަވަންދޫގައި މުޒާހަރާކޮށްފި\nޖެނުއަރީ 28, 2019 08:36\nތި ފޮޓޯތަކުން ފޮއްދޫގެ ސާފުރީތި ގޮނޑުދޮއްތަކާއި ރީތިކަން ހާމަވޭ. އަުފާވަނީ ނުބައި ކަންކަމުން ދުރުވެފައިވާ ޒުވާނުންނާއި ރައްޔިތަކު އުޅޭތީ. ތިޔަގޮތުގައި ރަށް އަބަދުވެސް ބޭއްވޭތޯ ރަށުގެ ކޮންމެ ރައްޔިތަކުވެސް އަޒުމު ކުރާތި. ތިއީ އަހަރެމެންގެ ކާބަފައިން ގެނެސްދިން ރީތި ސިފައަކީ. ފޮއްދޫއަށްވެސް މިޒަމާނުގެ ތަރައްގީ ލިބެންވާނެ. ނަމަވެސް ރަށުގެ އަމާންކަން ނަގާނުލާތި.\nޖެނުއަރީ 28, 2019 09:15\nޖެނުއަރީ 28, 2019 09:21\nގޮތް ދޫނުކުރާ'އަނެކުންގެ އިހުސާސްތައް ނުވިސްނާ ބަޔަކު ގިނަ ރަށެއް\nޖެނުއަރީ 28, 2019 10:15\nހަސަދަވެރި ވުމުގެ ނުބައި ސިފައިން ރޯނު އެދުރު ދުރުވުމަށް ނަސޭހަތްތެރިވަން\nޖެނުއަރީ 28, 2019 11:18\nތިޔަބުނީ ހެޔޮކޮށް.2ރުފިޔާ ފެނުނަށް ތިމާވަރެއް ނެތިގެންއުޅޭނީ. ތިރަށުމީހުންގެ ފޮނިބޮޑުކަމުން ގައިން ހަކުރު ވިރިގެންފައިބާހެން ހީވަނީ.\nޖެނުއަރީ 28, 2019 09:42\nރައީސް އިބޫ އައް ދަންނަވަން ފޮއްދޫގަ ދިރިއުޅޭ އެއްމެންނައް މަނަދޫގަ ގެދޮރު އަޅައި ދިނުމައް ފަހު މީހުން ބަދަލް ކުރުމައް.. 2000 އަކަފޫޓް ބިމުގަ3ކޮޓަރި ގެއެއް އަޅައިދިނުމައް.. މިފައިސާ ހޯދާނީ ޓުއަރި ޒަމު މަސައްކަތައް ވިއްކާލައިގެން.. ރަށުން ލިބޭ ފައިދާ ނ.އަތޮޅު ރައްޔަތުން ނައް ލިބޭގޮތައް ބޭއްވުމައް..\nޖެނުއަރީ 28, 2019 11:30\nތިތާކަށް ނުދާނަން ދިރި އުޅޭނެ ތަނެއް ނެތަސް\nޖެނުއަރީ 28, 2019 10:31\nނ. ފޮއްދޫ ރައްޔިތުންނަށް. ވެދުން ސަލާމަށްފަހު ދަންނަވަމެވެ. ތިޔަފަދަ އާބާދީ މަދު ކުދި ރަށްރަށުގައި ދިރިއުޅުމަކީ ވަރަށް ދަތި އުނދަގޫ ކަމެއްނޫންތޯއެވެ؟. ތިޔަބޭފުޅުން ސަރުކާރާއި ވާހަކަދައްކައިގެން ފޮއްދޫ ރިސޯޓްހަދަންދީ ލިބޭ ފައިސާއިން ތިޔަބޭފުޅުންނަށް ރާއްޖޭގައި މީހުންދިރިއުޅޭ ، ވަސީލަތްތަށް ގާއިމްކޮށްފައިވާ ބޮޑު ރަށެއްގައި ގެދޮރުއަޅާގޮތަށް ވާހަކަދެއްކުން ބުއްދިވެރި ނޫންތޯއެވެ؟ ވަކި ނަމެއްކިޔާ ރަށެއްގައި ދިރިއުޅެގެން ލިބޭނެ މޮޅެއް އެބައޮތްތޯއެވެ؟. ދަތުރު ފަތުރުގެ ނިޒާމު ދަތި ، ފެނާއި ނަރުދަމާ ނެތް، އާބާދީ މަދުވުމުގެ ސަބަބުން ސިއްޙީ ނިޒާމާއި ތަޢުލީމީ ނިޒާމު ނެތް ކުދި ރަށްރަށުގައި އުޅެގެން ޙާސިލްވާނެކަމެއް ނެތެވެ. ރަށުގެ ބޮޑުންގެ ދެތިންމީހުންގެ ވަޒީފާ ގެއްލިދާނެތީވެ އެހެން ރަށަކަށް ބަދަލުވާން އެމީހުން ބޭނުމެއްނުވާނެއެވެ. ނަމަވެސް ދެތިންމީހުންގެ މަސްލަހަތަށްޓަކައި މުޅިއާބާދީ ދަތިހާލުގައި އުމުރު ހޭދަކުރުމަކީ ކޮންކަހަލަ އިންސާފެއްތޯއެވެ؟\nޖެނުއަރީ 28, 2019 11:46\nމިރަށު މީހުން ބޭނުމެއް ނުވޭ މިތަން ދޫކޮށް ދާކަށް\nނަން ނުޖެހޭ ބުނާކަށެ\nޖެނުއަރީ 30, 2019 16:48\nފޮއްދޫގެ ބައެއް މީހުން ބޭނުން ނުވަނީ .. އެއީ އެ މީހުން ގެ ކާބަފައިން ވަޅުލެވިފާ އޮތީ މާ . އެކަމަކު ގިނަ މީހުން އުޅެމުން ދަނީ ފުރަ މާލޭ ގަ ކަމަށް ދިރާސާ ތަކުން ދައްކާ ...\nޖެނުއަރީ 28, 2019 11:12\nބަނަދަރު ހެދީމާ ޖަޒީރާ ވަންތަކަން ގެއްލި ހިގާދާނެ ، ޖެޓީ އެއް ހެދިއްޔާ މާރަގަޅުވާނެ\nޖެނުއަރީ 28, 2019 11:45\nއިބުރާހިމް އާ އަލީހަމީދުގެ ކޮމަންޓް އައް ވަރައްތާއީދު..\nޖެނުއަރީ 28, 2019 12:27\nފޮއްދޫ މީހުންނަކީ ވަރަށް ހިތްހެޔޮ، ރިވެތި އަޚުލާގެއްގެ ބައެއް.\nޖެނުއަރީ 28, 2019 17:19\nމީހުންގެ ފިރިން ކާ އަންހެނުން އުޅޭ ރަށެއް\nޖެނުއަރީ 28, 2019 21:46\n150 ގެސްޓްހައުސްއޭ. ތިޔަރަށު މީހުންދިރިއުޅޭ ގެތަކުގެ އަދަދު ކިހާވަރެއް؟ ތިހާވަރަށް ގެސްޓްހައުސް އެޅާން ނިންމީ މޫދުކޮޓްރިއާއެކުތަ؟ އެހެން ިއްޔާ މިހާރު ތިޔަ ރަށުގައި ދިރިއުޅޭ މަދު މީހުންކޮޅު ފައިބާންވީ ތިޔަ ރަށުން. މުޅި ރަށް ރިސޯޓަކަށް ބަދަލުކޮށްލާ.\nޖެނުއަރީ 29, 2019 16:37\nގުދުރަތީ ގޮތުން ރީތި ރަށެއް . އެކަމަކު ފޮއްދޫ ބައެެއް މީހުން ދިރި އުޅެމުން އަންނަނީ ފުރަ މާލޭ ގައި ...\nމިހާރު ވެރިކަން ކުރާ މީހާ ކާރި ބުނެގެން ނަރުދަމާ އަޅަން ވިސްނަން ވީ ކަންނޭގެ ..\nފެބުރުއަރީ 1, 2019 15:34\nފޮއްދޫ މީހުން ހުޅުމާލެއަށް ބަދަލް ކޮށްދީބަލަ


Rilwaan ge mahsala Dhaulathun isthiunaaf kuranee\nނޫސްވެރިޔާ އަހުމަދު ރިލްވާން އަބްދުﷲ ގެއްލުވާލި މައްސަލާގައި މިއަދު ކުރިމިނަލް ކޯޓުން ކުރި ހުކުމް ހައިކޯޓުގައި އިސްތިއުނާފުކުރަން ގަސްކުރާ ކަމަށް ޕްރޮސިކިއުޓާ ޖެނަރަލްގެ އޮފީހުން މިއަދު ބުނެފި އެވެ.\nރިލްވާން ގެއްލުވާލި މައްސަލާގައި ޓެރަރިޒަމްގެ ދައުވާ އުފުލި ގ. ހިލްޓަން، އާލިފް ރައޫފާއި ގދ. ވާދޫ، ކަރަންކާގޭ، މުހައްމަދު ނޫރައްދީންއަށް ކުށް ސާބިތުނުވާ ކަމަށް ވަނީ ހުކުމްކޮށްފަ އެވެ. އެ ދައުވާއިން މިއަދު އެ ދެމީހުން ސަލާމަތްވެފައިވަނީ އެކަށީގެންވާ މިންވަރަށް ފުލުހުން ތަހުގީގު ހިންގާފައިނުވާތީ ހެކި ލިބިފައިނުވާތީ ކަމަށް މިއަދު ކުރިމިނަލް ކޯޓުގެ ގާޒީ އާދަމް އާރިފް އިއްވެވި ހުކުމުގައި ބުނެފައިވެ އެވެ.\nޕީޖީ އޮފީހުގެ މީޑިއާ އޮފިޝަލް ވިދާޅުވީ، މައްސަލަ އިސްތިއުނާފުކުރުމަށް ގަސްދުކުރާތީ މައްސަލަ ނިމުނު ގޮތުގެ ރިޕޯޓް ހޯދުމަށް މިހާރު ކޯޓުގައި އެދިފައިވާނެ ކަމަށެވެ. ހައިކޯޓުގައި އިސްތިއުނާފުކުރުމަށް ލިބޭނީ 10 ދުވަހެވެ.\nރިލްވާންގެ އާއިލާއިން މިއަދު ވަނީ އެ ހުކުމް ހައިކޯޓުގައި އިސްތިއުނާފުކޮށްދިނުމަށް ޕީޖީ އޮފީހުގައި އެދޭނެ ކަމަށް ބުނެފަ އެވެ. އާއިލާއިން ރިލްވާންގެ މައްސަލަ ތަހުގީގުކުރުމުގައި ފުލުހުންގެ އެތައް އިހުމާލެއްވައިވާކަން މިއަދު ސާބިތުވެފައިވާ ކަމަށެވެ. އާލިފާއި ނޫރައްދީންއަށް ކުށް ސާބިތުނުވުމަކީ އެ އާއިލާއަށް ލިބުނު ބޮޑު ހިތާމައެއް ކަމަށެވެ.


ﷲ ގެ ޙަޟްރަތުގަ އެންމެ ނުބައިވެގެންވާ ވަގަކީ ތިބާކަމުގަ ވެދާނެކަމަށް ބިރުވެތިވާށެވެ!\nފާޠިމަތު ނަޢީޝާ ޖާދުﷲ\nسورة النّساء ގެ 103 ވަނަ އާޔަތުގައި މާތްﷲ ވަޙީކުރައްވާފައިވެއެވެ.\n"އަދި ތިޔަބައިމީހުން ނަމާދުކޮށް އަވަދިވެއްޖެއްޔާ،ތިޔަބައިމީހުން ﷲ ހަނދުމަކޮށް އުޅޭށެވެ! ކޮޅަށްތިބޭ ޙާލުގައްޔާއި، އިށީނދެތިބޭ ޙާލުގައްޔާއި އޮށޯވެތިބޭ ޙާލުގައެވެ. އަދި ތިޔަބައިމީހުންނަށް އީމާންކަން ލިބިއްޖެހިނދަކު، ނަމާދު ފުރިހަމަކޮށް ޤާއިމުކުރާށެވެ! ހަމަކަށަވަރުން، ނަމާދަކީ މުއުމިންތަކުންގެ މައްޗައް ވަޤުތު ކަނޑައެޅިގެންއޮތް ފަރުޟެއްކަމުގައިވެއެވެ. "\nމިއާޔަތުންވެސް އަޅުގަނޑުމެންނަށް ނަމާދުގެ މުހިއްމުކަން ހާމަވެގެން އެބަދެއެވެ. ނަމާދަކީ އަޅުގަނޑުމެންނާއި މާތްﷲ ޞުބުޙާނަހޫ ވަޠާޢާލާއާއި ދެމެދު އޮންނަ ގުޅުން ވަރުގަދަކޮށްދީ، އީމާންތެރިކަން ފުރިހަމަކުރުމަށް އޮތް މަގެވެ.\nއެހެންކަމުން، ނަމާދުގެ ޚުޝޫޢަތްތެރިކަން ނުގެއްލޭނެހެން، ފަރުވާތެރިކަމާއިއެކު ނަމާދުކުރުމުގެ މުހިއްމުކަން އިތުރުވެގެންދެއެވެ. އަދި ޤިޔާމަތް ދުވަހު ތިބާއާއި އެންމެ ފުރަތަމަ ސުވާލުކުރެވޭނީވެސް ނަމާދާއިމެދުކަން ހަނދާންކުރަންވާނެއެވެ.\nނަމާދުކުރުމުގައި އަވަސްއަރުވާލުމާއި ނަމާދުކުރުން ލަސްކުރުމަކީ ވަރަށް ގިނަބައެއްގެ އާދައެކެވެ.\nދުނިޔަވީ ކަމެއްގައި މަސްއޫލުވުމަށް ނަމާދުގެ ހަރަކާތްތައް އަވަސްކަމާއިއެކު އެއްވެސް ބިރެއްނެތި ތިބާ ކުރާހިނދު އެއީ ތިބާއަށް ކުރެވޭނެ އެންމެ ފަހު ނަމާދުކަމުގައިވެއްޖެނަމަ ކޮންފަދަހެއްޔެވެ؟ އަދި ނަމާދަށް ބަންގި ގޮވުމަށްފަހުވެސް ފަހުންކުރާނަމޭހިތާހުއްޓާ މަރު ތިބާއާއި ބައްދަލުކޮށްފިނަމަ ކޮންފަދަހެއްޔެ؟ އެހެންކަމުން ގިނަގިނައިން މަރު ހަނދުމަކުރާށެވެ. އޭރުން، ތިބާ ﷲއަށް ކުށްތަންވުމުގައި ޚުޝޫޢަތްތެރިވުމަށް އެހީތެރިވެދޭނެއެވެ.\nހަމައެއާއެކު، ނަމާދުގައި ލަސްލަހުން ޤުރުޢާން ކިޔަވާށެވެ. އަދި އެކިފަރާތްފަރާތަށް ނުބަލާ ބޭކާރު ގޮތުގައި އިތުރު ހަރަކާތްތައްނުކުރާށެވެ. އަދި ރުކޫޢޫ އާއި ސަޖިދަކުރުމުގައި ހާއްސަ ސަމާލުކަމެއްދޭށެވެ.\nކީރިތި ރަސޫލާ صلى للّه عليه وسلّم ޙަދީޘް ކުރެއްވިއެވެ. " އެއްމެ ނުބައިވެގެންވާ ވަގަކީ އެބައިމީހުންގެ ނަމާދުން ވައްކަންކުރާ މީހާއެވެ." ދެން އެކަލޭގެފާނުގެ އަރިހުގައި ދެންނެވުނެވެ. " އޭ ﷲގެ ރަސޫލާއެވެ! އެމީހެއްގެ އަމިށްލަ ނަމާދުން ވައްކަންކުރެވޭނީ ކިހިނަކުންތޯއެވެ ؟ " ދެން އެކަލޭގެފާނު ޙަދީޘްކުރެއްވިއެވެ. " ރުކޫޢުއާއި ސަޖިދަ ފުރިހަމަނުކުރުމުންނެވެ. " ( އައްތަބަރާނީ )\nހަމައެއާއެކު ނަމާދު ކުރުމުގެކުރިން ނުބައިވަސްދުވާ ކާތަކެތި ކެއުމުން ދުރުހެލިވާށެވެ. އެއީ ލޮނުމިދާއި ފިޔާފަދަ ތަކެއްޗެވެ. އެޢީ އޭގެ ސަބަބުން ތިބާ ކައިރިހުންނަ މަލާއިކަތްބޭކަލުންނަށް އެ ވަހުގެ ސަބަބުން އުނދަގޫ ވާނެތީއެވެ. އަދި ތިބާއާއި އެކު ނަމާދުކުރަންތިބޭ މީޙުންނަށްވެސް އުނދަގޫވާނެތީއެވެ. އަދި މީހުންނަށް ދެއްކުމަށާއި ބޮޑާކަމާއި އެކު، ނަމާދަކީތިބާއަށް ބުރަކަމެއްގެ ގޮތުގައި ދެކިގެން ނަމާދުނުކުރާށެވެ.\n"ފަހެ އެއުރެންގެ ނަމާދާއިމެދު ޣާފިލުވެތިބެ ނަމާދުކުރާމީހުންނަށް ގެއްލުމާއި ހަލާކު ހުއްޓެވެ. އެއުރެންނީ ހަމަ ކަންދެއްކުމަށް ނަމާދުކުރާމީހުންނެވެ. " سورة الماعون : 5،6\nއެހެންކަމުން ނަމާދަށް ތިބާ ފަރުވާތެރިވާށެވެ. އަދި މަގުފުރެދިގެންވާ ބަޔަކުކަމުގައިނުވާށެވެ. " ތިޔަބައިމީހުން ނަރަކަޔަށްވެއްދީ ކޮންކަމެއްހެއްޔެވެ؟ އެއުރެން ބުނާނެތެވެ. ނަމާދުކުރާމީހުންގެ ތެރެޔަކު ތިމަންމެންނުވަމެވެ. " سورة المدّثّر : 42، 43


ސީނިއަރ ރޭޑިއޯގްރާފަރގެ މަޤާމަށް މީހަކު ހޯދުމަށް\nއެކްސް ރޭ ރޫމްގައި ކުރަންޖެހޭ މަސައްކަތް ކުރުން\nރަޖިސްޓްރީތަކާއި ރިޕޯޓްތައް ޤަވާއިދުން ބެލެހެއްޓުން.\nތަނުގެ ސާފުތާހިރުކަން ބެލުމާއި، ބޭނުންކުރާ އިކްއިޕްމަންޓަސްގެ ސާފުތާހިރުކަން ބެލެހެއްޓުން.\nއެކްސްރޭ ނެގުމުގެ މަސައްކަތް ކުރުން.\nބޭނުންވެއްޖެ ހިނދެއްގައި ހޮސްޕިޓަލްގެ އެކިއެކި ދާއިރާތަކަށް ބޭނުންވާ ތަފާސްހިސާބު ދިނުން، އަދި މަންތްލީ ރިޕޯޓް ތައްޔާރު ކުރުން.\nތަނަށް ބޭނުންވާ ތަކެތި ސްޓޮކުން ހޯދާ ރައްކާތެރިކަމާއެކު ބެލެހެއްޓުން.\nކަނޑައެޅިފައިވާ ގޮތުގެ މަތިން ޑިއުޓީ އަދާކުރުން.\nއިމަރޖެންސީ ކޯލްތަކަށް ޤަވާއިދުން އެޓެންޑްވެ މަސައްކަތަށް ފަރުވާތެރިވުން.\nއެކްސްރޭ މެޝިންތަކަށް ދިމާވާ މައްސަލަތައް ވަގުތުން ކަމާއިގުޅޭ ފަރާތްތަކަށް ރިޕޯޓްކުރުން.\n1. މަޤާމުގެ މަސައްކަތާގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއެކު ، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން، ނުވަތަ\n2. މަޤާމުގެ މަސައްކަތާގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުން.\nމެޑިކަލް އިމޭޖިންގ ސައިންސް، ރޭޑިއޮލޮޖީ\nމަޤާމަށް އެދި ހުށައަޅަންޖެހޭ ތަކެތި ހުށައަޅާނީ 20 އޭޕްރީލް 2020 ވާ ހޯމަ ދުވަހުގެ 13:00 ގެ ކުރިން ދ. އަތޮޅު ހޮސްޕިޓަލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 21 އޭޕްރީލް 2020 ން 23 އޭޕްރީލް 2020 އާ ދެމެދު ދ. އަތޮޅު ހޮސްޕިޓަލްގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، މި މުއްދަތުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nސުންގަޑި: 20 އޭޕްރިލް 2020 1300


India Ge Eheega Kinolhahaa Lhoheega Class Room Thakeh Alhaa Dheefi - Vaguthu\nއިންޑިއާ ސަރުކާރުގެ އެހީގައި ނ. ޅޮއްސާއި ރ. ކިނޮޅަހުގައި ކްލާސް ރޫމްތަކެއް އަޅައިދީފިއެވެ.\nމި މަސައްކަތް ނިންމުމަށް ފަހު މިއަދު ވަނީ އެކަން ފާހަގަ ކުރުމަށް ފަތުހުﷲ ޖަމީލް ބިލްޑިންގައި ހާއްސަ ރަސްމިއްޔާތެއް ބާއްވައިފައެވެ. އަދި ޅޮއްސާއި ކިނޮޅަސް އެއްދަންފަޅި ކުރުމުގެ މަޝްރޫއު ވެސް ވަނީ އިފްތިތާހުކޮށްދީފައެވެ. މި މަޝްރޫއަކީ ރާއްޖޭގެ އެކިކަންކޮޅުތަކުގައި އިޖްތިމާއީ ފައިދާ ކުރާނެ ކަންކަން ހިންގުމަށް އިންޑިއާ އިން ދިން 200 މިލިއަން ރުފިޔާގެ ހިލޭ އެހީގެ ދަށުން ހިންގި މަޝްރޫއެކެވެ.\nމި މަޝްރޫއުގެ ދަށުން ކޮންމެ ރަށެއްގައި ހަ ކްލާސް ރޫމް އެޅިއިރު، މިކަމަށް 12 މިލިއަން ރުފިޔާ ހަރަދުވެފައިވެއެވެ.\nމި ރަސްމިއްޔާތުގައި އެޑިއުކޭޝަން މިނިސްޓަރު ޑރ. އައިޝަތު އަލީ އާއި ފޮރިން ސެކްރެޓަރީ އަބްދުލް ޣަފޫރު، އިންޑިއާ އިން ރާއްޖެ އަށް ކަނޑައަޅުއްވާފައި ހުންނަވާ ސަފީރު ސަންޖޭ ސުދީރު އަދި އެޑިއުކޭޝަން މިނިސްޓްރީ އާއި ފޮރިން މިނިސްޓްރީގެ އިސްވެރިންގެ އިތުރުން މި ސްކޫލް ތަކުގައި ވެރިން ވެސް ބައިވެރިވެވަޑައިގެންނެވިއެވެ.\nއިންޑިއާ ހައި ކޮމިޝަނުން ބުނީ މި މަޝްރޫއުގެ ސަބަބުން ދަރިވަރުންނަށް ވަށާ ޖެހޭ ތައުލީމު އުނގަންނައިދީ އެކުދިންގެ ކުރިއެރުމަށް މަސައްކަތް ކުރުމަށް މަގުފަހިވެގެން ދާނެ ކަމަށެވެ. އަދި އެއް ދަންފަޅިއެއްގައި ކިޔަވައިދެމުން އިތުރު ހަރަކާތްތަކުގައި ބައިވެރިވެރި ކުރެވޭނެ ކަން ފާހަގަކުރިއެވެ.\nކްލާސްރޫމްތައް ބިނާ ކުރެވުމުން ހާއްސަ އެހީއަށް ބޭނުންވާ ކުދިންނަށް ވަކި ކްލާސް ރޫމްތަކެއް ލިބި ކިޔަވައިދޭ މާހައުލެއް ބިނާ ކުރެވޭނެ ކަމަށް ވެސް ހައި ކޮމިޝަނުން ބުންޏެވެ.\nރައީސް އިބްރާހިމް ސޯލިހްގެ ސަރުކާރުގެ ސްޓްރެޓެޖިކް އެކްޝަން ޕްލޭންގައި ހިމެނޭ ރާއްޖޭގެ ހުރިހާ ސްކޫލްތަށް އެއްދަންފަޅި ކުރުމަށް ބޭނުންވާ އުމްރާނީ ތަރައްގީ ކޮށް ޓީޗަރުން ތަމްރީނުކުރުމުގެ ވަޢުދު ފުއްދުމުގައި އިންޑިއާއިން އެހީވެދެވުމަކީ ވަރަށް ބޮޑު ފަހުރެއް ކަމަށް ހައި ކޮމިޝަނުން ބުންޏެވެ.\nރާއްޖޭގެ ތައުލީމީ ނިޒާމު ހަރުދަނާ ކުރުމަށް އިންޑިއާ އިން އިސްކަން ދީގެން ރާއްޖެއަށް މީގެކުރިން ވެސް އެހީތެރިވެފައިވެއެވެ. އެގޮތުން ބ.ފެހެންދޫ އާއި ބ. ގޮއިދޫ އާއި ދޭތެރޭގައި ދަތުރު ކުރާނ ދަރިވަރުންގެ ފެރީއެއް ގާއިމު ކުރުމާއި 67 ރަށެއްގައި ޕާކް ތަރައްގީ ކުރަން ބޭނުންވާ ސާމާނު ހަވާލު ކުރުމާއި ކުޑަކުދިންގެ ފިޔަވަތި އިމާރާތް މަރާމަތު ކުރުން ފެށުމާއި ޏ. ފުވައްމުލަކާއި ހދ. ކުޅުދުއްފުށި ސްކޫލްގައި އިންކްލޫސިވް އެޑިއުކޭޝަން ސަޕޯޓު ޔުނިޓްތައް ގާއިމު ކުރަން ފެށުން ހިމެނެއެވެ.\nކުރިއަށް ރޭވިފައި ހުރި މަޝްރޫއުތަކުގެ ތެރޭގައި އއ. ރަސްދޫ ރަށް ގިރުން ހުއްޓުވުމާއި ބ. ދަރަވަންދޫ އެމަޖެންސީ ސިއްހީ ހިދުމަތްތައް ގާއިމު ކުރުމާއި ގދ. ފަރެސްމާތޮޑާގައި ވެޓްލޭންޑް ޕާކް ތަރައްގީ ކުރުމާއި ށ. ފޯކައިދޫގައި ކޮމިއުނިޓީ ސެންޓަރެއް އެޅުމާއި އައްޑޫ ސިޓީގައި ފަސް އިކޯ ޓޫރިޒަމް ޒޯން ތަރައްގީ ކުރުމާއި ޑްރަގް ޑިޓޮކްސް ސެންޓަރު އެޅުމާއި ހއ. ހޯރަފުށީގައި ބޮޓްލިން ޕްލާންޓެއް ގާއިމު ކުރުމާއި ހދ. ހަނިމާދޫ ރިސާޗް ސެންޓަރުގައި ވެލި ޓެސްޓް ކުރާ ލެބެއް ހެދުމާއި ނ. ކެނދިކުޅުދޫގައި މަސް ބަންދު ކުރާ ފެކްޓަރީއެއް ބިނާ ކުރުން ހިމެނެއެވެ.\nއޮގަސްޓް 29, 2021 19:12\nއިންޑިއާގެ އެހީގަ ދިވެހި ދައުލަތުގެ ޚަރަދުގައި. ދެއްތޯ.\nއޮގަސްޓް 29, 2021 23:08\nއިންޑިޔާގެ އެހީގައި ފާޚާނާއެއް ހަދައިފި. މިއީ ދިވެހިންނަށް ޖަހާ ޖޯކެއްތޯ؟ ހާދަ ބޮޑެތި ޕްރޮޖެކްޓްގެ ވާހަކައޭ މިއިވެނީ؟\nއޮގަސްޓް 30, 2021 09:02\nއިންޑިއާގެ އެހީގައި ތުންދިގް މެޓައަކާއި ފުއްޕާހަމެއްދީފި............................؟\nއޮގަސްޓް 30, 2021 09:03


Dho?! Shalabee ge eid hadhiya: Aisthu aai Alhalho ge vaahaka\nމިއީ "ދޯ" އިން ކުރިން ގެނެސްދިން އައިސްތު އާއި އައްޅޯގެ ލޯބީގެ ލަވައެކެވެ. މި ދެމަފިރިންގެ ވާހަކަ މިފަހަރު މި ކިޔައިދެނީ ޝަލަބީ އާއި މައިޝާ އެވެ.\nލޯބީގެ ކޮންމެ ވާހަކަ އަކީ ވެސް ފުރިހަމަ، ރީތި ވާހަކަ އެކެވެ. ނަމަވެސް އައިޝަތު ނަސީރު އަދި އަބްދުﷲ މޫސާ ރަފީއު (އައްޅޯ)ގެ ލޯބީގެ ވާހަކަ މާބޮޑަށް ވެސް ހާއްސަ އެވެ. އެ ދެމަފިިރިންގެ ލޯބީގެ އެ ރީތި ވާހަކަ "ދޯ" އިން ވާނީ ގެނެސްދީފަ އެވެ. އެހެންވީމަ އެވާހަކައިގެ ތަފްސީލަށް ދާނެ ކަމެއް ނެތެވެ.\nއެ ވާހަކަ ހާއްސަވެ އެ ވާހަކަ އަނެއްކާވެސް މި ދައްކަނީ އިތުރު ސަބަބެއް ވެސް އޮވެގެންނެވެ. ހާއްސަ އެހީއަށް ބޭނުންވާ އައިސްތުއަށް އައްޅޯ ހަދައިދިން ދެވަނަ ލަވަ މިރޭ މިވަނީ ރިލީޒްކޮށްފަ އެވެ. "ތިބާ ހީލުމުން" ނަމުގައި ހަދާފައިވާ އެ ލަވަ ރިލީޒްކޮށްފައިވަނީ ބަރިސްތާގައި ޝަލަބީ އިބްރާހިމް އަދި މަރިޔަމް މައީޝާ ބައިވެރިވި ޝޯގަ އެވެ. ޝަލަބީ އެ ލަވަ ކިޔާފައިވާއިރު ލަވައިގެ މެލޮޑީ ހަދާފައިވަނީ އައްޅޯ އެވެ. އައްޅޯގެ ކޮންސެޕްޓަކަށް ލިރިކްސް ހަދާފައިވަނީ އާމިރު ސަލީމް އެވެ.\n"ދޯ" ގައި ޝާއިއުކުރި، އައިސްތު އާއި އައްޅޮގެ ވާހަކަ\nއީދު ހަދިޔާއެއްގެ ގޮތުގައި މި ލަވަ ޝަލަބީ ދޫކޮށްލިއިރު ހާއްސަ މުނާސަބަތުތަކާއި ގުޅިގެން މީގެކުރިން ވެސް ޝަލަބީ ވަނީ ގިނަ ލަވަތަކެއް ނެރެފަ އެވެ. އޭގެ ތެރޭގައި އަމިއްލަ ލަވަތަކާއި ކަވާ ލަވަތައް ވެސް ހިމެނެ އެވެ.\nޝަލަބީ އަދި މައިޝާގެ އިތުރު ޝޯ އެއް މިރޭވެސް އޮންނާނެ އެވެ. މި ޝޯ އޮންނާނީ ހެންވޭރު ބަރިސްތާގަ އެވެ. ޝަލަބީގެ އާ ޝޯއެއް ވޯލްޑްކަޕް ނިންމާލާފައި ނުވަތަ އޭގެ ކުރިން ވެސް ބާއްވާން ވަނީ ނިންމާފަ އެވެ. އެ ޝޯގައި ޝަލަބީއާ އެކު މޯލްޑިވިއަން އައިޑޮލްގެ ތިން ވަނަ ސީޒަންގެ ފުރަތަމަ ރަނަރަޕް އައިމިނަތު ސައިނާ ވެސް ބައިވެރިވާނެ އެވެ.